སྲིད་པ་བཅུ་བཞི་
(༥) བོད་ཀྱི་རྒྱལ་རབས་རིམ་པར་བྱུང་ཚུལ། 	རང་རེའི་རྒྱལ་རབས་རྣམས་སུ་གནམ་གྱི་ཁྲི་བདུན་དང་། སྟོད་ཀྱི་སྟེང་གཉིས། ས་ཡི་ལེགས་དྲུག རྒྱལ་པོ་ལྡེ་བརྒྱད། བར་གྱི་བཙན་ལྔ་། གཉན་བཞི། སྨད་ཀྱི་བཙན་དགུ་ལྷ་སྲས་དར་མ་བསྣན་པས་བཅུ་སྟེ། སྔ་ཕྱི་རྒྱལ་ཐོག་བཞི་བཅུ་ཞེ་གཉིས་ཀྱིས་མི་ལོ་བརྒྱད་བརྒྱ་ལྷག་བོད་འདི་དབང་བསྒྱུར་བྱས་པ་ཡིན་ཞིང་། དེ་དག་ལས་དང་པོ་གནམ་གྱི་ཁྲི་བདུན་ནི།									༡ གནམ་གྱི་ཁྲི་བདུན།	དེ་ཡང་གནམ་གྱི་ཁྲི་བདུན་ནི། གཉའ་ཁྲི་བཙན་པོ། མུ་ཁྲི་བཙན་པོ། དིང་ཁྲི་བཙན་པོ། སོ་ཁྲི་བཙན་པོ། མེར་ཁྲི་བཙན་པོ། གདགས་ཁྲི་བཙན་པོ། སྲིབ་ཁྲི་བཙན་པོ་བཅས་ཡིན་ལ།  ས་སྐྱ་གྲགས་པ་རྒྱལ་མཚན་སོགས་ལོ་རྒྱུས་སྨྲ་བ་འགའ་ཞིག་གི་བཤད་པ་ལྟར་ན།		གཉའ་ཁྲི་བཙན་པོ་དེང་ཁྲི་བཙན་པོ་དང༌། །			མུ་ཁྲི་བཙན་པོ་སྲིབ་ཁྲི་བཙན་པོ་དང་། །		གདགས་ཁྲི་བཙན་པོ་ཁྲི་ཡེས་བཙན་པོ་དང༌།།		གྲི་གུམ་བཙན་པོ་གནམ་གྱི་ཁྲི་བདུན་ཡིན། །ཞེས་དང་། 		ཆོས་འབྱུང་མེ་ཏོག་སྙིང་པོ་ལས། རྗེ་གཉའ་ཁྲི་བཙན་པོའི་སྲས། །		མུ་ཁྲི་བཙན་པོ་དེ་ཡི་སྲས། །		དེང་ཁྲི་བཙན་པོ་དེ་ཡི་སྲས། །		སོ་ཁྲི་བཙན་པོ་དེ་ཡི་སྲས། །		ཁྲི་ཡེས་བཙན་པོ་བྱ་བ་སྟེ། །		དེའི་སྲས་ཁྲི་ཡེར་བྱ་བ་ཡིན། །		དེ་ལ་གྲི་གུམ་བཙན་པོ་འཁྲུངས། །		དེ་ཚོ་གནམ་གྱི་ཁྲི་བདུན་ཡིན། །	ཞེས་པ་ལྟར། བོད་རྗེ་ཐོག་མ་གཉའ་ཁྲི་བཙན་པོ་དང་། དེའི་སྲས་མུ་ཁྲི་བཙན་པོ། དེའི་སྲས་དེང་ཁྲི་བཙན་པོ། དེའི་སྲས་སོ་ཁྲི་བཙན་པོ། དེའི་སྲས་གདགས་ཁྲི་བཙན་པོ། དེའི་སྲས་ཁྲི་དེང་བཙན་པོ། དེའི་སྲས་གྲི་གུམ་བཙན་པོ་སྟེ་བདུན་ལ་གནམ་གྱི་ཁྲི་བདུན་ཞེས་བྱ་ཞིང་། གོང་འོག་ལུང་གཉིས་ལས་འགའ་ཞིག་མིང་མི་འདྲ་བ་ཙམ་མ་གཏོགས་དོན་གཅིག་ཡིན་ནོ། །རྒྱལ་རབས་བདུན་པོ་འདི་དག་ལས་གྲི་གུམ་བཙན་པོ་མ་གཏོགས་པ་གཞན་རྣམས་གཤེགས་པའི་སྐབས་ནམ་མཁའ་ནས་གནམ་གྱི་རྨུ་ཐག་བསྲིངས་ཏེ་ནམ་མཁའ་ལ་འགྲོ་བར་བཤད་ནས་སྐུ་སྤུར་མཐོང་རྒྱུ་མ་བྱུང་བས་གནམ་གྱི་ཁྲི་བདུན་ཞེས་གྲགས་པ་ཡིན་ནོ། །ཞེས་ཆབ་སྤེལ་བ་སོགས་ཕྱིས་ཀྱི་ལོ་རྒྱུས་སྨྲ་བའི་མཁས་པ་ཚོས་ཡིག་ཆ་དུ་མའི་ཁུངས་བགྲངས་ནས་བཤད་ཚུལ་འདི་ཉིད་རྩ་འཛིན་བྱས་ཏེ་གནམ་གྱི་ཁྲི་བདུན་དང་ས་ཡི་ལེགས་དྲུག་ཅེས་བགྲངས་འདུག །འདིར་བཤད་ཚུལ་ཅུང་ཟད་གྲགས་ཆེ་བའི་ལུགས་སུ་བྱས་ནས་འཆད་ན། 	བོད་རྗེ་དང་པོ་གཉའ་ཁྲི་བཙན་པོ། འདིར་རང་རེའི་རྒྱལ་རབས་རིམ་བྱུང་གི་ཐོག་མའི་མེས་པོ་གཉའ་ཁྲི་བཙན་པོ་མི་རྒྱུད་གང་ལས་ཆད་པའི་སྐོར་ཅུང་ཟད་དཔྱད་པར་འདོད་དེ། དེ་ཡང་བོན་གྱི་ལོ་རྒྱུས་སྨྲ་བ་ཚོས་གཉའ་ཁྲི་བཙན་པོའི་ཐོག་མའི་འབྱུང་ཁུངས་ནི་གནམ་རིམ་པ་བཅུ་གསུམ་གྱི་གོང་ནས་མི་ཡུལ་དུ་བབ་པར་བཤད་ཅིང་། ཤུཀྱའི་ཆོས་ལུགས་སྨྲ་བ་ཁ་ཅིག་གིས་ཀོ་ས་ལའི་རྒྱལ་པོ་གསལ་རྒྱལ་གྱི་བུ་སྔ་ཚིགས་ཡིན་ཟེར། 	ཁ་ཅིག་གཟུགས་ཅན་སྙིང་པོའི་སྲས་ཆུང་བ་སྟོབས་ཆུང་གི་སྲས་སྔ་ཚིགས་ཡིན་ཟེར། ཁ་ཅིག་འཆར་བྱེད་ཀྱི་བུ་ཡིན་ཟེར་བ་དང་། རྒྱ་ནག་གི་ལོ་རྒྱུས་སྨྲ་བ་ཁ་ཅིག་གིས་འཇང་གི་རིགས་ལས་ཆད་པ་ཡིན་ཟེར། གོང་གསལ་བཤད་པ་དེ་དག་ནི། རང་རང་གི་ཆོས་ལུགས་དང་ལྟ་གྲུབ་ཅིག་རྨང་གཞིར་བཞག་ནས་དེ་དང་ཉེ་ཕྱོགས་སྒྲུབ་གང་ཐུབ་བྱས་པ་མ་གཏོགས། དོན་དངོས་དང་མཐུན་པའི་ལོ་རྒྱུས་ཀྱི་རྐང་འཛིན་བྱེད་ས་ཤིན་ཏུ་དཀའ་བར་སྙམ། དེ་ཡང་བོན་གྱིས་ནམ་མཁའ་ལྷར་བརྩིས་ཏེ་གཉའ་ཁྲི་ལྷ་ལས་བྱུང་བར་སྒྲུབ་འདོད་པ་དང་། བ}[༨་ཚོས་ནང་ཆོས་ཀྱི་ཁུངས་རྒྱ་གར་དུ་ཐུག་པས་གཉའ་ཁྲི་ཡང་མི་རྒྱུད་རྒྱ་གར་བར་སྒྲུབ་གང་ཐུབ་བྱས་པ་ལས། དོན་དངོས་ཀྱི་ལོ་རྒྱུས་དང་མི་རིགས་རང་གི་གཟི་བརྗིད་ཀྱི་ཆེ་བ་འདོན་ཐབས་གང་ཡང་བྱས་མེད་པས། དེ་དག་ལོ་རྒྱུས་དང་མཐུན་པའི་འགྲེལ་བཤད་འཐུས་ཚང་ཞིག་ཡིན་ཞེས་བཤད་པར་མི་སྤོབས་ཏེ། གོང་གི་རྒྱ་གར་གྱི་རྒྱལ་བུ་དེ་དག་གི་ཡབ་རྣམས་སྟོན་པ་ཤུཀྱ་ཐུབ་པ་དང་དུས་ཐོག་མཉམ་པར་མ་ཟད། སྟོན་པ་བདེ་བར་མ་གཤེགས་པའི་སྔོན་ནས་གཤེགས་ཟིན་ཅིང་། གཉའ་ཁྲི་ནི་སྟོན་པའི་འདས་ལོ་ཤིན་ཏུ་ཉུང་བའི་ལུགས་ཉན་ཐོས་སྡེ་བའི་འདོད་པ་ལྟར་རྩིས་ནའང་མི་ལོ་བཞི་བརྒྱ་ལྷག་གིས་ཆད་པས་རྒྱལ་པོ་དེ་དག་གི་བུ་རྣམས་མི་ཚེ་རིང་པོ་དེ་འདྲ་སྡོད་པར་སུ་ཞིག་གིས་ཡིད་ཆེས་བྱེད་ནུས། རྒྱུ་མཚན་འདི་དང་འདི་ལས་གཞན་པ་འགའ་ཞིག་གི་སྒོ་ནས་དཔའ་བོ་གཙུག་ཕྲེང་པས་ཀྱང་འདོད་ཚུལ་དེ་དག་ལ་དགག་པར་གནང་འདུག་པ་ནི་རྒྱུ་མཚན་དང་ལྡན་པའི་དགག་པ་ཞིག་ཡིན་ནོ། །	གཉའ་ཁྲི་འཇང་གི་མི་རྒྱུད་དུ་འདོད་པ་དག་གི་ལོ་རྒྱུས་ཀྱི་གཞི་འཛིན་བྱེད་ས་ནི། ཐང་ཧྲུའུ་རྙིང་མ་ཡིན་ཞིང་། དེའི་ནང་དུ་ཐུ་བྷད་ཅེས་པ་ནི་ཁྲང་ཨན་ནུབ་ཕྱོགས་ཀྱི་ལེ་དབར་བརྒྱད་སྟོང་གི་སར་མཆིས་ཤིང་། མ་གཞི་ས་ཆ་དེ་ནི་ཧན་རྒྱལ་རབས་ཀྱི་དུས་སུ་འཇང་ནུབ་མའི་མངའ་རིས་ཡིན་པ་དང་། དེའི་རིགས་རྒྱུད་དང་ཚོ་པ་དག་གི་འབྱུང་ཁུངས་ནི་མ་ངེས་ཀྱང་། ཁ་ཅིག་གིས་ལན་ནན་ལེང་གི་ཐུའུ་རྒྱཔྲ་ལི་ལོའུ་ཀུའུ་ཞེས་པའི་རྒྱུད་པ་ཡིན་ཟེར། ལི་ལེའུ་ཀུའུ་ལ་སྲས་གཅིག་བྱུང་བར་འཕན་མྱི་ཟེར་ཞེས་བྱ། དེ་དག་མཉམ་དུ་གུད་ནས་འཁོར་ལྷག་མ་རྣམས་འཁྲིད་དེ་ནུབ་ཕྱོགས་སུ་བྲོས། རྨ་ཆུ་བརྒལ། རི་བོ་ཅི་ཧྲི་རྒྱུད་འཇང་གི་ས་ཆ་ལ་རྒྱལ་ཁབ་ཅིག་བཙུགས་པ་དང་། འཕན་མྱི་དེ་རང་བཞིན་བཟང་བས་འཇང་པ་རྣམས་ཀྱིས་བཀུར་ཞིང་འབངས་སུ་གྱུར་པ་དང། དེ་ནས་འཕན་མྱི་རང་གི་རུས་སྤུར་རྒྱལ་བྱས་ཤིང་རྒྱལ་ཁབ་ཀྱི་མིང་ཐུ་རྒྱཔྲ་རྒྱཔྲ་་བྱ་བར་བཏགས། ཕྱིས་ཐུ་རྒྱཔྲ་་ཞེས་པ་སྒྲ་འགྱུར་ཏེ་ཐུ་བྷད་དུ་ཆགས་སོ། ཞེས་པ་འདི་ཉིད་ཡིན། 	ཡང་རྒྱ་ནག་གི་ལོ་རྒྱུས་ཚད་ལྡན་གཞན་དང་གཞན་དུ་འཕན་མྱི་འཁོར་བཅས་འཇང་གི་ཡུལ་དུ་བྲོས་པ་ནི་སྤྱི་ལོ་(༤༡༤) དུས་རབས་ལྔ་པའི་དུས་འགོར་ཡིན་ཞིང་། གཉའ་ཁྲི་བྱོན་ལོ་ཉུང་མཐའི་འདོད་པ་ལྟར་བཀོད་ནའང་སྤྱི་ལོ་མ་ཚུགས་གོང་གི་སྔོན་༡༢༧ ནས་ཡིན་པས་དེ་གཉིས་བར་མི་ལོ་ཧྲིལ་པོ་ལྔ་བརྒྱ་ལྷག་གིས་ཁྱད་པར་ཡོད་སྟབས། གཉའ་ཁྲི་འཕན་མྱི་དང་གཅིག་ཏུ་སྒྲུབ་པ་ནི་ཁྱིའི་ཡ་མགལ་དང་སེང་གེའི་མ་མགལ་གཉིས་ཨུ་ཚུགས་ཀྱིས་སྦྱོར་བ་ཙམ་ལས་དངོས་ཡོད་ཀྱི་ལོ་རྒྱུས་དང་དངོས་སུ་འགལ་བ་ཡིན་ནོ། །	འོ་ན་གཉའ་ཁྲི་བཙན་པོ་མི་རྒྱུད་གང་ལས་བྱུང་བ་ཡིན་ཞེ་ན། གཉའ་ཁྲི་བཙན་པོ་ནི་བོད་རང་གི་བརྒྱུད་ནས་ཆད་པའི་བོད་པ་གཙང་མ་གཙང་རྐྱང་ཞིག་ཡིན་ཞེས་སྨྲ་བར་བྱེད་དེ། འདི་ནི་དོན་དངོས་དང་འབྲེལ་བའི་ལོ་རྒྱུས་ཀྱི་གཞི་འཛིན་ས་རི་བོ་ལས་དཔངས་མཐོ་ཞིང་ཆུ་བོ་ལས་རྒྱུན་རིང་བ་ཞིག་ཡིན་ཏེ། འདིར་ཁ་གསལ་དོན་ཟབ་པའི་ཁུངས་ལུང་སྙིང་བསྡུས་འགའ་ཞིག་འགོད་པར་སྤྲོ་སྟེ། འབེལ་གཏམ་ལུང་གི་སྙིང་པོར་ཏུང་ཧོང་ལས་ཐོན་པའི་བོད་ཀྱི་གནའ་རབས་ཡིག་ཆ་དྲངས་པ་ལས། ཡུལ་དང་མཁར་དུ་བཅས་པའང། སོ་སོ་བོན་བཞི་ལས། སྤུར་རྒྱལ་བོན་གྱི་བཙན་པོ་ལྡེའུ་རྒྱལ་པོ་བོད་རྒྱལ་བྱུང་སྟེ། ལ་ལ་ནི་གཅེར་ནས་ནི་རྒྱལ་ཕྲན་བཅུ་གཉིས་ལ་གཏོགས་ཤེས་ཀྱང་མཆི། མི་གཏོགས་ཤེས་ཀྱང་མཆི། ཞེས་གསལ་བ་འདིས་གཉའ་ཁྲི་བཙན་པོ་སོ་སོ་བོན་བཞི་ལས་བྱུང་བ་ཐག་བཅད་འདུག་ཅིང༌། རྒྱལ་ཕྲན་བཅུ་གཉིས་ཀྱི་ཁུངས་སུ་གཏོགས་མིན་ཇི་ལྟར་ཡང་བོད་མི་བཀྲུས་ན་མི་དག་པ་ཞིག་ཡིན་པ་གསལ་བཤད་བྱས་ཡོད་ལ། རྒྱལ་ཕྲན་བཅུ་གཉིས་ཀྱི་ཁོངས་སུ་མ་གཏོགས་པའི་དབང་དུ་བཏང་ནའང་བོད་པ་མ་ཡིན་པར་མི་འགྱུར་ཏེ་ད་དུང་སིལ་མ་བཞི་བཅུ་སོགས་ཀྱི་ཁོངས་སུ་གཏོགས་མི་ཆོག་པའི་རྒྱུ་མཚན་མེད་པས་སོ། །	ད་དུང་ལོ་རྒྱུས་དེ་བས་ཁ་གསལ་བ་ཞིག་ལ། ལྡེའུ་ཆོས་འབྱུང་ལས། ཡུལ་སྤུ་བོའི་ཡུལ་ནས་སྤུའི་མི་མོ་བཙུན་བྱ་བའི་རུམ་ནས་ཐེ་རང་སྤུན་དགུ་སྐྱེས་པའི་ཆུང་བདག་ཐེ་རང་མ་སྙ་ཨུ་བེ་ར་བྱ་བ། ལྕེས་གདོང་གི་དཀྱིལ་འཁོར་ཁེབས་པ། ཕྱག་སོར་དྲ་བས་འབྲེལ་བ། ཤིན་ཏུ་གདུག་རྩུབ་དང་ནུས་མཐུ་ཆེ་བ་ཞིག་བྱུང་བས། འདི་ཐུ་དྲགས་བཤུགས་སྤྱུགས་དགོས་ཟེར་ནས་སྤུ་བོའི་ཡུལ་གྱི་བན་བོན་ནུས་མཐུ་ཅན་རྣམས་ཀྱིས་ཐེ་རང་སྐྱས་འདེབས་བྱས་ནས། བོད་དུ་བཤུགས་པ་ལ་དེར་བོད་ཀྱི་མི་རྗེ་འཚོལ་བ་དང་ཕྲད་ནས། ཁྱོད་ཅི་འདྲ་ཡིན། ཞེས་པས། ང་སྤུ་བོའི་ཡུལ་གྱི་མི་ཞིག་ཡིན། ཟེར་བས། འོ་ན་ཕྱག་སོར་དང་ལྕེ་ངོ་མཚར་ཆེ་བ་ཞིག་འདུག་པ་ཁྱོད་ལ་ནུས་མཐུ་འདྲ་བ་ཅི་ཡོད། བྱས་པས། ཁོ་ན་རེ་ནུས་མཐུ་དང་རྫུ་འཕྲུལ་ཆེ་དྲགས་ནས་བཤུགས་པ་ཡིན་ཟེར། འོ་ན་ངེད་ཀྱི་རྗེར་བཅོལ་ལོ་བྱས་ནས་གཉའ་བའི་ཁྲི་ལ་བླངས། འདི་རྗེ་གཉའ་ཁྲི་བཙན་པོ་ཡིན་བྱས་ནས་རྗེ་བཅོལ་བའི་ལོ་རྒྱུས་གདའ་སྟེ། དེ་ནི་རྗེའི་རྔན་ནམ་འཚང་ལགས་སོ། །ཞེས་དང་། ལྕང་གླང་པ་རོལ་བའི་རྡོ་རྗེས་མཛད་པའི་ཡུམ་བུ་བླ་སྒང་གི་དཀར་ཆག་ལས། སྔར་སྤུ་བོའི་ཡུལ་ན། བྱ་མོ་བཙུན་བྱ་བའི་མངལ་ནས་ཐེ་རང་སྤུན་དགུ་སྐྱེས་པའི་ཆུང་མཐར་ཨུ་བེ་ར་བྱ་བ། བཞིན་གྱི་དཀྱིལ་འཁོར་ལེགས་པ། ཕྱག་སོར་དྲ་བས་འབྲེལ་བ། ཤིན་ཏུ་མཐུ་ཆེ་བས་ཡུལ་མི་ཀུན་ཀྱིས་སྤྱུགས་ཏེ་བོད་དུ་བྱོན་པའི་ཚེ། བོད་རྣམས་རྗེ་བོ་འཚོལ་བ་དང་བྱང་ལམ་གཡའ་ལེ་གོང་དུ་ཕྲད་པས། ཁྱོད་སུ་ཡིན་གང་ནས་འོངས་དྲིས་པས། ང་སྤུ་བོའི་ཡུལ་ནས་འོང་། ད་བོད་དུ་འགྲོ་བྱས་པས། འོ་ན་ཁྱོད་ལ་ནུས་པ་ཅི་ཡོད་ཟེར། དེ་ན་རེ། ང་ནུས་མཐུ་ཆེ་བས་ཡུལ་མི་ཀུན་གྱིས་སྤྱུགས་པ་ཡིན་ཟེར། འོ་ན་ཁྱོད་ཀྱིས་བོད་ཀྱི་རྗེ་ཨེ་ནུས་བྱས་པས། ཁྱོད་རང་རྣམས་ཀྱི་གཉའ་བར་ཁྲི་ལ་བཏེག་ཅིག་དང་མཐུ་སྟོབས་རྫུ་འཕྲུལ་བདེན་མིན་ལྟ་ཟེར་བ་དང་། དེར་ཇི་ལྟར་གསུང་པ་བཞིན་གཉའ་བར་བཏེགས་ནས་རྗེ་རུ་ཁུར་བས་མཚན་ཡང་གཉའ་ཁྲི་བཙན་པོར་ཐོགས། ཞེས་དང་། གཉའ་ཁྲི་སྤུ་བོ་ཡུལ་ནས་ལྷོ་ཁ་བཙན་ཐང་སྒོ་བཞི་བར་དུ་རིམ་པར་བྱོན་པའི་སྐོར་ལྡེའུ་ཆོས་འབྱུང་དུ། 		དེ་ནས་བླ་འབྲམ་གྱང་མདོར་གཤེགས།།		དེ་ནས་དགས་ཡོན་མཁར་དུ་གཤེགས།།		དེ་ནས་ང་ལ་གཡའ་མ་གོང་དུ་གཤེགས།།	དེ་ནས་དག་(དྭགས་) ཡུལ་ཤིང་ནག་(ནགས་)ཏུ་གཤེཊ།།		དེ་ནས་ལྷ་ལུང་སྟག་པར་གཤེགས། །		དེ་ནས་ཡར་ཁྱིམ་སོག་ཀར་གཤེགས། །	དེ་ནས་ཙན་(བཙན་) དང་སྒོ་བཞིར་གཤེགས། །ཞེས་གསལ་ཞིང་། 	གོང་གསལ་ཡིག་རྙིང་དེ་དག་གི་འབྲུ་འགྲེལ་སྙིང་བསྡུས་སུ་བཀོད་ན། བོད་ཀྱི་རྒྱལ་རབས་དང་པོ་གཉའ་ཁྲི་བཙན་པོ་ནི། སྤུ་བོ་སྟེེ་དུས་ཕྱིས་སྒྲ་ཟུར་ཉམས་ནས་སྤོ་བོ་ཞེས་འབོད་པ་དེང་སང་གི་ཀོང་པོ་ཉིང་ཁྲི་སྤོ་མེས་རྫོང་ནས་ཡིན་པ་བྱ་མོ་བཙུན་བྱ་བའི་བུད་མེད་དེར་བུ་དགུ་སྐྱེས་པའི་ཆུང་ཤོས་དེ་ཡིན་ཞིང་། མིང་ལ་ཐེ་རང་ཨུ་བེ་ར་ཞེས་བཏགས། འདི་ཐེ་རང་ཞེས་པ་ནི་སྤྱོད་པ་འཚུབས་པས་བཏགས་པ་ཙམ་ལས་དངོས་མེད་ལྷ་འདྲེ་ལྟ་བུར་མཚོན་པ་མིན་ནོ། །ཕྲུ་གུ་དེ་ཆུང་དུས་ནས་གཟུགས་དང་སྙིང་སྟོབས་ཆེ་བ། སྐྱེ་བོ་གཞན་དང་མི་འདྲ་བར་ལྕེ་རིང་ཞིང་མིག་ལྤགས་གྱེན་དུ་འདེགས་པ་སོགས། ཡུལ་མི་ཚོའི་བློ་དང་མི་འཚམས་པ་མཐུ་དང་རྫུ་འཕྲུལ་ནུས་པ་ཆེ་བ་སོགས། ཁོར་ཡུག་དེའི་སྤྱི་ཚོགས་འཚོ་བའི་ཁྲོད་རྒྱུན་ལྡན་གྱི་འབངས་མི་ཚོ་ལས་རང་བཞིན་གྱིས་འབུར་དུ་ཐོན་པ་དང་། སྤྱོད་པ་འཚུབས་པ་བཅས་ལ་བརྟེན་ནས་ཐེ་རང་ཞེས་པའི་མིང་བཏགས། ལྷག་པར་ཀོང་ཡུལ་དབང་བསྒྱུར་བྱེད་མཁན་རྗེ་དཔོན་ཚོས་ཨུ་བེ་རའི་མཐུ་སྟོབས་ནུས་ཤུགས་དང་། ཀུན་སྤྱོད་རྣམ་འགྱུར། ཁྱིམ་གྱི་བུ་སྤུན་མང་བ་བཅས་ལ་བརྟེན་ནས་ཀོང་ཡུལ་གྱི་རྗེ་བོའི་གོ་གནས་འཕྲོག་རྒྱུའི་དོགས་འཆར་དང་། དེ་ཉིད་སྔོན་འགོག་གི་ཆེད་དུ་ཨུ་བེ་རའི་ལྕེ་དང་མིག་ལྤགས་ལ་རྟེན་འབྲེལ་ཉེས་པའི་འགྲེལ་བཤད་འདྲ་མིན་བྱས་ཏེ། དམངས་ཁྲོད་དུ་གྲགས་པ་ངན་པས་ཁྱབ་ཐབས་བྱས་པ་དང་། ཀུན་སྤྱོད་འཚུབས་པས་ཀྱང་ཡུལ་མི་རྣམས་རང་བཞིན་གྱིས་མི་དགའ་བར་གྱུར་བ་བཅས་ལ་གོ་སྐབས་བཟུང་སྟེ་ཀོང་ཡུལ་ནས་རྒྱངས་འབུད་བྱས། དེ་ནས་ཁོང་བླ་འབྲུམ་གྱང་དོར་རམ་ལྷ་རི་གྱང་དོར་ཏེ། ད་ལྟའི་ཉིང་ཁྲི་རྫོང་ཁོངས་ལྟག་རྩེ་ས་ཁུལ། སྟོན་པ་གཤེན་རབ་ཀྱི་གནས་ཆེར་གྲགས་པའི་ཀོང་པོ་བོན་རི་ལ་བྱོན། དེ་ནས་ང་ལ་གཡའ་མོ་གོང་ངམ་བྱང་ལམ་གཡའ་ལེ་གོང་སྟེ་དེང་སང་ཀོང་པོ་ང་ལ་ཞེས་བཏགས་པ་དེར་གཤེགས། དེ་བཞིན་རིམ་གྱིས་དྭགས་པོ་དང་། ལྷོ་བྲག ལྷ་ལུང་། ཡར་ཁྱིམ་སོགས་ཀ་སྟེ་ཡར་ལུང་བརྒྱུད་ནས་བཙན་དང་སྒོ་བཞིར་བྱོན་པ་དང། དེར་བོད་རྒྱལ་ཕྲན་ཕན་ཚུན་གཅིག་འོག་གཅིག་མི་འདུ་བར་ཡང་ཡང་འཁྲུག་ཅིང་འགྱེད་པའི་སྐབས་འཁེལ་ཞིང་། ཐོག་མར་བོད་ཀྱི་མི་འགའ་ཞིག་དང་ཐུག་པས་དེ་དག་གིས་ཁྱོད་སུ་ཡིན། གང་ནས་འོངས། མཐུ་དང་ནུས་པ་ཇི་ཙམ་ཡོད་པ་སོགས་དྲིས་པའི་ལན་དུ། ཨུ་བེ་ར་ཟེར་བ་ཡིན། ཡུལ་སྤུ་བོ་ནས་འོང་། མཐུ་དང་ནུས་པ་ཆེ་དྲགས་པས་མི་ཡུལ་སྤྱུགས་པ་ཡིན་ཚུལ་རྣམས་བཤད་པས། དེ་དག་གིས་ཨུ་བེ་རའི་ལུས་ཀྱི་རྣམ་འགྱུར་དག་མཐོང་ཞིང་མཐུ་དང་ནུས་པ་ཆེ་བའི་གཏམ་ཐོས་པ་ལས་རྒྱལ་ཕྲན་ཕན་ཚུན་གཡུལ་འགྱེད་པ་ལ་མེད་ཐབས་མེད་པར་ཤེས་ཏེ། ཁྱེད་ངེད་ཀྱི་རྗེ་བོ་ཨེ་བྱེད་ང་ཚོའི་དགྲ་སྡེ་རྣམས་ཕམ་པར་ནུས་སམ་དྲིས། དེས་ཁྱོད་ཚོས་གཉའ་བར་ཁྲི་བྱས་ནས་ང་དྲངས་ན། ངས་རྗེ་བོ་བྱེད་ཅིང་རྒོལ་བའི་ཁྱུ་རྣམས་འཇོམས་པར་ནུས་ཟེར་བ་བཞིན་གཉའ་བར་ཁྲི་བཅས་ཏེ་གདན་དྲངས་པ་དང་། དུས་ཕྱིས་རྒྱལ་ཕྲན་སིལ་མ་བཅུ་གཉིས་པོ་ཡོངས་རྫོགས་དྲག་པོའི་དཔུང་ཤུགས་ཀྱིས་དབང་བསྒྱུར་བྱས་པས་མིང་ཡང་སྤུ་རྒྱལ་གཉའ་ཁྲི་བཙན་པོ་ཞེས་བཏགས་པ་ཡིན་ནོ། ། 	འདི་རང་རེའི་ལོ་རྒྱུས་ཕལ་པོ་ཆེར་གཉའ་ཁྲི་གང་ནས་འོངས་པ་དྲིས་སྐབས། བོད་སྐད་མི་ཤེས་པས་གནམ་ལ་མཛུབ་མོ་འཛུགས་པས་གནམ་ནས་འོང་བར་བསམ་ཏེ། བོན་ཤེས་པ་ཅན་བཅུ་གཉིས་ཀྱིས་གཉའ་བར་ཁྲི་བྱས་ཏེ་དྲངས་པར་བཤད་པ་དང་། བོན་གྱི་ལོ་རྒྱུས་རྣམས་སུ་གནམ་རིམ་པ་བཅུ་གསུམ་གྱི་གོང་ནས་རྨུ་ཐག་ལ་འཇུས་ནས་འོང་པ་བཤད་པ་སོགས། ཡར་ཐོག་བསྐལ་བའི་དུས་སུ་ལོ་རྒྱུས་དངོས་བྱུང་ལ་དཔྱོད་པའི་རྣམ་གཞག་ཚན་རིག་དང་མཐུན་པ་ཞིག་མ་བྱུང་བས། ཆོས་ལུགས་ཀྱི་ལྟ་གྲུབ་ཅིག་ངོ་སྲུང་བའི་གཏམ་ཡིན་པར་ཤེས་སླ་བས་དགག་སྒྲུབ་ཀྱི་སྤྲོས་པ་བྱེད་པར་མི་འདོད་དོ། །རང་རེའི་བཙན་པོ་གོང་མ་རྣམས་ལ་སྤུ་རྒྱལ་དང་སྤུར་རྒྱལ་ཞེས་འབོད་པའང་ཐོག་མའི་འཁྲུངས་ཡུལ་གྱི་མིང་ཟུར་དེ་རུས་མིང་གི་ཚུལ་དུ་སྤྱོད་པ་ཡིན་ཞིང་། སྤུ་ཞེས་པ་དེ་དུས་ཕྱིས་སྒྲ་ཟུར་ཉམས་ནས་སྤོ་ཞེས་ཐོགས་པ་ཡིན་ཞེས་ཁུངས་ལྡན་ལོ་རྒྱུས་རྣམས་སུ་གསལ་བར་ལྟར་འདོད། 	སྤྱིར་རྒྱལ་པོ་འདིའི་མཚན་ལ། འོ་ལྡེ་སྤུ་རྒྱལ་དང་། འོ་དེ་སྤུར་རྒྱལ། ཁྲི་བཙན་པོ་འོ་ལྡེ། ཨུ་བེ་ར། ལྡེ་སྲས་བྱ་ཙམ། གཉའ་ཁྲི་བཙན་པོ་བཏགས་པ་སོགས་ལྷ་སའི་རྡོ་རིང་དང་། རྒྱལ་པོའི་བཀའ་ཐང་། དེབ་སྔོན། ཡུམ་བུ་བླ་སྒང་གི་དཀར་ཆག །སྲིད་པ་རྒྱུད་ཀྱི་ཁ་བྱང་ཆེན་མོ་སོགས་ལོ་རྒྱུས་ཡིག་ཆ་ཁུངས་ལྡན་མང་པོར་གསལ་བ་དེ་དག་གང་ཟག་གཅིག་གི་མིང་ཡིན་པ་ཤེས་དགོས། །	རྒྱལ་པོ་འདིས་བཞག་པའི་བྱས་རྗེས་ནི། གཅིག་གྱུར་གྱི་བོད་རྒྱལ་ཁབ་འདི་ཐོག་མར་ཚུགས་པ་དང་། ནང་གི་ཚིས་སྦྱར་བ། ཕྱི་ཡི་དགྲ་བཏུལ་བ་བཅས་ཡིན་ལ། དེ་དག་གི་རྣམ་གཞག་རྒྱས་པ་ནི་ཏུན་ཧོང་ཡིག་ཆ་ལས་ཤིན་ཏུ་གསལ་ཞིང་འདིར་ཡང་ག་ོབདེར་བྱས་ཏེ་བཀོད་པར་འདོད་མོད་མངས་སུ་དོགས་ནས་མ་བྲིས་ཤིང་། ཤེས་པར་འདོད་ན་ཏུན་ཧོང་ཡིག་ཆ་དང་། དེབ་ཐེར་གཡུ་ཕྲེང་། དཔྱིད་ཀྱི་རྒྱལ་མོའི་མཆན་འགྲེལ་སོགས་ལ་གཟིགས་དགོས། །	གནམ་གྱི་ཁྲི་གཉིས་པ་ནས་བདུན་པའི་བར་གྱི་མཚན་རྣམས་ཀྱང་བཙན་པོ་རང་རང་གི་ཡུམ་གྱི་མཚན་ཟུར་སྦྲེལ་ནས་བཏགས་པ་ཡིན་ཏེ། གནམ་མུག་མུག ས་དིང་དིང་། སོ་ཐམ་ཐམ། དོག་མེར་མེར། གདགས་ཁྲི་ལྷ་མོ་དཀར་པོ། སྲིབ་ཀྱི་ལྷ་མོ་སྔོན་མོ་ལ་སོགས་པའི་ཡུམ་རྣམས་ཀྱི་མཚན་ཟུར་དང་སྦྲེལ་ནས། མུ་ཁྲི་བཙན་པོ། དེང་ཁྲི་བཙན་པོ། སོ་ཁྲི་བཙན་པོ། མེར་ཁྲི་བཙན་པོ། གདགས་ཁྲི་བཙན་པོ། སྲིབ་ཁྲི་གཙན་པོ་ཞེས་འདོགས་པ་ལས་ཤེས་ནུས་ཤིང་རྒྱལ་པོ་དེ་དག་གི་ལོ་རྒྱུས་མདོར་བསྡུས་རེ་འཆད་ན།	བོད་རྗེ་གཉིས་པ་མུ་ཁྲི་བཙན་པོ་ནི། ཡབ་གཉའ་ཁྲི་བཙན་པོ་དང་ཡུམ་གནམ་མུག་མུག་གམ་མུ་ཙོ་བཟའ་གཉིས་ཀྱི་སྲས་སུ་ཡུམ་བུ་བླ་སྒང་དུ་འཁྲུངས། བོན་གྱི་ལོ་རྒྱུས་ལས། བཙན་པོ་འདིས་ས་སྨན་ཏིངཏིང་ངམ་ས་དིང་མ་ཁབ་ཏུ་བཞེས། སྐུ་བོན་ཅོའུ་ལན་ཚས་མཛད། གསས་མཁར་ཁོ་མ་ནེའུ་ཆུང་བཞེངས། ཞང་ཞུང་ནས་མཁས་པ་ཆེན་པོ་གཤེན་ནམ་མཁའ་སྣང་བ་གདོག་ཅན་ལ་སོགས་པ་བརྒྱ་རྩ་བརྒྱད་གདན་དྲངས། བོད་དུ་བོན་གྱིི་རྟེན་གཞི་ཆེན་པོ་བཞི་བཅུ་རྩ་ལྔ་བཙུགས། བོན་གྱི་གསུང་རབ་མདོ་འབུམ་རྒྱུད་མཛོད་སོགས་པོ་ཏི་མང་པོ་བསྒྱུར། ཞེས་དང༌། བོན་ཆོས་ལུང་གི་སྙིང་པོ་ལས། དག་པ་ལྷ་ཡི་ཡི་གེ་སྟག་གཟིག་སྤུངས་ཡིག་ཏུ་བསྒྱུར། སྟག་གཟིག་སྤུངས་ཡིག་ཞང་ཞུང་ཡིག་རྒན་དུ་བསྒྱུར། ཡིག་རྒན་སྨར་སྦྲག་ཏུ་བསྒྱུརད། དེ་སྨར་ཆེ་ཆུང་དུ་བསྒྱུར། སྨར་ཆེ་དབུ་ཆེན་ནམ་གཟབ་ཏུ་བསྒྱུར། ཡིག་སྣ་འབྲུ་མ་ལས་བརྩམས་སོ། །ཞེས་གསུངས་སོ། །སྐུ་ཕུང་མེ་ལ་བསྲེགས་པའི་དུ་བ་མཁའ་ལ་ཡལ་བས་བང་ས་ོགནམ་ལ་བཏབ་པར་གྲག 	བོད་རྗེ་གསུམ་པ་དིང་ཁྲི་བཙན་པོ་ནི། སྤྱི་ལོ་སྔོན་དུས་རབས་གསུམ་པའི་ནང་ཡབ་མུ་ཁྲི་བཙན་པོ་དང་། ཡུམ་ས་དིང་དིང་གཉིས་ཀྱི་སྲས་སུ་སྐུ་བལྟམས། གསས་མཁར་ཁོ་མ་ཡོང་རྩེ་བཞེངས། ཞང་ཞུང་ནས་སྐུ་གཤེན་ཅོའུ་སྨིན་དཀར་གདན་དྲངས། བཙུན་མོ་སོ་ཐམ་ཐམ་ཁབ་ཏུ་བསུས། རིགས་སྲས་སོ་ཁྲི་བཙན་པོ་འཁྲུངས། བང་སོ་གནམ་ལ་བཏབ་ཅིང་གནམ་གྱི་ཁྲི་གཉིས་པ་གྲག		བོད་རྗེ་བཞི་པ་སོ་ཁྲི་བཙན་པོ་ནི། སྤྱི་ལོ་སྔོན་དུས་རབས་གསུམ་པའི་ནང་ཡབ་དིང་ཁྲི་བཙན་པོ་དང་། ཡུམ་སོ་ཐམ་ཐམ་གཉིས་ཀྱི་སྲས་སུ་འཁྲུངས། གསས་མཁར་དགུ་ར་དགུ་འཁྱུད་བཞེངས། སྐུ་གཤེན་ཅོའུ་འོད་དཀར་གྱིས་མཛད། བཙུན་མོ་དོག་མེར་མེར་རམ་སེ་བཟའ་སྨན་མོ་ཁབ་ཏུ་བསུས། རིགས་སྲས་མེར་ཁྲི་བཙན་པོ་འམ་དེ་ཁྲི་བཙན་པོ་འཁྲུངས། བང་ས་ོགནམ་ལ་བཏབ་ཅིང་གནམ་གྱི་ཁྲི་བཞི་བ་གྲག 	བོད་རྗེ་ལྔ་པ་མེར་ཁྲི་བཙན་པོ་ནི། སྤྱི་ལོ་སྔོན་དུས་རབས་གསུམ་པའི་ནང་ཡབ་སོ་ཁྲི་བཙན་པོ་དང་། ཡུམ་དོག་མེར་མེར་གཉིས་ཀྱི་སྲས་སུ་འཁྲུངས། གསས་མཁར་ཟོ་བོ་ཁྱུང་ལག་བཞེངས། སྐུ་གཤེན་ཅོའུ་ཤངས་དཀར་གྱིས་མཛད། བཙུན་མོ་གདགས་ལྷ་དཀར་མོའམ་དར་བཟའ་མ་ཁབ་ཏུ་བསུས། རིགས་སྲས་གདགས་ཁྲི་བཙན་པོ་འམ་ཁྲི་སྤེན་ཁྲི་བཙན་པོ་འཁྲུངས། བང་ས་ོགནམ་ལ་བཏབ་ཅིང་གནམ་གྱི་ཁྲི་ལྔ་པ་གྲག 		བོད་རྗེ་དྲུག་པ་གདགས་ཁྲི་བཙན་པོ་ནི། སྤྱི་ལོ་སྔོན་དུས་རབས་གསུམ་པའི་ནང་ཡབ་མེར་ཁྲི་བཙན་པོ་དང་། ཡུམ་གདགས་ལྷ་དཀར་མོ་གཉིས་ཀྱི་སྲས་སུ་འཁྲུངས། གསས་མཁར་གཡུང་དྲུང་ལྷ་རྩེ་བཞེངས། སྐུ་གཤེན་ཅོའུ་ན་མི་ཆེན་གྱིས་མཛད། བཙུན་མོ་སྲིབ་ལྷ་སྔོན་མོ་ཁབ་ཏུ་བསུས། རིགས་སྲས་སྲིབ་ཁྲི་བཙན་པོ་འཁྲུངས། བང་སོ་གནམ་ལ་བཏབ་ཅིང་གནམ་གྱི་ཁྲི་དྲུག་པ་གྲག 	བོད་རྗེ་བདུན་པ་སྲིབ་ཁྲི་བཙན་པ་ོནི། སྤྱི་ལོ་སྔོན་དུས་རབས་གསུམ་པའི་ནང་གདགས་ཁྲི་བཙན་པོ་དང་། ཡུམ་སྲིབ་ལྷ་སྔོན་པོོ་གཉིས་ཀྱི་སྲས་སུ་འཁྲུངས། གསས་མཁར་ཁོམ་རུ་རིང་བཞེངས། སྐུ་གཤེན་ཅོའུ་ཞལ་དཀར་གྱིས་མཛད། བཙུན་མོས་བཙུན་རླུང་རྗེའམ་ས་བཙུན་ཀླུ་རྗེ་ཁབ་ཏུ་བསུས། རིགས་སྲས་གྲི་གུམ་བཙན་པོ་འཁྲུངས། 	རྒྱལ་པོ་འདི་དག་གི་རིང་ལ་བོན་གྱི་བསྟན་པ་གང་སར་དར་ཏེ། བླ་ན་རྒྱ་ཆེ། གོང་ན་གཉན་ཆེ། བར་ན་ཁྲིམས་དམ། འོག་ན་འབངས་སྐྱིད། བོན་སྲིད་ཟུང་འབྲེལ་གྱི་འཕྲིན་ལས་དར་ཞིང་རྒྱས་ཟེར། འདི་ཡན་གྱི་བོད་རྗེ་རྣམས་སྲས་ཀྱིས་རྟ་ཞོན་ཐུབ་པ་དང་། ཡབ་རྨུ་ཐག་ལ་འཇུས་ནས་གནམ་ལ་གཤེགས་པ་དང་། ས་ལ་པུར་དང་བང་སོ་མེད་པས་གནམ་གྱི་ཁྲི་བདུན་ཞེས་གྲགས་པར་བཤད། དོན་དུ་རྒྱལ་པོ་འདི་དག་གཤེགས་རྗེས་ཕུང་པོ་མེ་ལ་བསྲེགས་པའ་ིདུ་བ་གནམ་ལ་སོང་བ་ན། བཙན་པོ་གནམ་གྱི་རྨུ་ཐག་ལ་འཇུས་ནས་སོང་ཚུལ་དང་། བང་སོ་གནམ་ལ་བཏབ་ཅེས་བསྒྲགས་པ་ཙམ་ཡིན་ནོ། །དེ་དག་དང་འབྲེལ་བའི་མེས་པོའི་གདུང་བརྒྱུད་ཀྱི་འཕེལ་རིམ་དང་སྐབས་དེའི་འཚོ་བའི་གནས་བབས་སོགས་དཔྱད་འདོད་པ་ཤིན་ཏུ་མང་ཡང་རེ་ཞིག་དེ་ཙམ་གྱིས་ཆོག་པར་བྱས་སོ། །					༢ སྟོད་ཀྱི་སྟེང་གཉིས།	དེ་ནས་བར་གྱི་སྟེང་གཉིས་ནི། གྲི་གུམ་བཙན་པོ་དང་། སྤུ་དེ་གུང་རྒྱལ་གཉིས་ཡིན་ཞིང་། རྒྱལ་པོ་འདི་གཉིས་ཀྱི་ལོ་རྒྱུས་རགས་ཙམ་བཤད་ན། དེ་ཡང་། 		བོད་རྗེ་བརྒྱད་པ་གྲི་གུམ་བཙན་པོ་ནི། སྤྱི་ལོ་སྔོན་གྱི་དུས་རབས་གཉིས་པ་ཡས་མས་ནང་ཡབ་སྲིབ་ཁྲི་བཙན་པོ་དང་ཡུམ་ས་བཙུན་ཀླུ་རྗེ་གཉིས་ཀྱི་སྲས་སུ་འཁྲུངས་པར་མངོན། འདིའི་ལོ་རྒྱུས་དངོས་བྱུང་ནི། ཏུན་ཧོང་ཡིག་ཆ་ལས་ཤིན་ཏུ་གསལ་ཞིང། དེ་ལས་གཞན་སྲིད་པ་རྒྱུད་ཀྱི་ཁ་བྱང་ཆེན་མོ་དང་། ཆོས་འབྱུང་མཁས་པའི་དགའ་སྟོན། རྒྱལ་རབས་གསལ་བའི་མེ་ལོང་སོགས་སུའང་བཤད་སྲོལ་ཅུང་ཟད་མི་འདྲ་བ་རེ་ཡོད་པ་ལས། འདིར་ཏུན་ཧོང་ཡིག་ཆ་རྨང་གཞིར་བྱས་ཏེ་གྲི་གུམ་བཙན་པོའི་སྐབས་ཀྱི་ལོ་རྒྱུས་ཕྱོགས་བསྡོམས་ཙམ་བཀོད་ན། གྲི་གུམ་བཙན་པོ་ཡབ་ཡུམ་ལས་སྐྱེས་མ་ཐག་ནས་མཚན་ལྟས་ལ་གོ་བ་ལོག་ནས་རྟེན་འབྲེལ་ངན་པ་བྱུང་བས་མིང་ལ་དྲི་གུམ་བཙན་པོ་ཞེས་བཏགས། དུས་ཕྱིས་བློན་པོ་ལོ་ངམ་གྱིས་གྲིས་བཀུམས་པ་ལས་ལོ་རྒྱུས་སྨྲ་བ་ཚོས་མིང་གི་ཡིག་འབྲུ་བསྒྱུར་ཏེ་གྲི་གུམ་བཙན་པོ་ཞེས་ཐོགས་པ་ཡིན་ལ། རྒྱལ་པོ་འདི་ཆེར་སྐྱེས་པ་ན་ཡབ་མེས་ཀྱི་སྲོལ་རྒྱུན་ལྟར་རྒྱལ་སྲིད་ཀྱི་ལས་རིམ་གང་བྱེད་བོན་གྱི་སྟོན་པར་ལུང་བརྟགས་ཞུ་བའི་སྲོལ་དེ་ཉིད་གནས་བབ་ཇེ་མཐོར་ཕྱིན་ཏེ་འབངས་ཀྱིས་རྒྱལ་པོའི་སྐུ་དབང་དང་བོན་གྱི་མཛད་འཕྲིན་གཉིས་ལས་ཕྱི་མ་མཐོང་ཆེར་འཛིན་པ་དང་། གོ་སྐབས་དེ་དམ་འཛིན་བྱས་ནས་བོན་སྟོན་ཚོས་རྒྱལ་པོའི་ཁྲི་དང་གོ་བབ་འདྲ་མཉམ་བཟུང་བའི་ཉེན་ཁ་དེ་ཉིད་འགོག་ཆེད། བོན་སྟོན་རྣམས་རྒྱང་འབུད་བཏང་བས་བོན་སྟོན་ལ་ཕྱོགས་འཛིན་བྱེད་མཁན་བློན་འབངས་ཁག་གཅིག་རང་བཞིན་གྱིས་རྒྱལ་པོའི་ཁ་གཏད་དུ་གྱུར། ནང་ཁུལ་གྱི་རྨ་ཁ་དེ་ལྟར་ཡོད་མུར། ཁ་ཆེ་ལ་དམག་བྱས་ཏེ་བོད་རྒྱལ་ནས་ཚུར་ལོག་པའི་ལམ་དུ་ཁ་ཆེ་བའི་མི་ལྷག་མ་འགའ་ཞིག་གིས་མགོ་བཏགས། དུས་ཕྱིས་དེ་དག་གིས་རྒྱལ་པོ་དང་ལོ་ངམ་བར་དུ་ཕྲ་མ་བཅུག་པས། མཐར་བཙན་པོ་ལ་མི་དགའ་བའི་བློན་འབངས་ཚོ་དང་ལོ་ངམ་བཅས་མཉམ་དུ་སྒྲིལ་བའི་ངན་ཇུས་འོག་གྲི་གུམ་བཙན་པོའི་སྐུ་སྲོག་ཤོར། བཙན་པོ་བཀྲོངས་རྗེས་སུའང་བོན་ལ་ཞེན་པའི་ལོ་རྒྱུས་སྨྲ་བ་ཚོས་རྒྱལ་པོ་སྨོན་ལམ་ལོག་པ་སོགས་ཀྱི་གཏམ་རྒྱུད་ལྷ་སྒྲུང་དང་འདྲ་བ་མང་པོ་བྱས་ཏེ་དོན་དངོས་ཀྱི་ལོ་རྒྱུས་ལ་བསྲེ་ལྷད་བྱས། རྒྱལ་པོ་འདི་གཡུལ་སར་ཤི་བས་སྐུ་པུར་མཐོང་སར་ལུས་སྟབས་ཡབ་མེས་རྣམས་གནམ་གྱི་རྨུ་ཐག་ལ་འཇུ་ནས་གནམ་རིམ་པ་བཅུ་གསུམ་གྱི་གོང་དུ་སོང་ཡང་། འདིས་ལོ་ངམ་དང་འཐབ་པའི་སྐབས་གྲི་གནམ་ལ་བསྐོར་ནས་རྨུ་ཐག་བཅད་པས་གནམ་ལ་འགྲོ་མ་ནུས་པར་བཤད། རྒྱལ་པོའི་སྐུ་སྤུར་སྒྲོམ་དུ་བཅུག་སྟེ་ཡར་ཀླུང་དུ་འཕངས་པས་ཀོང་པོའི་ཕྱོགས་སུ་སླེབས། །		བོད་རྗེ་དགུ་པ་སྤུར་དེ་གུང་རྒྱལ་ནི། ཡབ་གྲི་གུམ་བཙན་པོ་དང་ཡུམ་ཀླུ་སྲིང་མེར་ལྕམ་གཉིས་ཀྱི་སྲས་སུ་འཁྲུངས། ཡབ་གྲི་གུམ་བཙན་པོ་བློན་ལོ་ངམ་གྱིས་བསད་རྗེས། རང་ཉིད་ལ་བྱ་ཁྲི་དང་སྤུན་ཆུང་བ་གཉིས་ལ་ཤ་ཁྲི་དང་ཉ་ཁྲི་བཅས་བཏགས་ནས་ཀོང་ཡུལ་དུ་བྲོས། སྲས་དེ་གསུམ་གྱིས་སྤོ་ཀོང་ཉང་གསུམ་གྱི་རྗེ་བོ་བྱས། སྲིང་མོ་ལོ་ངམ་གྱི་ཆུང་མར་བྱས། མ་ཡུམ་རྟ་རྫིར་བཞག་པ་ལས་ཡར་ལྷ་ཤམ་པོ་དང་རྨི་ལམ་དུ་འདུས་པས་རུ་ལས་སྐྱེས་ཞེས་པ་འཁྲུངས། དེ་ཆེར་སྐྱེས་པ་དང་ཀོང་པོ་བྲེས་སྣ་ནས་གཅེན་པོ་རྣམས་དང་མཇལ། ཡབ་ཀྱི་ཤ་འཁོན་ལེན་པའི་ཆེད་དུ་སྤོ་ཀོང་ཉང་གསུམ་ནས་དམག་བསྡུས་ཏེ། དབུས་སུ་དཔུང་འཇུག་བྱས་པས་སྤུར་རྒྱལ་གདུང་བརྒྱུད་ཀྱི་དམག་སླེབས་པ་ཤེས་རྗེས། ལོ་ངམ་ཀྱི་ཕྱོགས་སུ་འཛིན་མཁན་ཇེ་ཉུང་དུ་ཕྱིན་ཏེ་མཐར་ལོ་ངམ་བསད། རྒྱལ་སྲིད་ཤ་ཁྲིས་མཛད་པ་ནས་སྤུར་དེ་གུང་རྒྱལ་ཞེས་པའི་མཚན་གསོལ། དེ་ཡང་བུ་དེ་ཀུན་ལས་རྒྱལ་ཞེས་པའི་མཚན་ཟུར་ཆག་ནས་སྤུར་དེ་གུང་རྒྱལ་ཐོགས་པར་བཤད། འདི་དག་གི་ལོ་རྒྱུས་རྒྱས་པར་ཤེས་འདོད་ན་ཏུན་ཧོང་ཡིག་ཆ་དང་། ཆོས་འབྱུང་མཁས་པའི་དགའ་སྟོན་སོགས་སུ་གཟིགས་དགོས། ལར་ནས་ལོ་རྒྱུས་དངོས་བྱུང་གི་བདེན་དཔང་སྲ་ཞིང་བརྟན་པ་ཞིག་འཚོལ་དགོས་ན་གཞི་འཛིན་བྱེད་ས་ཁུངས་ལྡན་ཡིག་ཆ་ཚོ་ལ་ཞིབ་ཏུ་བལྟས་ནས་ཆོས་ལུགས་དང་ལྟe་གྲུབ་གང་གི་འང་གཞན་དབང་དུ་མ་ཤོར་བར་ལོ་རྒྱུས་ཀྱི་བྱུང་རིམ་དངོས་ལ་བརྟགས་པར་བྱེད་དགོས་སོ་ཞེས་ཀྱང་བསྐུལ་ལོ། །	རྒྱལ་རབས་གསལ་བའི་མེ་ལོང་ལས། རྒྱལ་པོ་འདིའི་སྐབས་གསེར་དངུལ་ཟངས་ལྕགས་སོགས་བཏོན་ཅེས་བཤད་པ་ནི། སྔར་ཡོད་ནས་སོལ་བའི་མེས་བཞུས་པའི་འཕྲུལ་ལ་བརྟེན་ནས་འབེལ་དུ་བཏང་བ་ཡིན་སྲིད་ཀྱང་། སྔར་མེད་གསར་གཏོད་བྱས་པ་ནི་མིན་པར་སེམས་ཏེ། དེའི་གོང་ནས་ལྕགས་དང་མཚོན་ཆ་སོགས་གྲུབ་ཟིན་པའི་ཕྱིར། ཀོང་ཡུལ་ནས་ཡབ་ཀྱི་པུར་གདན་དྲངས་ཏེ་བང་སོ་བརྩིགས་པ་དང་དེ་ནས་བཟུང་སྤུར་རྒྱལ་རིམ་བྱོན་གྱི་བང་སོ་བརྩིགས་པའི་ལམ་སྲོལ་དར། །	རྒྱལ་པོ་འདིའི་མཛད་རྗེས་ཆེ་ཤོས་ནི་ཆུ་ལ་ཟམ་བཙུགས་པ། ཞིང་ལ་རྨོས་འདེབས་པ། ཕུ་ཆུ་ཡུར་དུ་འདྲེན་པ། ཞང་ཞུང་ནས་བོན་གྱི་དཔེ་མང་བསྒྱུར་བ་བཅས་ཡིན་ནོ། །				༣ ས་ཡི་ལེགས་དྲུག	དེ་ནས་ས་ཡི་ལེགས་དྲུག་ནི། ཨི་ཤོ་ལེགས་དང་། དེ་ཤོ་ལེགས། ཐི་ཤོ་ལེགས། གུང་རུ་ལེགས། འབྲོང་གཞེར་ལེགས། ཨེ་ཤོ་ལེགས་བཅས་ཡིན་ལ། འདི་དག་གི་མཚན་ཟུར་ཡང་རང་རང་གི་མ་ཡུམ་གྱི་མཚན་དང་སྦྲེལ་ནས་བཏགས་པ་ཡིན་ཏེ། ཨི་ཤོ་ལེགས་ཀྱི་མ་ཡུམ་འོམ་ཐང་སྨན་འཚོ་ཕུད་པའི་གཞན་རྣམས་རིམ་པ་བཞིན། རྨུ་ལྕམ་བྲལ་མ། ཀླུ་ལྕམ་མེར་མ། མཚན་མོ་གུང་སྨན། མཚོ་སྨན་འབྲོང་མ་བཅས་ཡིན་པ་ལས་ཤེས་ཐུབ་ཅིང༌། བོད་ཀྱི་རྒྱལ་བརྒྱུད་ཕལ་ཆེ་བའི་མཚན་ཟུར་དུ་ཡུམ་གྱི་མིང་ཟུར་རེ་རུས་མིང་གི་ཚུལ་དུ་འཇུག་ཡོད་པ་འདིས། ལོ་རྒྱུས་ཀྱི་འཕེལ་རིམ་ནང་མེས་དབོན་རིམ་བྱུང་གི་བཙུན་མོ་ཚོས་ཀྱང་རྒྱལ་སྲིད་དང་འབྲེལ་བའི་ལས་རིམ་མི་ཉུང་བ་ཞིག་གི་ཐོག་དབང་ཚད་ངེས་ཅན་རེ་བཟུང་ཡོད་པ་དེ་ཤེས་ཐུབ་པ་ཡིན། རྒྱལ་པོ་འདི་དག་གི་ལོ་རྒྱུས་རགས་ཙམ་རེ་གླེང་ན་དེ་ཡང་།	བོད་རྗེ་བཅུ་པ་ཨེ་ཤོ་ལེགས་ནི།  སྤྱི་ལོ་སྔོན་དུས་རབས་གཉིས་པའི་ནང་སྤུར་དེ་གུང་རྒྱལ་དང་། ཡུམ་སྲིབ་འོམ་ཐང་སྨན་མཚོ་གཉིས་ཀྱི་སྲས་སུ་འཁྲུངས། ཆོས་འབྱུང་མཁས་པའི་དགའ་སྟོན་ལས། དེ་ཡི་བློན་པོ་ལྷ་བུ་མགོ་དཀར་ཟེར། །ཁུ་ཁུ་རུ་ལས་སྐྱེས་པའི་བུ་ཡིས་བྱས། །ཞེས་འབྱུང་བ་ལྟར། རུ་ལས་སྐྱེས་ཀྱི་བུ་ལྷ་བུ་མགོ་དཀར་དཀར་གྱིས་བློན་བྱས་ཏེ་ཞིང་ལ་དོར་ཁ་དང་། འབྲོག་ལ་ཐུལ་བརྩི་བ། ཕུ་ཆུ་ཡུར་དུ་འདྲེན་པ། མདའ་རུ་ཆུ་མ་རྨོ་བ་བཅས་ཀྱི་སྲོལ་གཏོད། གསས་མཁར་སྟག་རྩེ་བཞེངས། སྐུ་གཤེན་ཅོ་ཉག་ཞེར་གྱིས་མཛད། བཙུན་མོ་དམུ་ལྕམ་བྲ་མ་ཁབ་ཏུ་བསུས། རིགས་སྲས་དེ་ཤོ་ལེགས་འཁྲུངས། སྐུ་པུར་གཡའ་སྤང་མཚམས་སུ་སྦས་ཏེ་བང་སོ་བཏབ་པས་ས་ཡི་ལེགས་དྲུག་གི་ཐོག་མར་བགྲངས། 		བོད་རྗེ་བཅུ་གཅིག་པ་དེ་ཤོ་ལེགས་ནི། སྤྱི་ལོ་སྔོན་དུས་རབས་གཉིས་པའི་ནང་ཡབ་ཨེ་ཤོ་ལེགས་དང་། ཡུམ་དམུ་ལྕམ་བྲ་མ་གཉིས་ཀྱི་སྲས་སུ་འཁྲུངས། ལེགས་བཤད་རིན་པོ་ཆེའི་གཏེར་ལས། སྐུ་གཤེན་མི་མོ་ཆུང་གིས་མཛད་ཅིང༌། །གསས་ཁང་ཁོ་མ་ཡང་རྩེ་བཞེངས། ཞེས་འབྱུང་བ་ལྟར། གསས་མཁར་རྒོད་རྩེ་བཞེངས། སྐུ་གཤེན་ཅོ་སྟག་ཀླུ་སྲས་ཀྱིས་མཛད། བཙུན་མོ་ཀླུ་ལྕམ་མེར་མ་ོཁབ་ཏུ་བསུས། རིགས་སྲས་ཐི་ཤོ་ལེགས་འཁྲུངས། བང་སོ་ས་ལ་བཏབ་ཅིང་ས་ཡི་ལེགས་གཉིས་པ་གྲག   		བོད་རྗེ་བཅུ་གཉིས་པ་ཐི་ཤོ་ལེགས་ནི། སྤྱི་ལོ་སྔོན་དུས་རབས་གཉིས་པའི་ནང་ཡབ་དེ་ཤོ་ལེགས་དང་། ཡུམ་ཀླུ་ལྕམ་མེར་མ་གཉིས་ཀྱི་སྲས་སུ་འཁྲུངས། གསས་མཁར་རྩེ་མ་ཁྱུང་རྒྱལ་བཞེངས། སྐུ་གཤེན་དབོན་སྲས་ཕུ་ལུ་གྲུ་འཛིན་གྱིས་མཛད། བཙུན་མོ་ས་སྨན་མཚོ་མོ་ཁབ་ཏུ་བསུས། རིགས་སྲས་ཨེ་ཤོ་ལེགས་སམ་གུ་རུ་ལེགས་འཁྲུངས། བང་སོ་གཡའ་སྤང་གི་མཚམས་སུ་བཏབ་ཅིང་ལེགས་གསུམ་པ་གྲགས།	བོད་རྗེ་བཅུ་གསུམ་པ་ཨེ་ཤོ་ལེགས་སམ་གུ་རུ་ལེགས་ནི། སྤྱི་ལོ་སྔོན་དུས་རབས་གཉིས་པའི་ནང་ཡབ་ཐི་ཤོ་ལེགས་དང་། ཡུམ་མཚོ་སྨན་འབྲོང་མ་གཉིས་ཀྱི་སྲས་སུ་འཁྲུངས། དབོན་གསལ་འབེ་ཤོ་ཀྲམ་བསྟེན་ཞིང་ལྷ་བོན་ཅོ་ཕན་གྲགས་ཀྱིས་མཛད། གསས་ཁང་ས་ལེ་བང་དང་སྐུ་མཁར་ཡང་རྩེ་བཞེངས། བཙུན་མོ་གུར་སྨན་ཁབ་ཏུ་བཞེས་ཏེ་རིགས་སྲས་འབྲོང་ཞི་ལེགས་སྐུ་འཁྲུངས། བང་སོ་གཡའ་སྤང་མཚམས་སུ་བཏབ། ས་ཡི་ལེགས་དྲུག་ནང་གི་གསུམ་པ་ཡིན་ནོ། །  		བོད་རྗེ་བཅུ་བཞི་པ་འབྲོང་ཞི་ལེགས་ནི། སྤྱི་ལོ་སྔོན་དུས་རབས་དང་པོའི་ནང་ཡབ་གུ་རུ་ལེགས་དང་། ཡུམ་གུར་སྨན་གཉིས་ཀྱི་སྲས་སུ་འཁྲུངས། དབོན་གསས་གུ་རུབ་བཙན་དོ་མི་སེར་བསྟེན་ཞིང་ལྷ་བོན་ཅོ་སྙན་རིང་གིས་མཛད། གསས་ཁང་རིན་ཆེན་ཟུར་མང་དང་སྐུ་མཁར་ཁྲི་རྩེ་བཞེངས། བཙུན་མོ་མཚོ་སྨན་འབྲོང་མོ་ཁབ་ཏུ་བཞེས་ཏེ་རིགས་སྲས་ཐི་ཤོ་ལེགས་སྐུ་འཁྲུངས། བང་སོ་གཡའ་སྤང་མཚམས་སུ་བཏབ། འདི་ཉིད་ས་ཡི་ལེགས་དྲུག་ནང་གི་བཞི་པ་ཡིན་ནོ། །		བོད་རྗེ་བཅོ་ལྔ་པ་ཨེ་ཤོ་ལེགས་ནི། ཡབ་འབྲོང་ཞི་ལེགས་དང༌། ཡུམ་ས་སྨན་བུ་མོ་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཨ་ལ་དུན་ཅུག་གིས་མཛད། སྐུ་མཁར་ཁྲི་བརྩིགས་འབུམ་གདུགས་བཞེངས་ཤིང་བཙུན་མོ་དམུ་ལྕམ་རྨང་ལེགས་ཁབ་ཏུ་བཞེས་ཏེ་རིགས་སྲས་ཟྭ་ནམ་ཟིན་ལྡེ་སྐུ་འཁྲུངས། བང་སོ་གཡའ་སྤང་མཚམས་སུ་བཏབ། འདི་ཉིད་ས་ཡི་ལེགས་དྲུག་ནང་གི་དྲུག་པཡིན། མདོར་ན་འབེབས་གཏམ་ལུང་གི་སྙིང་པོ་ལས། ས་ལ་ལེགས་དྲུག་གི་རིང་ལ། བོན་གྱི་རྒྱུད་གཞུང་དུ་མ་དང༌། རིག་པའི་གནས་ལྔ་རྣམས་དར་ཞིང༌། རིག་པའི་གནས་ལྔ་ནི། ནད་ཀྱིས་གདུང་བ་སྨན་གྱིས་གསོ། །གདོན་གྱིས་གཙེས་པ་སྔགས་ཀྱིས་བཅོམ། །རྒས་རྒུད་འཆི་འཕོ་རྩིས་ཀྱིས་བཏུལ། །ཕས་ཀྱི་རྒོལ་བ་སྒྲས་ཚར་གཅོད། །ཅེས་འཁོད་པ་ལྟར་ལེགས་དྲུག་པོ་འདི་དག་གི་རིང་ལ་རིག་གནས་ལྔ་ཀ་དར་བ་དང་བོན་གྱི་བསྟན་པ་ཤིན་ཏུ་འཕེལ་བར་བྱས། སྟག་རྩེ་དང་། རྒོད་རྩེ། ཡང་རྩེ། ཁྲི་རྩེ། རྩེ་མོ། ཁྱུང་རྒྱལ། ཁྲི་བརྩེགས། འབུམ་གདུགས་ཏེ་ཕོ་བྲང་དེ་དག་རིམ་པར་བརྩེགས་ཤིང་བཟུང་བ་ཡིན་ལ། འདིའི་ཡན་དུ་གོང་གསལ་ཕོ་བྲང་དྲུག་གི་ཐོག་ཕྱིང་དབར་སྟག་རྩེ་དང་ཡུམ་བུ་བླ་སྒང་བསྣན་པས་ཕོ་བྲང་བརྒྱད་བྱུང་བ་ཡིན་ནོ། །རྒྱལ་པོ་འདི་དག་གི་བང་སོ་གཡའ་སྤང་གི་མཚམས་སུ་བཏབ་པས་ས་ཡི་ལེགས་དྲུག་ཏུ་གྲགས་པ་ཡིན་ནོ། །					༤ ཆུ་ལ་ལྡེ་བརྒྱད།		དེ་ནས་ཆུ་ཡི་ལྡེ་བརྒྱད་ནི།  ཟྭ་ནམ་ཟིན་ལྡེ། ལྡེ་འཕྲུལ་ནམ་གཞུང་བཙན།  སེ་སྣོལ་ནམ་ལྡེ།  སེ་སྣོལ་པོ་ལྡེ།  གནམ་ལྡེ་སྣོལ་ནམ།  ལྡེ་སྣོལ་པོ།  བཙན་པོ་ལྡེ་རྒྱལ་པོ།  ལྡེ་སྤྲིན་བཙན་བཅས་ཡིན་ཞིང་རྒྱལ་པོ་འདི་དག་གི་ལོ་རྒྱུས་མདོ་ཙམ་བཤད་ན།	བོད་རྗེ་བཅུ་དྲུག་པ་ཟྭ་ནམ་ཟིན་ལྡེ་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་ཨེ་ཤོ་ལེགས་དང༌། ཡུམ་དམུ་ལྕམ་རྨང་ལེགས་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་གཡུང་དྲུང་རྒྱལ་པོས་མཛད་ཅིང་གསས་ཁང་ཡང་བཞེངས། བཙུན་མོ་མཚོ་སྨན་ཁྲི་དཀར་བྱ་བ་ཁབ་ཏུ་བཞེས། རིགས་སྲས་ལྡེ་འཕྲུལ་ནམ་གཞུང་བཙན་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་དང་པོ་ཡིན་ནོ། །	བོད་རྗེ་བཅུ་བདུན་པ་ལྡེ་འཕྲུལ་ནམ་གཞུང་བཙན་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་ཟྭ་ནམ་ཟིན་ལྡེ་དང༌། ཡུམ་མཚོ་སྨན་ཁྲི་དཀར་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་མཚོ་མི་ཀུན་སྣང་གིས་མཛད་ཅིང་གསས་ཁང་ཞིག་ཀྱང་བཞེངས། བཙུན་མོ་བསེ་གཉན་མེར་མོ་ཁབ་ཏུ་བཞེས། རིགས་སྲས་སེ་སྣོལ་ནམ་ལྡེ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་གཉིས་པ་ཡིན་ནོ། །	བོད་རྗེ་བཅོ་བརྒྱད་པ་སེ་སྣོལ་ནམ་ལྡེ་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་ལྡེ་འཕྲུལ་ནམ་གཞུང་བཙན་དང༌། ཡུམ་བསེ་གཉན་མེར་མོ་གཉིས་ཀྱི་སྲས་སུ་སྐུ་འཁྲུངས། བཙུན་མོ་ཀླུ་ཐང་མེར་མོ་ཁབ་ཏུ་བཞེས།་རིགས་སྲས་སེ་སྣོལ་པོ་ལྡེ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་གསུམ་པ་ཡིན་ནོ། །		བོད་རྗེ་བཅུ་དགུ་པ་སེ་སྣོལ་པོ་ལྡེ་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་སེ་སྣོལ་ནམ་ལྡེ་དང༌། ཡུམ་ཀླུ་ཐང་མེར་མོ་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་ཨ་སོ་གཙུག་ཕུད་ཀྱིས་མཛད་ཅིང་གསས་ཁང་ཞིག་ཀྱང་བཞེངས། །བཙུན་མོའོ་བཟའ་རི་མོ་མཚོ་ཁབ་ཏུ་བཞེས། རིགས་སྲས་ལྡེ་སྣོལ་ནམ་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་བཞི་པ་ཡིན་ནོ། ། 	བོད་རྗེ་ཉི་ཤུ་པ་ལྡེ་སྣོལ་ནམ་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་སེ་སྣོལ་པོ་ལྡེ་དང༌། ཡུམ་འོ་བཟའ་རི་མོ་མཚོ་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་ཨ་ལ་ནན་ཅིས་མཛད་ཅིང་གསས་ཁང་ཞིག་ཀྱང་བཞེངས། བཙུན་མོ་ཁྲི་སྨན་རྗེ་མ་ཁབ་ཏུ་བཞེས། རིགས་སྲས་ལྡེ་སྣོལ་པོ་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་ལྔ་པ་ཡིན་ནོ། །		བོད་རྗེ་ཉེར་གཅིག་པ་ལྡེ་སྣོལ་པོ་ནི། སྤྱི་ལོའི་དུས་རབས་དང་པོའི་ནང་དུ་ཡབ་རྒྱལ་པོ་ལྡེ་སྣོལ་ནམ་དང༌། ཡུམ་ཁྲི་སྨན་རྗེ་མ་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་དར་མ་ཧ་རིས་མཛད་ཅིང་གསས་ཁང་ཞིག་ཀྱང་བཞེངས། བཙུན་མོ་ས་བཙུན་སྙན་རྗེ་ཁབ་ཏུ་བཞེས། རིགས་སྲས་ལྡེ་རྒྱལ་པོ་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་དྲུག་པ་ཡིན་ནོ། །		བོད་རྗེ་ཉེར་གཉིས་པ་ལྡེ་རྒྱལ་པོ་ནི། སྤྱི་ལོའི་དུས་རབས་དང་པོའི་དུས་མཇུག་ཙམ་དུ་ཡབ་རྒྱལ་པོ་ལྡེ་སྣོལ་པོ་དང༌། ཡུམ་ས་བཙུན་སྙན་རྗེ་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་ད་ས་ཧ་རིས་མཛད་ཅིང་གསས་ཁང་ཞིག་ཀྱང་བཞེངས། བཙུན་མོ་སྨན་བཙུན་ལུང་གོང་ཁབ་ཏུ་བཞེས། རིགས་སྲས་ལྡེ་སྤྲིན་བཙན་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་བདུན་པ་ཡིན་ནོ། །		བོད་རྗེ་ཉེར་གསུམ་པ་ལྡེ་སྤྲིན་བཙན་ནི། སྤྱི་ལོའི་དུས་རབས་གཉིས་པའི་དུས་མགོ་ཙམ་དུ་ཡབ་རྒྱལ་པོ་ལྡེ་རྒྱལ་པོ་དང༌། ཡུམ་སྨན་བཙུན་ལང་གོང་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་མུ་ལ་མ་ཧོས་མཛད་ཅིང་གསས་ཁང་ཞིག་ཀྱང་བཞེངས། བཙུན་མོ་གཉན་བཙུན་མང་མོ་རྗེ་ཁབ་ཏུ་བཞེས། རིགས་སྲས་རྒྱལ་ཏོ་རི་ལོང་བཙན་སྐུ་འཁྲུངས། བང་སོ་ཆུ་བོའི་གཞུང་ལ་བཏབ། འདི་ཉིད་ཆུ་ཡི་ལྡེ་བརྒྱད་ལས་ལྡེ་བརྒྱད་པ་ཡིན་ནོ། །རྒྱལ་པོ་འདི་དག་གཤེགས་རྗེས་སྐུ་ཕུང་ཆུ་ལ་བསྐྱུར་བ་དང་མཚན་ཟུར་ལ་ལྡེ་ཞེས་ཡོད་པས་ཆུ་ལ་ལྡེ་བརྒྱད་དུ་གྲགས་པ་ཡིན་ནོ། །རྒྱལ་རབས་འདི་དག་གི་རིང་ལ་ཞང་ཞུང་ནས་གཤེན་རབ་བོན་གྱི་སྐུ་བོན་རེ་གདན་དྲངས་ནས་སྲིད་ཀྱི་བྱ་བ་ཆེ་ཕྲ་ཀུན་སྐུ་བོན་གྱི་ལུང་བརྟག་ཁོ་ན་ལ་བརྟེན་ནས་མཛད་ཅིང་། རྒྱལ་སྲིད་བོན་གྱིས་སྐྱོང་བའི་བོན་སྲིད་ཟུང་འབྲེལ་གྱི་ལམ་ལུགས་དང་རྒྱུད་རིམ་གཏིང་ཟབ་ཏུ་ཕྱིན།༥ བར་གྱི་བཙན་ལྔ། 	དེ་ནས་བར་གྱི་བཙན་ལྔ་ནི། ཏོ་རེ་ལོང་བཙན་དང་། ཁྲི་བཙན་ནམ། ཁྲི་སྒྲ་དཔུང་བཙན། ཁྲི་ཐོག་རྗེ་བཙན། ཐོ་རི་སྙན་བཙན་བཅས་ཡིན་ཞིང་། རྒྱལ་པོ་འདི་དག་གི་ལོ་རྒྱུས་རགས་ཙམ་རེ་གླེང་ན་དེ་ཡང་། 		བོད་རྗེ་ཉེར་བཞི་པ་རྒྱལ་ཏོ་རེ་ལོང་བཙན་ནི། སྤྱི་ལོའི་དུས་རབས་གཉིས་པའི་དུས་སྟོད་ཙམ་དུ་ཡབ་རྒྱལ་པོ་ལྡེ་སྤྲིན་བཙན་དང༌། ཡུམ་གཉན་བཙུན་མང་མོ་རྗེ་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུང་ཏ་ར་ལ་ཧ་རིས་མཛད་ཅིང་གསས་ཁང་ཡང་བཞེས། བཙུན་མོ་འོ་མ་ལྡེ་བཟའ་ཁྲི་བཙུན་བྱང་མ་ཁབ་ཏུ་བཞེས། རིགས་སྲས་ཁྲི་བཙན་ནམ་སྐུ་འཁྲུངས། བློན་པོ་ཐོན་མི་འབྲིང་པོ་རྒྱལ། གནུབས་སྨན་ད་རེ། སྟོང་དར་རྗེ་རྣམས་ཀྱིས་བྱས་སྐད།  འདི་མན་ཆད་འབངས་དང་གཉེན་བསྲེས་མན་ཆད་ལྡེ་སྲས་བཞག །དེ་ཡི་དོད་དུ་ལྷ་སྲས་བཙན་པོ་ཟེར། ཞེས་གྲགས། རྒྱལ་པོ་འདིའི་གཅུང་པོ་ལྟབ་ནག་བྱ་བ་ཐང་མཚམས་སུ་ཕབ། དེའི་རྒྱུད་ལ་ཞང་ལྔ་གཅུང་པ་ཞེས་གྲགས། །	བོད་རྗེ་ཉེར་ལྔ་པ་ཁྲི་བཙན་ནམ་ནི། སྤྱི་ལོའི་དུས་རབས་གཉིས་པའི་དུས་དཀྱིལ་ཙམ་དུ་ཡབ་རྒྱལ་པོ་ཏོ་རི་ལོང་བཙན་དང༌། ཡུམ་འོ་མ་ལྡེ་བཟའ་ཁྲི་བཙུན་གཉིས་ཀྱི་སྲས་སུ་སྐུ་འཁྲུངས། སྐུ་བོན་ཞང་ཞུམ་མུ་ཧ་ལ་རྒྱལ་གྱིས་མཛད། བཙུན་མོ་སྨན་བཟའ་ཁྲི་དཀར་ཁབ་ཏུ་བཞེས། རིགས་སྲས་ཁྲི་སྒྲ་དཔུང་བཙན་འཁྲུངས། གནུབས་གཉའ་དོར་གཙུག་དང་དབས་ཁྲི་ཟུང་མོང་ཁོང་གཉིས་ཀྱིས་བློན་པོ་བྱས། བང་སོ་གངས་དཀར་རྩེ་ལ་བཏབ། རྒྱལ་པོ་འདི་ཉིད་བཙན་ལྔ་ལས་བཙན་གཉིས་པ་ཡིན་ནོ། །		བོད་རྗེ་ཉེར་དྲུག་པ་ཁྲི་སྒྲ་དཔུང་བཙན་ནི། སྤྱི་ལོའི་དུས་རབས་གཉིས་པའི་དུས་སྨད་ཙམ་དུ་ཡབ་རྒྱལ་པོ་ཁྲི་བཙན་ནམ་དང༌། ཡུམ་སྨན་བཟའ་ཁྲི་དཀར་གཉིས་ཀྱི་སྲས་སུ་སྐུ་འཁྲུངས། བཙུན་མོ་སྨན་བཟའ་ཀླུ་སྟེངས་ཁབ་ཏུ་བཞེས་ཏེ་རིགས་སྲས་ཁྲི་ཐོག་རྗེ་བཙན་སྐུ་འཁྲུངས། མགར་གཉའ་བཙན་ལྡོམ་བུ་དང་གནུབ་སྐྱེས་ཐོག་རྗེ་མོར་བཙན་གཉིས་ཀྱིས་བློན་པོར་བྱས། རྒྱལ་པོ་འདིའི་སྐུ་རིང་ལ་ལྷ་ཡི་རོལ་མོ་གླིང་བུ་ཅག་པར་བྱུང་། བོན་གྱི་བསྟན་པ་རྒྱས་པར་མཛད་ཅེས་གྲགས། ཞང་ཞུང་མུ་ཧ་ལ་རྒྱལ་གྱིས་མུ་མཐུད་གདུང་རབས་གསུམ་གྱི་སྐུ་བོན་བྱས། རུ་ཡོང་བཟའ་སྟོང་རྒྱལ་མོ་མཚོ་ཁབ་ཏུ་བཞེས། བང་སོ་གངས་དཀར་རྩེ་ལ་བཏབ། རྒྱལ་པོ་འདི་ཉིད་བཙན་ལྔ་ལས་བཙན་གསུམ་པ་ཡིན་ནོ། ། 	བོད་རྗེ་ཉེར་བདུན་པ་ཁྲི་ཐོག་རྗེ་བཙན་ནི། སྤྱི་ལོའི་དུས་རབས་གསུམ་པའི་དུས་མགོ་ཙམ་དུ་ཡབ་རྒྱལ་པོ་ཁྲི་སྒྲ་དཔུང་བཙན་དང༌། ཡུམ་སྨན་བཟའ་གླུ་སྟེངས་གཉིས་ཀྱི་སྲས་སུ་སྐུ་འཁྲུངས། འདི་ལ་གཅུང་པོ་རྒུང་མཐའ་དང༌། སྣུབས་མཐའ། འབྲིང་སྙ། སྙ་འབྲིང་བཅས་བཞི་ཡོད་ཀྱང་ཚང་མ་ཐང་མཚམས་སུ་ཕབ། ཐང་མཚམས་ཞེས་པ་ནི་རྒྱལ་པོ་ལས་དམའ་བ་དང༌། འབངས་ལས་མཐོ་བ་ཞིག་གི་ཐོབ་ཐང་ཡིན། སྐུ་བོན་ནི་ཞང་ཞུང་མུ་ཧ་ལ་རྒྱལ་ཡིན་ཞིང་འདིས་མུ་མཐུད་གདུང་རབས་གསུམ་གྱི་སྐུ་བོན་བྱས། བཙུན་མོ་རུ་ཡོང་བཟའ་སྟོང་རྒྱལ་མཚོ་་ཁབ་ཏུ་བཞེས་ཏེ་རིགས་སྲས་ལྷ་ཐོ་ཐོ་རི་གཉན་བཙན་སྐུ་འཁྲུངས། གཤེགས་རྗེས་བང་སོ་གངས་དཀར་རྩེ་ལ་བཏབ། འདི་ཡན་གདུང་རབས་ཉི་ཤུ་རྩ་བདུན་དུ། ཆབ་སྲིད་སྒྲུངདང་ལྡེའུ་བོན་གྱིས་བསྐྱངས་ཞེས་གྲགས། རྒྱལ་པོ་འདི་ཉིད་བཙན་ལྔ་ལས་བཙན་བཞི་པ་ཡིན་ནོ། །རྒྱལ་པོ་འདི་དག་གི་རིང་དུའང་ཞང་ཞུང་གི་བོན་སྟོན་རེ་བཀུར་ཏེ་སྲིད་ཀྱི་སྟངས་འཛིན་སྒྲུང་སྡེའུ་བོན་གསུམ་ལ་བརྟེན་པ་དང་། ཆབ་སྲིད་སྐྱོང་བའི་ཐབས་ཇུས་ཀྱང་སྒྲུང་ལྡེའུ་བོན་གྱིས་མཛད་པ་སོགས་ནི་རྒྱལ་རབས་གོང་མ་རྣམས་དང་མཚུངས་ཤིང་བོན་གྱི་བསྟན་པ་ཤིན་ཏུ་རྒྱས་པར་བྱས། 		བོད་རྗེ་ཉེར་བརྒྱད་པ་ལྷ་ཐོ་ཐོ་རི་གཉན་བཙན་ནི། ཡབ་ཁྲི་ཐོག་བཙན་དང་ཡུམ་རུ་ཡོང་བཟའ་སྟོང་རྒྱལ་མཚོ་གཉིས་ཀྱི་སྲས་སུ་སྤྱི་ལོ་(༢༥༤)ལོར་འཁྲུངས་པར་བཤད། གཙོ་ཡི་བོན་པོ་གཡང་སྐྱེས་དང༌། མཚོའི་བོན་པོ་འདུལ་སྲོང༌། འབྲིའི་བོན་པོ་ཤོད་དྲི་གསུམ་གྱིས་སྐུ་བོན་བྱས། གནོ་བཟའ་མང་མོ་རྗེ་ཇི་དགོས་ཞེས་པ་ཁབ་ཏུ་བསུས་སོ། །རྒྱལ་པོ་འདིའི་སྐབས་སུ་པཎྜི་ཏ་བློ་སེམས་འཚོ་དང་། ལི་ཡུལ་གྱི་ལོ་ཙཱ་བ་ལི་ཐེ་སེ་གཉིས་ཀྱིས། སྐུ་རྟེན་བདེ་གཤེགས་སྐུ་ལྔའི་ལུག་སྐུ་དང་། གསུང་རྟེན། མདོ་སྡེ་ཟ་མ་ཏོག་དང་དཔང་སྐོང་ཕྱག་རྒྱ། སྙིང་པོ་ཡིག་དྲུག །ཐུགས་རྟེན། ཙི་སྒྲoཱ་མ་ཎིའི་རྐོས་ཕོར། མུ་ཌཱའི་ཕྱག་རྒྱ། གསེར་གྱི་མཆོད་རྟེན་ཁྲུུ་གང་བཅས་རྒྱལ་པོ་ལ་ཕུལ་ཞིང་། གསུང་རྟེན་དེ་དག་གི་དོན་འཆད་ཀྱང་བོད་དུ་ཡི་གེ་མེད་པ་དང་། རྒྱ་སྐད་ཤེས་པའི་ལོ་ཙཱ་མེད་པས། དོན་མ་གོ་བས་པབྲསྤྱཱི་ཏ་ཕྱིར་ལོག རྒྱལ་པོས་ཡ་མཚན་དུ་བརྩིས་ཏེ་དཀོར་ཁང་དུ་བཞུགས་སུ་གསོལ། མཆོད་པ་རྒྱ་ཆེར་བྱས་པས། དགུང་ལོ་དྲུག་ཅུ་ལོན་པར་སེའུ་སྐྱེས་བ་དང་དབུ་སྐྲ་དཀར་བ་རྣམས་ཀྱང་ནག་པོར་གྱུར། གཉེར་མ་རྣམས་ཀྱང་རང་ཡལ་དུ་སོང་ནས་གཞོན་ཤ་ཆགས། དགུང་ལོ་བརྒྱ་དང་ཉི་ཤུ་ཐུབ་པ་བྱུང་། རྨི་ལམ་དུ་འདི་ལ་མཆོད་པར་གྱིས་དང་རྒྱལ་སྲིད་དར་ཞིང་འབངས་རྣམས་བདེ། ཁྱོད་ཀྱང་ཚེ་རིང་བར་འགྱུར་ལ། འདི་ནས་མི་རབས་ལྔའི་རྗེས་སུ་འདིའི་དོན་རྟོགས་པར་འགྱུར་བའི་ལུང་སྟོན་བྱུང་བར་བཤད། 	རང་རེའི་ལོ་རྒྱུས་རྣམས་སུ། གོང་གི་རྟེན་གསུམ་དེ་དག་གནམ་ནས་ཕོ་བྲང་ཡུམ་བུ་བླ་སྒང་དུ་བབ་པར་བཤད་པ་དང་། ཡང་ཆོས་རྒྱལ་ཨ་ཤོུ་ཀའི་བུ་རྒྱལ་པོ་ཛ་ཞེས་པས་ཁང་སྟེང་དུ་གླེགས་བམ་གྱི་ཆར་འབེབས་པ་རྣམས། རྒྱལ་མཚན་གྱི་རྩེར་བཏགས་ཏེ་མཆོད་པ་ལས་གཅིག་རླུང་གི་བདས་ཏེ་བོད་ཀྱི་རྒྱལ་པོའི་ཕོ་བྲང་དུ་བབ་པ་མདོ་སྡེ་ཟ་མ་ཏོག་དང་། དཔང་སྐོང་ཕྱག་རྒྱ་གཉིས་ཡིན་པར་བཤད་པ་སོགས་ལས། དང་པོ་ནི་རྒྱལ་པོས་བོན་རྣམས་འགུག་བའི་ཆེད་དུ། འགྲེལ་བཤད་དེ་ལྟར་བྱས་ཡོད་སྲིད་ལ། ཕྱི་མ་ནི་ནང་ཆོས་ལ་ཞེན་པའི་ལོ་རྒྱུས་སྨྲ་བ་ཚོས་དད་པའི་ས་བོན་བརྟས་པའི་ཆེད་དུ་གསུང་པ་ཡིན་སྲིད་པས། རང་རེས་དགག་པ་བྱེད་དོན་མེད་ཀྱང་། ལོ་རྒྱུས་དངོས་ཡོད་དང་ལྷ་སྒྲུང་བར་གྱི་དབྱེ་མཚམས་ཕྱེ་རྒྱུ་དེ་ནི་ལོ་རྒྱུས་སྨྲ་བ་ཚོས་རྩ་འཛིན་བྱེད་དགོས་པ་ཞིག་ཡིན། འདི་ལ་བརྟེན་ནས་ཆོས་འབྱུང་རྣམས་སུ་རང་རེ་བོད་དུ་དམ་པའི་ཆོས་ཀྱི་དབུ་བརྙེས་པའི་ཐོག་མའང་འདི་ནས་ཡིན་པར་གསུངས་སོ། །འོན་ཀྱང་བོན་སྟོན་མཆོད་པའི་ལམ་སྲོལ་ནི་མེས་དབོན་གོང་མ་ཚོ་དང་མཐུན་པར་མ་ཟད་ད་དུང་རྒྱ་བསྐྱེད་ཇེ་ཆེར་གཏོང་བར་མཛད་དོ། །རྒྱལ་པོ་འདིའི་སྐབས་སྨན་པ་དུང་གི་ཐོར་ཅོག་གིས་བོད་དུ་གསོ་དཔྱད་སྨན་གྱི་རིག་པའི་རྨང་གཞི་བརྟན་པོར་ཚུགས་པ་ཡང་བཤད་དོ། །གཉན་བཞི།			   ༦ གཉན་བཞི།	དེ་ནས་གཉན་བཞི་ནི་ཁྲི་གཉན་གཟུངས་བཙན། འབྲོ་གཉན་ལྡེ་བཙན། སྟག་རི་གཉན་གཟིགས། གནམ་རི་སྲོང་བཙན་བཅས་ཡིན་ཞིང་། རྒྱལ་པོ་འདི་དག་གི་ལོ་རྒྱུས་མདོ་བསྡུས་རེ་འགོད་ན། 		བོད་རྗེ་ཉེར་དགུ་པ་ཁྲི་གཉན་གཟུངས་བཙན་ནི། སྤྱི་ལོ་(༣༣༣)ལོ་ཡབ་རྒྱལ་པོ་ལྷ་ཐོ་ཐོརི་གཉན་བཙན་དང༌། ཡུམ་གནོ་བཟའ་མང་མོ་རྗེ་ཇི་དགོས་གཉིས་ཀྱི་སྲས་སུ་སྐུ་འཁྲུངས། སྐུ་བོན་ནི་ཁུའི་མིང་སྒྲ་ལེགས་པས་མཛད། བཙུན་མོ་འབྲོ་བཟའ་དུང་པྱད་བཞེར་ཁབ་ཏུ་བཞེས་ཏེ་རིགས་སྲས་འབྲོང་གཉན་ལྡེའུ་བཙན་སྐུ་འཁྲུངས། བང་སོ་ནི། ཁྲི་གཉན་མཆད་པ་དོན་མཁར་མདའ་རུ་བརྩེགས། །དེ་ཡང་ཕུལ་མེད་ས་ཕུང་བརྡལ་བ་འདྲ། །ཞེས་སོ། །ལེགས་བཤད་རིན་པོ་ཆེའི་གཏེར་མཛོདལས།  སྐུ་གཤེན་ཞང་ཞུང་ཚ་ལ་རྒྱུང་གིས་མཛད། །ཅེས་ཀྱང་གསུངས་སོ།། 		བོད་རྗེ་སུམ་ཅུ་པ་འབྲོང་གཉན་ལྡེའུ་བཙན་ནི། ཡབ་ཁྲི་གཉན་གཟུང་བཙན་དང༌། ཡུམ་བཙུན་མོ་འབྲོ་བཟའ་དུང་པྱད་བཞེར་གྱི་སྲས་སུ་བོད་ཤིང་རྟ་(སྤྱི་ལོ་༣༩༤)ལོར་འཁྲུངས་སྐད། བློན་པོ་གཉགས་ཐང་བ་ཡར་རྗེ་དང༌། གནུབས་ཁྲོ་དར་རེ་མཐོང་པོས་བྱས། ཁུའི་བོན་པོ་མང་རྗེ་ལོད་པས་སྐུ་བོན་བྱས། །རྒྱལ་པོ་འདིའི་གཅུང་པོ་རྨུ་བཙན་དང་མོན་བུ་རྒྱལ་མཚན་གཉིས་ཐང་མཚམས་སུ་ཕབ། བཙན་པོ་འདིའི་རིང་ལ་བོད་དུ་དཀར་ཡོལ་བྱུང་བར་བཤད། རྒྱལ་པོ་འདིས་དྭགས་པོའི་ཡུལ་ནས་མཆིམས་བཟའ་ཀླུ་རྒྱལ་བྱ་བའི་མཛེས་མ་ཞིག་ཁབ་ཏུ་བཞེས། ཕྱིས་མི་མཛེས་པར་གྱུར་ནས་རྒྱུ་དྲིས་པས་རང་གི་ཡུལ་ན་ཟས་ཤིག་ཡོད་པ་དེ་མེད་པས་ལན་ཟེར། དེ་ལེན་དུ་ཆུག་གསུངས་པས་གཡོག་མོས་སྦལ་པ་མར་ལ་བཙོས་པ་བླངས་ཏེ་མཛོད་དུ་སྦས་ནས་བཙུན་མོ་ལ་དྲངས་པས་མདངས་ཤིན་ཏུ་མཛེས་པར་གྱུར་སྟབས། རྒྱལ་པོས་ཟས་དེ་ང་རང་ཡང་ཟའོ་དགོངས་ནས་ལྡེ་ཚབ་ཀྱིས་སྒོ་ཕྱེ་ནས་གཟིགས་སྐབས་སྦལ་རོ་མཐོང་བས་རྣམ་རྟོག་སྐྱེས་པ་ལས་སྐུ་ལ་མཛེ་ནད་ཕོག །དེ་སྐབས་དྭགས་པོ་སྦལ་ཟན་གྱི་ཡུལ་ཞེས་པ་དེ་ན་ཉ་ཟ་ཞིང་ཉ་ལ་སྦལ་པར་གྲགས་པ་ཡིན་སྐད། རྒྱལ་པོའི་བཙུན་མོ་ལ་སྲས་དམུས་ལོང་ཞིག་བལྟམས་ཤིང༌། དེ་ཅུང་ཟད་ཆེར་ལོངས་པ་ན་ཡབ་ཀྱིས་ཁྱོད་འ་ཞའི་ཡུལ་ནས་སྨན་པ་བོས་ཏེ་མིག་ཕྱེ་ནས་རྒྱལ་ས་ཟུངས། གལ་ཏེ་མིག་འབྱེད་མ་ཐུབ་ན་སུམ་པའི་ཡུལ་དུ་བོན་པོའི་ཆུང་མ་རྒྱ་མོ་རྒྱ་ལྕམ་བྱ་བ་ལ་ངའི་བུ་སུམ་རི་རིང་པོ་བྱ་བ་ཞིག་ཡོད་པ་དེ་བོས་ནས་ཁྱོད་རང་གཤེགས་རྫུ་ཐོབ་ལ་ཁོང་རྒྱལ་སར་ཆུག །ཅེས་གསུངས་ཏེ་རྒྱལ་པོ་ཡབ་ཡུམ་གཉིས་བློན་པོ་སྙགས་ཐང་པ་ཡར་རྗེ་དང་བཅས་པ་གདུང་རྒྱུད་ལ་སྙུན་མི་ཕོག་པའི་ཆེད། ཡར་ལུང་ཞང་མདར་བང་སོ་བརྩིགས་ནས་གསོན་པོར་དུར་དུ་བཞུགས་པར་གྲགས་ཤིང༌། བང་སོའི་མིང་ལའང་གསོན་མཆད་ཟླུམ་པོ་ཟེར། 		བོད་རྗེ་སོ་གཅིག་པ་སྟག་རི་གཉན་གཟིགས་ནི། ཡབ་འབྲོང་གཉན་ལྡེའུ་བཙན་དང་ཡུམ་མཆིམས་བཟའ་ཀླུ་རྒྱལ་གྱི་སྲས་སུ་འཁྲུངས། འདི་ཉིད་ཐོག་མར་བཙས་སྐབས་དམུས་ལོང་ཡིན་པས་མཚན་ཡང་དམུས་ལོང་དཀོན་པ་བཀྲ་ཞེས་གསོལ། ཡབ་ཀྱི་ཞལ་ཆེམས་བཞིན་འདི་ཉིད་ཀྱིས་འ་ཞའི་ཡུལ་ནས་སྨན་པ་གདན་དྲངས་ཏེ་སྤྱན་ཕྱེ་སྐབས་སྐྱིད་ཤོད་སྟག་མོ་རི་ལ་རི་དྭགས་གཉན་འདུག་པ་གཟིགས་པས་མཚན་ཡང་སྟག་རི་གཉན་གཟིགས་སུ་ཐོགས། ཁྲི་ངོར་སྣང་བཙན་མོང༌། །སྣ་ནམ་མང་གཉའ། སྦྲང་ཁྲི་ཟུང་ལན་པ་རྣམས་ཀྱིས་བློན་པོ་བྱས། ར་སངས་ཁྲི་ནེ་ཁོད་ཀྱིས་སྐུ་བོན་བྱས། སྟོང་བཙུན་འབྲོ་དཀར་རམ་འོལ་གོད་བཟའ་སྟོང་བཙུན་འབྲོ་དཀར་ཁབ་ཏུ་བཞེས། རྒྱལ་པོ་འདིའི་མཛད་རྗེས་གཙོ་བོ་ཁག་ནི། བན་རྗེ་དང༌། འ་ཞ་རྗེ། དྲང་གར་རྗེ། ཟིན་པོ་རྗེ། ཞང་ཞུང་རྗེ་རྣམས་བཏུལ་ནས་མངའ་འོག་ཏུ་འདུ་བར་བྱས། འཕྲུལ་བློན་མཛངས་མི་བདུན་གྱི་གསུམ་པ་ཁྲིར་སྣང་བཙན་མོང་གིས་ཚོང་ལས་དང་འཇལ་བྱེད་བྲེ་སྲང་སོགས་གསར་དུ་བཏོད། རྒྱལ་པོ་འདི་ནི་དབུ་རྨོག་བཙན་ལ་སྙན་གྲགས་ཆེ་བ་ཞིག་བྱུང༌། གདུང་གི་བང་སོ་དོན་མཁར་མདའ་རུ་བརྩིགས་པ་དང་། གྲལ་ནི་ཁྲི་གཟུང་བང་སོའི་གཡོན་ན་ཡོད། དེ་ཡང་ཕུལ་མེད་ས་ཕུང་བརྡལ་བ་འདྲ། །ཞེས་སོ།།		བོད་རྗེ་སོ་གཉིས་པ་གནམ་རི་སྲོང་བཙན་ནི། ཡབ་སྟག་རི་གཉན་གཟིགས་དང་ཡུམ་སྟོང་བཙུན་འབྲོ་དཀར་གྱི་སྲས་སུ་བོད་ས་སྟག་(སྤྱི་ལོ་༥༥༨)ལོར་འཁྲུངས་སྐད། གཙོའི་བོན་པོ་ཁྲི་ཁྱུང་གྲགས་པས་སྐུ་བོན་བྱས། དབས་སྣང་བཞེར་དང༌། ཚེ་སྤོང་ན་གནག་སེར། ཉང་ཙེང་ཀུམས་ཀྱིས་བློན་པོ་བྱས།  ཚེ་སྤོང་བཟའ་འབྲི་མ་ཐོད་དཀར་ཁབ་ཏུ་བཞེས། རིགས་སྲས་སྲོང་བཙན་སྒམ་པོ་དང༌། སྲས་མོ་སད་མ་དཀར། གཅུང་མོ་སློན་ཀོང་བཅས་འཁྲུངས། གཅུང་པོ་འོལ་གོད་ཚ་སློན་གེར་ལེགས་བྱ་བ་ཐང་མཚམས་སུ་ཕབ། རྒྱལ་པོ་འདིའི་མཛད་རྗེས་ནི། རྒྱ་ནག་གི་ཡུལ་ནས་རྩིས་དང་སྨན་དཔྱད་བླངས། མཐའ་ཡི་རྒྱ་དང་གྲུ་གུ་འོག་ཏུ་བཏུལ། རྒྱལ་པོ་སྐུ་ངོ་མས་དམག་མི་ཁྲི་ཕྲག་ཙམ་ཁྲིད་ནས་གཡུལ་བཤམས་ཏེ་མཁར་ཡུ་སྣ་ནི་གཏོར། དགུ་གྲི་ཟིང་པོ་རྗེ་ནི་བརླགས། མང་པོ་རྗེ་གསུམ་བུ་ནི་དྲུ་གུའི་ཡུལ་དུ་བྲོས། ཕག་གི་ཡུང་བ་སྣ་མན་ཆད་ཀོང་པོ་བྲེ་སྣ་ཡན་ཆད་བཙན་པོའི་ཕྱག་ཏུ་ལོན་ཞིང༌། བཙན་པོས་བཀའ་ཕབ་སྟེ་སྔར་ཡུལ་ངས་པོ་ཟེར་བ་ལ་འཕན་ཡུལ་ཞེས་མིང་བརྗེས་སོ། དེ་སྐབས་མྱང་ཙེང་སྐུ་དང༌། དབས་དབྱི་ཚབ། མནོན་འདྲོན་པོ། ཚེས་པོང་ནག་སེང་བཅས་ཀྱིས་སྤུ་རྒྱལ་ལ་བློ་དཀར་བྱས་པས་བྲན་གཡོག་ཁྱིམ་དུད་མང་པོ་དང༌། ཡུལ་ཆེན་པོ་གནང་བ་མ་ཟད། རྒྱལ་པོའི་བློན་པོར་བཅུག་པ་དང༌། ཁྱུང་པོ་སྤུང་སད་ཀྱིས་རྩང་བོད་ཀྱི་རྗེ་བོ་མར་མུན་ཞེས་པའི་མགོ་བཅད་དེ་རྩང་བོད་ཀྱི་འབངས་མི་ཁྱིམ་དུད་ཁྲི་ཕྲག་གཉིས་སྤུར་རྒྱལ་བཙན་པོའི་མངའ་འབངས་སུ་ཕུལ་བ་དང༌། སེང་གོ་མི་ཆེན་གྱིས་དྭགས་པོ་ཡོངས་རྫོགས་སླར་ཡང་བཙན་པོའི་མངའ་འབངས་སུ་བཀུག་པ་སོགས་དབུས་གཙང་ཕལ་ཆེ་བ་སྤུ་རྒྱལ་གྱི་མངའ་ཞབས་སུ་ཚུད། 	གཞན་ཡང་སྐུ་མཁར་ཁྲི་བརྩེགས་འབུམ་གདུཊ་བྱ་བ། བ་དམར་པོའི་འོ་མའི་འཇིམ་པས་བརྩིཊ་པ་དང༌། དམུས་ཏེ་ལོང་བ་ཁྲིད་དེ་བྲག་གསུམ་དེང་མའི་མཚོ་འགྲམ་ནས་རྟ་མདོ་བ་ཅང་ཤེས་རྙེད་དེ་རྒྱལ་པོའི་ཆིབས་པ་བྱས། སྦྲང་དགའ་བོ་དང་རྨུ་དཔུང་རི་བྱ་བའི་གྱད་གཉིས་ཀྱིས་ཞབས་ཏོག་བྱས་ཏེ་ཕུང་གཡག་ཐལ་ཀ་རུ་རིང་བྱ་བའི་བྱང་འབྲོང་སྨྱོན་པ་བསད་ནས་ཤ་རྟ་སྒ་ལ་བཏགས་པ་སར་ལྷུང་བ་ལ་ཚྭ་འགོས་པས་བྲོ་བ་ཚོར་ཏེ་ལན་ཚྭ་ངོ་ཤེས་ནས་ཚྭ་ལེན་པའི་སྲོལ་བྱུང་སྐད། སྐབས་དེར་རྒྱལ་པོའི་བཞུགས་གནས་ཀྱང་ཡར་ལུང་གཙང་པོའི་ཤར་ཕྱོགས་སུ་སྤོས་ཏེ་མལ་གྲོའི་ཕོ་བྲང་བྱམས་པ་མི་འགྱུར་གླིང་བཞེངས་པར་སྣང༌། མཐར་རྒྱལ་པོ་འདི་ཉིད་མོན་དུག་ཕུལ་ནས་བཀྲོངས་པར་གྲགས་ཤིང༌། བང་སོ་དོན་མཁར་མདར་བརྩིགས་པ་དང༌། བང་སོ་གྲུ་བཞིར་བཙིགས་པ་དེ་ནས་བྱུང༌། །གྲལ་ནི་ཁྲི་གཟུང་བང་སོའི་གཡས་ན་ཡོད། །ཕུལ་ཆེ་དབྱིབས་ནི་གྲུ་བཞི་སོག་ཀ་རིས། །མིང་དུ་གུང་རི་སོག་ཀར་བཏགས་སོ་སྐད། །	མདོར་ན་རྒྱལ་པོ་འདི་དག་གི་སྐབས་ས་ཁྱོན་རྒྱ་བསྐྱེད་ཇེ་ཆེར་བཏང་ཞིང་། ལྷག་པར་གནམ་རི་སྲོང་བཙན་སྐབས་ཡུལ་ཡར་ཀླུང་ཧྲིལ་པོ་དབང་བྱས་པར་མ་ཟད། ད་དུང་གཙང་དང་། དྭགས་ཀོང་མྱང་གསུམ། སུམ་པ། དབུས་ཀྱི་འཕན་པོ་སོགས་སུའང་ལུང་རྒྱུགས། རྒྱ་ནག་དང་ཡང་འབྲེལ་བ་རགས་ཙམ་བྱུང་སྟེ། སྨན་དང་རྩིའི་ཚོང་བྱས། ཇ་དང་ཁ་ཟས་ལན་ཚྭ་སྤྱོད་པའི་སྲོལ་དར་བ་སོགས་ཡར་ཀླུང་ཆོས་འབྱུང་དུ་བཤད། རྒྱལ་པོ་འདི་ནང་ཁུལ་བློན་པོ་དག་དང་འགལ་བ་ཅི་ཆེར་བྱུང་བ་ལས་ལྐོག་ཏུ་དུག་དྲངས་ནས་བཀྲོངས་པ་དང་། བཙན་པོ་བཀྲོངས་པའི་རྗེས་སུ་ཡབ་འབངས་ཐམས་ཅད་ཡུས་ཆེ་བ་དང་། ཡུམ་འབངས་ཐམས་ཅད་ངོ་ལོག་པར་མ་ཟད། ཞང་ཞུང་དང་། སུམ་པ། དྭགས་ཀོང། མྱང་སོགས་ཀྱང་ངོ་ལོག་ནས་གཅིག་གྱུར་གྱི་སྟོབས་ཤུགས་ཡོངས་སུ་ཉམས་ཏེ་སིལ་བུར་འཐོར།།				ཁ་བའི་མེ་ཏོག་འཕུར་བའི་ཞིང་ཁམས་ན། །		སྡེ་བཞིའི་སྲིད་ཀྱི་སྤོ་ལ་གནས་བཅས་ཏེ། །		སྟོབས་ཀྱི་དཔུང་པའི་རྩལ་རྫོགས་སྤུར་རྒྱལ་ཚོ། །		གངས་ཀྱི་རི་ལ་ཤ་ར་བྷབཞིན་འགྱིང༌། །ཞེས་ཀྱང་སྨྲས་སོ། །༧ སྨད་ཀྱི་བཙན་བཅུ།	དེ་ནས་སྨད་ཀྱི་བཙན་བཅུ་ནི། སྲོང་བཙན་སྒམ་པོ། གུང་རུ་གུང་བཙན། མང་སྲོང་མང་བཙན། འདུས་སྲོང་མང་རྗེ། ཁྲི་ལྡེ་གཙུག་བརྟན། ཁྲི་སྲོང་ལྡེའུ་བཙན། མུ་ནེ་བཙན་པོ། ཁྲི་ལྡེ་སྲོང་བཙན། ཁྲི་ལྡེ་གཙུག་བརྟན། འུ་དུམ་བཙན་པོ་བཅས་ཡིན་ནོ།། འདིར་བོད་ཀྱི་དེབ་ཐེར་ཡོངས་གྲགས་སུ། སྨད་ཀྱི་བཙན་དགུ་ཞེས་ལྷ་སྲས་དར་མ་འུ་དུམ་བཙན་པོ་མ་བགྲང་པ་ནི། ལོ་རྒྱུས་འབྲི་མཁན་ཚོའི་སེམས་ཁོང་དུ་ཡོད་པའི་ཆོས་ཞེན་ཀྱི་ཕྱོགས་ལྷུང་དེ་ཉིད་གསལ་བྱེད་ཙམ་ལས་རྒྱུ་མཚན་གཞན་མ་མཐོང་ཞིང་། བཙན་བཅུ་ཞེས་བགྲང་ན་ས་བཅད་ཀྱི་འགྲོས་བདེ་བ་སོགས་དགེ་མཚན་དང་། རྒྱུ་མཚན་གཞན་ཡང་མང་བས་འདིར་བཅུ་ཞེས་བགྲང་པ་ཡིན་ནོ།། 		བོད་རྗེ་སོ་གསུམ་པ་སྲོང་བཙན་སྒམ་པོ་ནི། རབ་བྱུང་མ་ཚུགས་གོང་གི་མེ་གླང་སྤྱི་ལོ་(༦༡༧)ལོར་མལ་གྲོ་རྒྱ་མ་ནང་གི་ཕོ་བྲང་བྱམས་པ་མི་འགྱུར་གླིང་དུ་ཡབ་རྒྱལ་པོ་གནམ་རི་སྲོང་བཙན་དང༌། ཡུམ་ཚེ་སྤོང་བཟའ་འབྲི་མ་ཐོད་དཀར་གཉིས་ཀྱི་སྲས་སུ་སྐུ་འཁྲུངས།  ལོ་ཚིགས་འདི་ནི་མཁས་དབང་དགེ་འདུན་ཆོས་འཕེལ་གྱི་དེབ་དཀར་དང༌། ཐང་ཧྲུན་ཡིག་ཆ་གཉིས་ཀ་དང་མཐུན་ནོ། །དགུང་ལོ་བཅུ་གསུམ་པ་ས་གླང་སྤྱི་ལོ་(༦༢༩)ལོར་རྒྱལ་ས་འཛིན། བཙུན་མོ་མོང་བཟའ་ཁྲི་ལྕམ་ཁབ་ཏུ་བཞེས་ཏེ་རིགས་སྲས་གུང་རི་གུང་བཙན་འཁྲུངས། །ད་དུང་བཙུན་མོ་ཆུང་བ་ཞང་ཞུང་བཟའ་ལི་ཐིག་སྨན་དང༌། མི་ཉག་རུ་ཡོང་བཟའ་རྒྱལ་མོ་བཙུན། བལ་བཟའ་ཁྲི་བཙུན། རྒྱ་བཟའ་ཀོང་ཇོ་བཅས་ཁབ་ཏུ་བཞེས་ཀྱང་རིགས་སྲས་མ་འཁྲུངས། ཆོས་རྒྱལ་འདིས་ལོ་ངོ་ཉེར་གཉིས་ཀྱི་རིང་དུ་ཆབ་སྲིད་བསྐྱངས་ཤིང་། དེའི་རིང་ལ་ཕྱི་ནང་བར་གསུམ་གྱི་བློན་པོ་རྣམས་བསྐོ་བཞག་མཛད་ཅིང་མཐའ་བཞིའི་རྒྱལ་ཕྲན་དབང་དུ་བསྡུས་ཏེ་བོད་ཁམས་གཅིག་གྱུར་བཟོས་པ། བོད་ཀྱི་ཆབ་སྲིད་གཏན་ཆགས་སུ་ཡོང་བའི་ཆེད་དུ་རྒྱལ་ཁབ་ཀྱི་སྒྲིག་གཞི་དང་ལས་རིགས་སོ་སོའི་ཁྲིམས་ཡིག་གཏན་འབེབས་མཛད་པ།  བལ་ཡུལ་དང་རྒྱ་ཡུལ་ནས་ཇོ་ཤུཀྱ་རྣམ་གཉིས་གདན་འདྲེན་ཞུས་པ། སངས་རྒྱས་ཀྱི་ཆོས་བོད་དུ་སྤེལ་ནས་གཙུག་ལག་ཁང་བཞེངས། བོད་ཡིག་གཅིག་གྱུར་བཟོས་ནས་བརྡ་སྤྲོད་གཞུང་ལུགས་ཚད་ལྡན་ཅན་དུ་གཏན་འབེབས་མཛད་པ། བོད་ཀྱི་ཆབ་སྲིད་མཐའ་བཞིར་བཀྱེད་ནས་དཔལ་འབྱོར་རིག་གནས་སྤེལ་རེས་མཛད་པ་བཅས་ཡིན་ཞིང་། དེ་ཡང་རྒྱལ་པོ་འདི་ཉིད་ཀྱི་མཛད་རྗེས་ཕྱོགས་བསྡོམས་ཙམ་བྱས་ན།	དང་པོ་བོད་ཁམས་གཅིག་གྱུར་བྱས་ཏེ་རྒྱལ་ས་དང་ཕོ་བྲང་ལྷ་སར་སྤོས་པ་དེ་ཡིན་ལ། དེ་ཡང་མེས་དབོན་འདི་ཉིད་ཡབ་གནམ་རུ་དུག་གིས་བཀྲོངས་པའི་སྐབས་ཁོང་དགུང་ལོ་བཅུ་གསུམ་ཙམ་ལས་མ་ཟིན་ཀྱང་། ཡབ་ཀྱི་རྒྱལ་སར་འཁོད་པ་དང་། ཡབ་དང་གློ་བ་ཉེ་བའི་བློན་པོ་དབས་དབྱི་ཚབ་དང་། མྱང་མང་པོ་རྗེ་སོགས་ལ་བརྟེན་ནས་ཐོག་མར་ཡབ་ལ་གློ་བ་རིང་ཞིང་དུག་སྦྱོར་བྱེད་མཁན་རྣམས་བརྩད་གཅོད་ནས་ཚར་བཅད་དེ་ནང་ཁུལ་གྱི་གནས་བབས་ཇེ་བརྟན་དུ་བཏང། དེ་ནས་ངོ་ལོག་རྒྱལ་ཕྲན་རྣམས་རིམ་པར་བཞིན་བཏུལ། རང་གིས་ཡབ་ཡུམ་གྱི་རུས་ཚན་རྣམས་རང་བཞིན་གྱིས་བཙན་པོ་སྲིད་འོག་ཏུ་ཕྱིར་འཛུལ། མཐའ་ཁུལ་གྱི་དྭགས་ཀོང་མྱང་གསུམ་ཡང་། ཡབ་ཀྱི་རུས་ཡིན་པས་དམག་བྱེད་མ་དགོས་པར་སྲིད་འོག་ཏུ་ཆུད། ད་དུང་སྲོང་བཙན་རང་གི་གོ་བབས་སྲ་བརྟན་དུ་གཏོང་བའི་ཆེད། བློན་པོ་གཞོན་གྲས་ཁག་ལའང་མཉམ་ཤི་མཉམ་གནས་ཀྱི་གནའ་འབྲེལ་བཙུགས་ཏེ་ནང་ཁུལ་མཐུན་ལམ་ཇེ་ཟབ་ཏུ་གཏོང་། རྒྱལ་བློན་ཐམས་ཅད་བསམ་པའི་ཆུ་བོ་གཅིག་ཏུ་འདྲེས་པའི་སྐབས། ལྕགས་ཡོས(༦༣༡)ལོར་ཕོ་བྲང་བྱམས་པ་མི་འགྱུར་གླིང་ནས་མི་འཇིགས་པའི་དཔུང་གི་ཚོགས་མང་པོས་བསྐོར་ཏེ་འོ་ཐང་སྨན་མཚོའི་འགྲམ་དེང་སང་གི་ལྷ་སར་སྤོས་ནས་ཕོ་བྲང་པོ་ཏ་ལ་གསར་སྐྲུན་བྱས། 	དེ་ནས་བཟུང་བོད་རྒྱལ་ཁབ་ཆེན་པོའི་བཙན་པོ་རིམ་བྱོན་གྱི་རྒྱལ་ས་ལྟེ་བ་ལྷ་ས་རང་དུ་གྱུར་པ་ཡིན་ནོ།།	གཉིས་པ་མཐའ་བཞིའི་རྒྱལ་ཕྲན་དབང་དུ་བསྡུ་ཚུལ་ནི། གནམ་རུ་སྲོང་བཙན་གྱི་སྐུ་རིང་ལ་ཞང་ཞུང་བོད་ཀྱི་མངའ་རིས་སུ་གྱུར་ཅིང་། ཞང་ཞུང་རྒྱལ་པོ་ལིག་མྱི་སྐྱ་ལ་བཙན་པོའི་སྲས་མོ་སད་མར་ཀར་བག་མར་བརྫངས་པས་གློ་བ་ཉེ་ནའང་། སྲོང་བཙན་སྐབས་ཞང་ཞུང་རྒྱལ་པོས་བཙུན་མོ་ཆེ་བར་གཤིན་ཆེས་པས་སྲས་མོ་སད་མར་ཀར་དང་མ་འདུམ་པའི་སྐྱོན་ལས། ཞང་བོད་བར་གྱི་འཁོན་བྱུང་ཞིང་། འོན་ཀྱང་ཞང་དམག་སྟོང་སྡེ་དགུ་འབུམ་དགུ་ཁྲི་ཡོད་པ་དང་། བོད་ལ་སྟོང་སྡེ་བཞི་བཅུ་རྩ་གཉིས་ལས་མེད་པས། སྐབས་དེར་དམག་འཐབ་ཀྱིས་རྒྱལ་ཁ་ལ་གདེང་འཇོག་བྱེད་ཐབས་དཀའ་བས། ནང་བསླུས་ཏེ་བོད་ཀྱི་རྒྱལ་བློན་ཚོས་དྭངས་རིའི་གསེར་ཕུག་དང་དངུལ་ཕུག་བྱ་བ་གཉིས་སུ་གབ་ནས་བསྒུགས། ཞང་ཞུང་རྒྱལ་པོ་དེ་ཕྱོགས་ནས་འབྱོར་བ་དང་སྲོང་བཙན་རང་གིས་དུག་བགོས་པའི་མདའ་འཕངས་ཏེ་བསད། དེ་ནས་བཟུང་ཞང་ཞུང་ཡོངས་རྫོགས་དབང་བསྒྱུར་བྱས། །	དེ་རྗེས་བོད་ཀྱི་ཤར་ཕྱོགས་ཐང་གི་རྒྱལ་པོའི་སྲས་མོ་བཙུན་མོར་སློང་ཡང་ཐང་གོང་མས་ཁས་ལེན་མ་བྱས་པ་དང༌།  སྐབས་དེར་འ་ཞ་ཡང་ཀོང་ཇོ་སློང་མཁན་དེར་ལྷག་ཡོད་པས་དེས་ཕྲ་མ་བཅུག་པར་དོགས་པ་ཟོས། དེར་སྲོང་བཙན་ཁྲོས་ནས་ཞང་ཞུང་དང་བོད་གཉིས་ཀའི་དཔུང་དམག་ཟླ་བསྒྲིལ་ཏེ་འ་ཞ་ལ་ཕབ། ཞར་ལ་ཐང་གི་མངའ་ཁོངས་ཡིན་པ་ཏང་ཞང་དང་། པེ་ལན། འཇང་གསུམ་ཡང་ཕམ་པར་བྱས། ད་དུང་རྒྱའི་མངའ་ཁོངས་སུང་ཀྲུའི་ཀྱང་བཅོམ། དེ་ནས་འ་ཞ་ཡོངས་རྫོགས་ཆམ་ལ་ཕབ། བལ་བཟའ་ཁྲི་བཙུན་བོད་རྒྱལ་གྱི་བཙུན་མོར་བླངས་པ་ནས་བོད་ཀྱི་རྒྱལ་པོའི་སྟོབས་འབྱོར་ཟིལ་ཤུགས་ཀྱིས། བལ་པོའི་རྒྱལ་ཁབ་རང་བཞིན་གྱིས་བོད་ཀྱི་བཙན་པོའི་འོག་ཏུ་འདུས། །	དེ་རྗེས་སླར་ཡང་(༦༤༨) ལོར་རྒྱ་གར་ནུབ་རྒྱུད་ཀྱི་རྒྱལ་པོ་ཞིག་གིས་ཐང་རྒྱལ་ཁབ་ལ་སངས་རྒྱས་ཀྱི་རིང་བསྲེལ་སོགས་དད་རྟེན་རྩ་ཆེན་འགའ་ཞིག་སྐྱེས་སུ་བསྐུར་བའི་ལན་དུ། ཐང་གི་རྒྱལ་པོ་དམག་དཔོན་ཟུང་ཞོན་ཚེ་ལ། གསེར་དངུལ་དར་ཟབ་སོགས་ཀྱི་ལེགས་སྐྱེས་བཏོས་ཆེར་བསྐུར་ནས་རྒྱ་གར་དུ་མངགས་པ་ན། རྒྱ་གར་ཀྱི་རྒྱལ་པོ་དེ་ནང་ཁུལ་བློན་པོ་ཞིག་གིས་བསད་དེ་རྒྱལ་སྲིད་བཙན་འཕྲོག་བྱས། ཐང་གི་ཕོ་ཉ་རྣམས་བཟུང༌།  ལེགས་སྐྱེས་རྣམས་འཕྲོག །འགའ་ཞིག་བྲོས། ཐར་བ་རྣམས་བོད་དུ་ཡོང་ནས་བཙན་པོ་ལ་ཞུས། བཙན་པོ་དབོན་ཞང་གི་འབྲེལ་བ་ལ་ངོ་ལྟོས་ཏེ་བལ་བོད་ཀྱི་དམག་དཔུང་གཅིག་ཏུ་བསྒྲིལ་ནས་རྒྱ་གར་ནུབ་ཕྱོགས་སུ་དམག་བྱས། མི་ཁྲི་ལྷག་བསད། རྟ་དང་བ་གླང་ཁྲི་ཁྲག་ལྷག་འཕྲོག རྒྱལ་གཞིས་འབངས་འཁོར་བཅས་པ་བོད་ཀྱིས་དབང་བསྒྱུར་བྱས།	 	གསུམ་པ་ཆབ་སྲིད་དང་དམག་དཔུང་གི་སྒྲིག་གཞི་བཙུགས་ནས་རྒྱལ་ཁབ་ཀྱི་བདེ་འཇགས་སྲ་བརྟན་བཏང་ཚུལ་ནི། དབུ་རུ་དང་། གཡོན་རུ། གཡས་རུ། རུ་ལག། སུམ་པ་རུ། ཞང་ཞུང་རུ་སྟེ་རུ་སྡེ་ཆེན་པོ་དྲུག་བཙུགས་ཏེ། དེ་ཡང་སུམ་པའི་རུ་སྡེ་མ་གཏོགས་པ་གཞན་རྣམས་ལ་སྟོད་སྨད་གཉིས་རེ་ཕྱེས་པའི་རུ་སྡེ་བཅུའི་སྟེང་། སུམ་པའི་རུ་སྡེ་བསྣན་པས་རུ་སྡེ་བཅུ་གཅིག་ཏུའང་བགྲང་སྲོལ་ཡོད། འདི་དག་ནི་བོད་རྒྱལ་ཁབ་ཀྱི་སྲིད་འཛིན་ས་ཁུལ་ཡིན་པར་མ་ཟད། དམག་དོན་ཀྱི་རྩ་འཛུགས་ཀྱང་ཡིན་ལ། སྲོང་བཙན་ནས་ལྷ་སྲས་དར་མའི་བར་རྒྱལ་ཐོགས་བཅུའི་རིང་ལ་སྲིད་འཛིན་ས་ཁུལ་དང་དམག་དོན་ལམ་ལུགས་ལ་འགྱུར་བ་ཆེན་པོ་མ་བྱུང་བར་གནས་ཐུབ་ཡོད། ལམ་ལུགས་འདི་ནི། རྒྱ་ནག་ཐང་གི་རྒྱལ་རབས་ཀྱི་སྲིད་འཛིན་ས་ཁུལ་དང་ཤན་སྦྱར་བྱས་ན། ཏོའོ་རིམ་པའི་ས་ཁུལ་དང་མཚུངས། རུ་ཆེན་དྲུག་གི་ལས་ཁུངས་ལྟེ་བ་ནི་རིམ་པ་བཞིན་ར་མོ་ཆེ་དང་། ཁྲ་འབྲུག །ཞོང་པ་ཚལ། དུར་པ་སྣ། སྟག་པ་ཚལ། ཁྱུང་ལུང་བཅས་ཡིན་ནོ། །	རུ་སྡེ་དྲུག་པོ་དེ་དག་ལ་རྒྱལ་བློན་སོ་སོ་ལ་དབང་བའི་སྒེར་འཛིན་གྱི་དཔྱ་ཁྲལ་ཁྲིམས་འཛིན་གྱི་སྒོ་ནས་ཡུལ་གྱི་དབང་རིས་བཅོ་བརྒྱད་དུ་ཕྱེས་པ་ནི། དབུ་རུ་ཤོད་དང་། ཕོ་བྲང་སྣེ་རྩེ་གཉིས་བཙན་པོ་ལ་དབང་བའི་དབང་རིས་དང་། ལྷག་མ་ཁུ་དང་གཉགས་ཀུང་རིང་སྡེ་ལྔ། མགོས་དང་སྣུབས་་སྤོང་། འབྲོང་དང་ཁྱུང་པོ། འགྲུ་དང་ཕྱུགས་མཚམས། སྒྲོ་དང་རྨ། འབྲེ་དང་ལྕེ། རི་དང་གླེ། བྲན་ཀ། སྦས། འབྲིང་དང་ཆག །ཕྱ་དང་ར། རྒོད་སྟོང་སྡེ་བརྒྱད་བཅས་བཅུ་དྲུག་ནི་བློན་རྣམས་ཀྱི་དབང་རིས་ཡིན་ལ་བློན་པོ་རྣམས་ཀྱི་རང་ཁོངས་དབང་རིས་ཀྱི་ནང་ནས། རྗེ་བོ་དང་། སྡེ་དཔོན། རྩེ་རྗེ། མཁར་དཔོན། སོ་དཔོན། ཚུགས་དཔོན་ལ་སོགས་པའི་གོ་རིམ་གྱིས་དཔོན་ཐོབ་ཀྱི་དབང་རིས་ངེས་ཅན་རེ་བསྩལ་ནས། ས་ཁྱོན་ཆེ་ཕྲ་འཛིན་སྐྱོང་བྱེད་སྲོལ་ལས་རང་ས་སྲུང་བའི་རྗེ་དཔོན་ཚོ་ལ་ཝང་དང་། ཐེ་ཇི། ཇེ་སང། ཏུ་ཀོ་ཤི། ནོ་མོ་ཧན་ཟེར་པ་ལྟ་བུའི་རྒྱ་སོག་གི་སྐད་རིགས་ཡ་མ་ཟུང་རེ་བཏགས་ནས་གཞན་གྱི་ཐ་སྙད་ལ་འགྲམ་ཆུ་ལྡང་བའི་ལུགས་སྲོལ་ཡ་མཚན་པ་དེ་འདྲ་མེད་དོ།།	གོང་གསལ་བོད་ཀྱི་རུ་ཆེན་དྲུག་བཤད་པ་དེའི་ཁོངས་སུ་སྟོང་སྡེ་དྲུག་ཅུ་རེ་གཅིག་ཡོད་དེ། དེ་ཡང་དབུ་རུ། གཡོན་རུ། གཡས་རུ། རུ་ལག། ཞང་ཞུང་ལྔ་ལ་སྟོང་སྡེ་བཅུ་རེ་བྱས་པའི་ལྔ་བཅུ་དང་། སུམ་པར་སྟོང་སྡེ་བཅུ་གཅིག་སྟེ་བསྡོམས་པས་སྟོང་སྡེ་དྲུག་ཅུ་རེ་གཅིག་ཏུ་བཤད་ཅིང་། །བློན་པོ་བཀའ་ཐང་དུ། རྒྱལ་པོའི་འཕྲིན་ལས་སྐུ་མཁར་སྟོང་སྡེ་གསུམ། །		གཡོན་རུའི་བཀའ་བཏགས་སྟོང་སྡེ་གཉིས། །		ཆབ་འོག་བཀའ་བཏགས་དབུ་རུ་སྟོང་སྡེ་ལྔ། །		གཡས་རུ་བཀའ་བཏགས་སྟོང་སྡེ་བདུན། །		བོད་ཁམས་གཞི་མའི་ས་ལ་སྟོང་སྡེ་བཅོ་བརྒྱད། །		སྟོད་ཀྱི་ཞང་ཞུང་སྟོང་སྡེ་བཅུ་གསུམ། །	སྨད་ཀྱི་སུམ་པ་སྟོང་སྡེ་བཅུ་གསུམ་བཅས་བསྡོམས་པས་སྟོང་སྡེ་དྲུག་བཅུ་རེ་གཅིག་ཏུ་བཤད། །	དུས་ཕྱིས་ལི་ཡུལ་ནས་རྙེད་པའི་ཁྲམ་བུའི་ཡི་གེ་ལྟ་ན། སྟོང་སྡེ་ལྔ་བཅུ་འཁོད་པར་མ་ཟད། དེ་དག་གི་མིང་རེ་རེ་བཞིན་གསལ་ཡང་། འདིར་མངས་སུ་དོགས་ནས་མ་བྲིས། དེ་ལ་སྟོང་སྡེ་ཞེས་པ་ནི་དམག་གྲངས་སྟོང་ལངས་པ་ནས་ཁྲི་མན་ཆད་ལ་སྟོང་སྡེ་རེ་བཏགས་པ་ཡིན་ཡང་། དུས་ཕྱིས་སྟོང་སྡེ་རེ་ལའང་དམག་དཔུང་འཕེལ་རྒྱས་བྱུང་ནས་ཁྲི་ཕྲག་དུ་མ་བྱུང་ཡང་སྟོང་སྡེ་ཞེས་པའི་མིང་ལ་དེ་སྔོན་བཙན་པོས་དམག་སྒྲིག་ཏུ་འཁོད་པ་ལ་འགྱུར་བ་བཏང་མ་ནུས་པར་རང་སོར་བཞག་པར་བཤད།	གཞན་ཡང་བོད་ཁམས་དཔའ་བའི་སྡེ་གསུམ་དུ་ཕྱེས་ཏེ། མོན་དང་། མངའ་རིས། གྲུ་གུ་སོགས་སྟོད་ཀྱི་དཔའ་བོའི་སྡེ་དང་། ཆ་སྐོར་དར་མ་མན་ཆད་དང་། རི་པེ་ནམ་ལུང་ཡན་ཆད་དེ་དེང་སང་གིས་ཆབ་མདོ་མན་ཆད་དང་ཡུན་ནན་དར་མདོ་ཡན་ཆད། སྟོད་ཀྱི་དཔའ་བོའི་སྡེ། རྨ་ཆེན་སྤོམ་ར་མན་ཆད་དང་ཀ་ཐང་ཀླུ་ཆེ་ཡན་ཆད། འ་ཞ་སྟོང་སྡེ་དྲུག་ཅུ་སོགས་དེང་སང་གི་མཚོ་སྔོན་དང་ཀན་སུའུ་བཅས་པ་སྨད་ཀྱི་དཔའ་བོའི་སྡེ་ཞེས་བཏགས་ཏེ་སྡེ་གསུམ་གྱིས་བོད་ཁམས་ཡོངས་རྫོགས་ལ་ཁྱབ་པ་ཡིན་ནོ།།	བཞི་པ་ཆོས་དང་རིག་གཞུང་གི་སྲོལ་རྒྱ་ཆེར་འཕེལ་བའི་ཚུལ་ནི། སྲོང་བཙན་དགུང་ལོ་བཅུ་གསུམ་སྐབས་བོད་ཀྱི་བཙན་པོའི་ཁྲི་ལ་འཁོད་པ་ན། ཕྱོགས་མཐའི་ཁྱིམ་མཚེས་རྒྱལ་ཁབ་དག་གིས་འཚམས་འཕྲིན་དང་ལེགས་སྐྱེས་དངོས་འབུལ་གྱི་མི་སྣ་དུ་མར་འབྱོར་བ་ལ། དེ་ལན་སྐྱེས་འབུལ་ཙམ་ལས་ཡིག་ལན་ཕུལ་ཐབས་མ་བྱུང་བས། བཙན་པོ་ཐུགས་ཕྱུངས་ཏེ་བློན་པོ་རྣམས་བཀའ་བགྲོས་པས་མགར་གྱི་དགོངས་འཆར་ལྟར་འཕགས་ཡུལ་དུ་བོད་ཕྲུག་རིག་པ་གསལ་བ་སུ་འགྲོ་བ་ལ་རྒྱལ་པོའི་མཛོད་ནས་མཐུན་རྐྱེན་སྦྱར་བའི་དྲིལ་སྒྲོགས། བོད་བློན་ཐོན་མིའི་བུ་ཐོན་མི་ཨ་ནུས་རང་འགུལ་གྱིས་ཁས་བླངས་ཏེ་(སྤྱི་ལོ་༦༣༣)འཕགས་ཡུལ་དུ་བརྟོལ། མི་ལོ་བདུན་གྱི་རིང་ལ་ལྷ་རིག་པའི་སེང་གེ་སོགས་བསྟེན་ནས་རིག་གནས་སྤྱི་དང་ལྷག་པར་ཡིག་རིགས་དྲུག་ཅུ་རྩ་བཞིར་མཁས་པར་སྦྱངས་ཏེ་བོད་དུ་ཕེབས། བཙན་པོའི་བཀའ་བཞིན་སྐུུ་མཁར་མ་རུ་ལེ་དྲར་བཞུགས་ཏེ། ལེགས་སྦྱར་གྱི་ཡི་གེ་ལ་བོད་སྐད་ཀྱི་འགྲོས་དང་བསྟུན་ནས་འདོར་ལེན་རྒྱ་ཆེར་བྱས་ཏེ། དབྱངས་གསལ་སོ་བཞིར་གཏན་འབེབས་ཀྱིས་སུམ་རྟགས་གཉིས་ཀྱིས་གཙོས་བརྡ་སྤྲོད་པའི་བསྟན་བཅོས་ཆེན་པོ་བརྒྱད་བརྩམས། བོད་གངས་ཅན་པའི་ཆོས་དང་རིག་གཞུང་གི་སྲོག་རྩ་ལྟ་བུ་འདི་ཉིད་གསར་གཏོད་གནང་བ་ནས་ད་ལྟའིི་བར་མི་རིགས་ཤིག་གི་ངོ་བོ་མཚོན་པའི་དཔང་རྟགས་ཀྱི་གཟི་བྱིན་བླ་ན་འབར་བ་འདི་བཞིན་ཡིན་ལ། འདིའི་གོང་དུ་བོད་ལ་ཡི་གེ་ཡོད་མེད་དང་། རྨ་ཡིག་དང༌། ཞང་ཞུང་གི་ཡིག་རྒན་སོགས་བོད་ཡིག་ཡིན་མིན། བོད་ཡིག་དཔེ་བླངས་ས་རྨ་ཡིག་དང་། ལེགས་སྦྱར། གུ}e་སོགས་ཀྱི་ཡི་གེ་གང་ཞིག་ཡིན་མིན་ལ་མཁས་པ་ཚོས་བཞེད་སྲོལ་འདྲ་མིན་ཡོད་ཀྱང་། འདིར་ཡོངས་གྲགས་ཀྱི་བཤད་སྲོལ་ལྟར་བསྡུས་བསྒྲིགས་བྱས་པ་ཙམ་ལས་རང་གི་འདོད་ཚུལ་ལྟར་བྲིས་པ་མིན་ནོ།།	ཡི་གེ་འདི་ཉིད་རྨང་གཞིར་བྱས་ཏེ་ཐོན་མི་སམ་}ོË་ཊས་རྒྱ་གར་ནས་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་དང་། བོད་ཀྱི་སྤུར་རྒྱལ་ཉེར་བརྒྱད་པ་ལྷ་ཐོ་རི་གཉན་བཙན་གྱི་སྐབས་སུ་བྱུང་བའི་ཟ་མ་ཏོག་བཀོད་པའི་མདོ་དང་། དཔང་སྐོང་ཕྱག་བརྒྱ་སོགས་བོད་སྐད་དུ་བསྒྱུར། དེ་དག་ཀྱང་མེས་དབོན་སྔ་མ་ཚོས་བོན་གྱི་སྟོན་པ་རེ་མཆོད་གནས་སུ་བསྟེན་པའི་སྲོལ་ལས་དུས་ཕྱིས་བོན་སྟོན་གྱི་འཕྲིན་ལས་དང་བཙན་པོའི་དབང་ཚད་གཉིས་དོ་མཉམ་པར་མ་ཟད། ཆབ་འབངས་ཀྱི་ཁྲིམས་སྲོལ་ལ་བོན་གྱི་ལུང་རྒྱུགས་པའི་དབང་ཚད་འཕེལ་བ་ལ་བརྟེེན་ནས། བོན་སྲིད་ཟུང་འབྲེལ་གྱི་ལམ་ལུགས་ལ་ནང་ཁུལ་དབང་རིས་ཀྱི་འཐབ་རྩོད་དང་འགལ་ཟླ་ཆེས་ཆེར་བྱུང་སྐབས། བཙན་པོས་བོན་ལུགས་འབུར་འཇོམས་བྱེད་པའི་ལག་ཆ་དང་བོད་འབངས་ཆོས་ཀྱིས་སྐྱོང་བའི་ཆེད་དུ། སངས་རྒྱས་པའི་ཆོས་ལུགས་འདི་བཞིན་བོད་དུ་སྤེལ་དགོས་པའི་བཀའ་ལུང་བཞིན། གོང་གསལ་མདོ་སྡེ་དེ་དག་བོད་སྐད་དུ་བསྒྱུར་ནས་ཕན་བདེ་འབྱུང་གནས་བསྟན་པ་རིན་པོ་ཆེ་འདི་ཉིད་བྱང་ཕྱོགས་ཁ་བ་ཅན་དུ་ཉི་མ་དང་ཟླ་བ་ལྟར་གསལ་བའི་འགོ་ཚུགས་པ་ཡིན་ནོ། །	རྒྱ་ནག་ཐང་གི་རྒྱལ་པོ་དང་། བལ་ཡུལ་ཡམ་བུའི་རྒྱལ་པོའི་སྲས་མོ་གཉིས་བློན་ཆེན་མགར་གྱི་རིག་འཕྲུལ་དང་དྲག་པོའི་དམག་གི་འཇིགས་བསྐུལ་གྱི་འོག་བཙན་པོའི་བཙུན་མོར་བླངས་པའི་རྟེན་སྐལ་དུ་ཇོ་བོ་ཤུ་ཀྱ་མུ་ནེ་དང་། ཇོ་བོ་མི་བསྐྱོད་རྡོ་རྗེ་གཉིས་གདན་དྲངས། ཇོ་ཤུཀྱ་རྣམ་གཉིས་ཀྱི་གཙུག་ལག་ཁང་བརྩེགས་ཏེ་ད་ལྟའིི་བར་དུ་བྱིན་རླབས་ཀྱི་ཚན་ཁ་བླ་ན་འབར་བཞིན་སྐྱེ་རྒུ་སྤྱི་དང་གངས་ཅན་པའི་བསོད་ནམས་ཀྱི་ཞིང་ས་ཉིད་དུ་བཞུགས། དེ་བཞིན་མཐའ་འདུལ་བཞི་དང་། ཡང་འདུལ་བཞི། རུ་གནོན་བཞི་སྟེ་བཅུ་གཉིས་ལ་གཙུག་ལག་ཁང་བཅུ་གཉིས་(བཅུ་གཉིས་ཀྱི་ས་གནས་ངོས་འཛིན་པར་མ་ཎི་བཀའ་འབུམ་དང་མཁས་པའི་དགའ་སྟོན་སོགས་སུ་བཤད་ཚུལ་མི་འདྲ་བ་དུ་མ་ཡོད་) བཞེངས་ཏེ། ནད་ཡམས་དང་གདོན་བགེགས་བར་ཆད་ཐམས་ཅད་ཟིལ་གྱིས་གནོན་ནས་བོད་ཁམས་བདེ་ལ་བཀོད། ལྷ་ཆོས་དགེ་བ་བཅུ་དང་མི་ཆོས་གཙང་མ་བཅུ་དྲུག་གི་ཁྲིམས་བཅས། བྲེ་སྲང་ཕུད་གསུམ་གྱི་འཇལ་ཚད་བོད་ཁམས་ཡོངས་རྫོགས་ལ་མཉམ་པར་བྱས། ད་དུང་མོང་བཟའ་ཁྲི་ལྕམ་གྱིས་ཡེར་བའི་གཙུག་ལག་ཁང་བཞེངས། ཞང་ཞུང་བཟའ་ལི་ཐིག་སྨན་གྱིས་ཐེམ་བུ་བཀོག་པའི་ལྷ་ཁང་བཞེངས། མི་ཉག་རུ་ཡོངས་བཟས་བྲག་ལྷ་ཕུག་གི་རང་བྱུང་རི་མོ་རྣམས་གསལ་པོར་བརྐོས་ཤིང་མིང་མང་ཚལ་གྱི་ལྷ་ཁང་བཞེངས་པ་སོགས། བཙན་པོའི་ཡུམ་རྣམས་ཀྱིས་ཀྱང་དམ་པའི་ཆོས་ལ་སྨན་པའི་བསོད་ནམས་ཀྱི་ལས་རླབས་ཆེན་བསགས་ཤིང༌། 	དེ་ལ་མོང་བཟའ་ཁྲི་ལྕམ་ནི། སྟོད་ལུང་མོང་དུ་ཞང་བློན་གྱི་སྲས་མོའི་རིགས་སུ་འཁྲུངས། གཟུགས་དང་ལང་ཚོའི་དཔལ་ཡོན་སོགས་ཕྱི་དང་ནང་གི་མཛེས་ཆོས་ཡོན་ཏན་མ་ཚང་བ་མེད་པ་འདི་ཉིད་བཙུན་མོ་ཀུན་ཀྱི་ཐོག་མ་ཁབ་ཏུ་བཞེས་པ་ཡིན་ཏེ། བོད་ཀྱི་ལོ་རྒྱུས་ཡིག་ཚང་ནང༌། བཙུན་མོ་སྔ་མ་མོང་བཟའ་ཁྲི་བཙུན། དེའི་ཕྱི་མ་ཞང་ཞུངབཟའ་ཁྲི་བཙུན། དེ་ནས་རུ་ཡོང་བཟའ་རྒྱལ་མོ་བཙུན་ཞེས་འཁོད་པ་ནས་མཁྱེན་ཐུབ། སྲོང་བཙན་གྱི་བཙུན་མོ་ལྔའི་སྔ་མར་གྱུར་པ་མོང་བཟའ་ཁྲི་ལྕམ་ལ་རྒྱལ་སྲས་གུང་སྲོང་གུང་བཙན་འཁྲུངས། མོང་བཟའ་ཁྲི་ལྕམ་གྱིས་ཡུམ་སྲས་ཀྱི་རྟེན་སྐལ་དུ་བྲག་ཡེར་པའི་ལྷ་ཁང་བཞེངས། བཙུན་མོ་འདི་ཉིད་ལ་བོད་མི་རྣམས་ཀྱིས་བཅོས་མིན་གྱི་གུས་བརྩི་ཞུ་བ་མ་ཟད། སྔ་དུས་ལྷ་ལྡན་གཙུག་ལག་ཁང་གི་འོག་ཤོད་ལྟེ་བའི་གཙང་ཁང་སྟེ་ཇོ་ཁང་གི་བར་ཁྱམས་བྱང་ངོས་ལན་ཀན་གྱིས་བརྒྱན་པའི་ཁྲི་སྟེགས་ཐོག་ཏུ་བཙན་པོ་ཡབ་ཡུམ་གསུམ་གྱི་སྐུ་བརྙན་དང་ལྷན་དུ་མོང་བཟའ་ཁྲི་ལྕམ་གྱིས་རྒྱལ་སྲས་གུང་སྲོང་གུང་བཙན་སྐུ་པང་དུ་བཏབ་ནས་བཞུགས་པའི་སྐུ་ཡི་སྣང་བརྙན་བཞེངས། ཕྱིས་ཀྱི་དུས་ལའང་བྱམས་པ་མཆེད་བཞིའི་ལྷ་ཁང་གི་ཕྱི་ཁྱམས་ཤར་ངོས་ལྡེབས་རིས་ལ་བཙན་པོ་ཡབ་ཡུམ་གསུམ་དང་ལྷན་དུ་མོང་བཟའ་ཁྲི་ལྕམ་ཡུམ་སྲས་ཀྱི་སྣང་བརྙན་བྲིས་ནས་ཡོད། 	ཞང་ཞུང་བཟའ་ལི་ཐིག་སྨན་ནི།  ཞང་ཞུང་གི་རྒྱལ་པོ་ལི་མིག་སྐྱའི་སྲས་མོ་ཡིན་ཞིང༌། མོང་བཟའ་ཁྲི་བཙུན་དང༌། ཞང་ཞུང་བཟའ་ཁྲི་བཙུན། མི་ཉག་རུ་ཡོང་བཟའ་བཅས་ལ་ཇོ་མོ་བོད་མོ་ཞེས་བོད་ཀྱི་ལོ་རྒྱུས་ཡིག་ཚང་ནང་དམིགས་སུ་བཀར་ནས་གསུངས་པ་ལྟར་དེ་དག་བོད་མིའི་རིགས་ཡིན། བཙན་པོས་ཞང་ཞུང་ནས་བཙུན་མོར་བསུས་ཀྱང་རིགས་སྲས་ནི་མ་བྱུང་བར་སེམས། ཕྱག་རྗེས་སུ་ཐིམ་བུ་ལྐོག་གི་ལྷ་ཁང་བཞེངས། བོན་གྱི་ལོ་རྒྱུས་རྣམས་སུ་་དེ་ནི་གཡུང་དྲུང་བོན་གྱི་ལྷ་ཁང་ཡིན་ཞེས་འཁོད་འདུག་པ་ནི་ཅིས་ཀྱང་བདེན་སྙམ།	མི་ཉག་རུ་ཡོང་བཟའ་ནི། མི་ཉག་ཏུ་རྒྱལ་པོའི་སྲས་མོར་དུས་རབས་བདུན་པའི་ནང་འཁྲུངས།  བོད་ཀྱི་བཙན་པོས་གཉེན་སློང་བ་ལྟར་བོད་དུ་ཕེབས་ཀྱང་རིགས་སྲས་མ་བྱུང་། མིག་མང་ཚལ་གྱི་ལྷ་ཁང་དང་། ལྷ་ས་ལྕགས་པོ་རིའི་གཤམ་འོག་ཏུ་བྲག་ལྷ་མགོན་པོའི་ལྷ་ཁང་བཞེངས། བོད་ཀྱི་ཡིག་ཚང་ནང་། རུ་ཡོང་བཟས་བྲག་ལྷ་ཕུག་གི་སྐུ་རང་རྣམས་གསལ་བར་བརྐོས་ཏེ་ཚྭ་བ་བརྒྱད་ཅུའི་སྡེའི་བྲག་ཕྱེ་བྲེ་རེ་ཕེད་པ་ལ་ཚྭ་བྲེ་རེ་བྱིན་ནས་བྲག་ལ་བསྐོར་ཁང་བརྐོས། ཞེས་གསུངས། དེང་སང་མཐོང་ཆོས་སུ་ཡོད་པའི་བྲག་རྡོ་སྐོར་ཁང་ཅན་གྱི་བྲག་ལ་ཇོ་བོ་ཤུཀྱ་མུ་ནེའི་སྐུ་གཟུགས་འབུར་དུ་དོད་པ་གཙོ་བོར་བྱས་པའི་ལྷ་སྐུ་དང་སྲོང་བཙན་སྒམ་པོ་སོགས་ཀྱི་སྣང་བརྙན་སྣ་ཚོགས་ཡོད་པའི་བྲག་ཕུག་འདི་ཡིན་ནོ།  དེ་དག་གི་ལོ་རྒྱུས་གནའ་བོའི་ཡིག་རྙིང་རྣམས་སུ་རྒྱས་པར་འཁོད་ཡོད་ངེས་ནའང་། དུས་ཕྱིས་རང་རེའི་ལོ་རྒྱུས་སྨྲ་བ་ཕལ་ཆེ་བ་རྒྱ་དཀར་ནག་སེར་གསུམ་དང་། ལི་དང་བལ་ཡུལ་ལྟ་བུ་མི་རིགས་དང་སྐད་རིགས་མི་གཅིག་པ་རྣམས་ལ་ཐུགས་ཤིན་ཏུ་དགྱེས་ཤིང་གཙིགས་ཆེན་འཛིན་པའི་དབང་གིས་ཀོང་ཇོ་དང་ཁྲི་བཙུན་གཉིས་ཀྱི་ལོ་རྒྱུས་མ་གཏོགས་བཙུན་མོ་གཞན་རྣམས་ཀྱི་མཛད་རྗེས་དང་བྱུང་རབས་ནི། བྱ་ནམ་མཁར་འཕུར་བ་དང་ཁབ་ས་འོག་ཏུ་བོར་བ་ལྟར་རྗེས་ཤུལ་ཙམ་ཡང་མཐོང་རྒྱུ་དཀོན་པས་འདིར་ཅུང་ཟད་གསལ་བ་བཀོད་པ་ཡིན་ནོ།།	བཙན་པོ་རང་ཉིད་ཀྱི་རྗེས་སུ་འབྱུང་རྒྱུའི་གདུང་རྒྱུད་དང་དེ་དག་གི་སྐབས་བོད་ཁམས་བདེ་སྡུག་ཇི་ཡོང་གི་ལུང་བསྟན་པ་རྒྱལ་པོའི་བཀའ་ཆེམས་བཀའ་ཁོལ་མར་གྲགས་པ་ཡང་མཛད་དེ་གཏེར་དུ་སྦས། (འོན་ཀྱང་དུས་ཕྱིས་ཚད་ལྡན་དང་ཚད་ལྡན་མ་ཡིན་པའི་གཏེར་གཏོན་ཅི་རིགས་བྱུང་སྟེ། འགའ་ཞིག་གིས་གཏེར་མའི་ལུང་བསྟན་ལ་རང་འདོད་ལྟར་བཟོ་བཅོས་བརྒྱབ་པ་དང་། ཡང་ན་རང་གི་འདོད་བློ་ལྟར་གསར་རྩོམ་བྱེད་པ་སོགས་ཀྱི་རྐྱེན་ལ་བརྟེན་ནས། ལོ་རྒྱུས་སྨྲ་བ་ཚོས་མཐའ་གཅིག་ཏུ་ཡིད་ཆེས་བྱེད་ཐབས་མེད་པའམ་གལ་ཏེ་ཁུངས་སུ་བཅོལ་ནའང་དཔྱད་པ་ཞིབ་མོའི་ལུགས་སུ་བྱས་ན་མ་གཏོགས་ཡིད་རྟོན་བྱེད་ཐབས་མེད་པ་འདི་བྱུང་ངོ༌།།)	དེ་ལྟར་བོད་ཁམས་གཅིག་གྱུར་དང་། སྲིད་འབྱོར་རིག་གསུམ། དམ་པའི་ཆོས། ལུགས་ཟུང་གི་ཁྲིམས་ལུགས་སོགས་ཀྱི་སྒོ་ནས་འཛམ་གླིང་སུམ་གཉིས་དབང་བསྒྱུར་བྱས་པས་མཚོན། བོད་རྒྱལ་ཁབ་འདི་ཉིད་འཛམ་གླིང་ཟླུམ་པོ་འདིའི་དབུས་ན་ནམ་ཡང་ཟུབ་ཐབས་མེད་པའི་ལོ་རྒྱུས་ཀྱི་སྒྲོན་མེ་ཐོག་མར་སྤར་བར་མཛད་མཁན་འདི་ཉིད། དགུང་གྲངས་སོ་བཞི་ཐོག་ལྕགས་ཁྱི་(སྤྱི་ལོ་༦༥༠)ལོར་དགོངས་པ་ཆོས་དབྱིངས་སུ་གཤེགས་ཤིང་འདིའི་	བང་སོ་ནི་ལྷོ་ཁ་འཕྱོངས་རྒྱས་སུ་བཞེངས་སོ། །			སྟག་སེང་ཁྱུང་འབྲུག་སྡེབ་པའི་སྟོང་སྡེ་འབུམ། །	རྟ་མཆོག་ཁྲོས་བའི་སྐད་དང་བསྡོངས་བྱས་ཏེ། །	ས་ཆེན་འགྲམ་པའི་ཐིག་ལེ་བརྡར་བ་ནས། །	ལུགས་ཟུང་གདུགས་དཀར་སུམ་རྩེན་དབྱིངས་ན་འཁོར། །	སྟོབས་ཀྱི་དཔུང་པས་ས་ཆེན་དབང་དུ་བསྒྱུར། །	སྡེ་བཞི་སྲིད་ཀྱིས་རྫོགས་ལྡན་མགྲོན་དུ་བསུས། །	ཆོས་རིག་སྣང་བ་གསར་པའི་ཤིས་པ་སྒྲུབ། །	སྲོང་བཙན་སྒམ་པོའི་མཛད་རྗེས་བརྗོད་ལས་འགོངས། །ཞེས་ཀྱང་སྨྲས་སོ། །		བོད་རྗེ་སོ་བཞི་པ་གུང་རུ་གུང་བཙན་ནི། ཡབ་རྒྱལ་པོ་སྲོང་བཙན་སྒམ་པོ་དང༌། ཡུམ་མོང་བཟའ་ཁྲི་ལྕམ་གཉིས་ཀྱི་སྲས་སུ་རབ་བྱུང་མ་ཚུགས་གོང་གི་ས་ཁྱི་ལོ་(སྤྱི་ལོ་༦༣༨)ལོར་ཕོ་བྲང་དམར་པོ་རི་ལ་སྐུ་འཁྲུངས། དགུང་ལོ་བཅུ་གསུམ་པ་ལྕགས་ཁྱི་(སྤྱི་ལོ་༦༥༠)ལོར་ཡབ་ཀྱི་རྒྱལ་སར་འཁོད། སྐུ་གཤེན་ཞང་ཞུང་ཁྱུང་སྐར་བྱས། ལོ་ངོ་ལྔའི་རིང་དུ་རྒྱལ་སྲིད་བསྐྱངས། བཙུན་མོ་འ་ཞ་བཟའ་ཁོ་འཇོ་མང་མོ་རྗེ་ཁབ་ཏུ་བཞེས། རིགས་སྲས་མང་སྲོང་མང་བཙན་སྐུ་འཁྲུངས། དགུང་ལོ་བཅོ་བརྒྱད་པ་རབ་བྱུང་མ་ཚུགས་གོང་གི་ཤིང་ཡོས་(སྤྱི་ལོ་༦༥༥)ལོར་སྐུ་གཤེགས། བང་སོ་དོན་མཁར་མདའ་རུ་བརྩིགས་ཤིང་གྲལ་ནི་གནམ་རི་སྲོང་བཙན་གྱི་གཡོན་ན་ཡོད། འདིའི་མཚན་གཞན་ལ་གུང་སྲོང་གུང་བཙན་དང་གུང་རི་གུང་ཆེན་ཡང་ཟེར། ལོ་རྒྱུས་འགའ་ཞིག་ཏུ་རྒྱལ་པོ་འདི་ཡབ་མ་འདས་པའི་སྔོན་ནས་རྒྱལ་སྲིད་ཅུང་ཟད་བཟུང་ནས་འདས་པར་བཤད་པ་ནི། སྲོང་བཙན་དགུང་ལོ་བརྒྱད་ཅུ་བཞུགས་པའི་ཨུ་ཚུགས་ཀྱིས་བྱས་པ་ཙམ་ཡིན་ནོ། ། 		བོད་རྗེ་སོ་ལྔ་པ་མང་སྲོང་མང་བཙན་ནི། ཡབ་གུང་རུ་གུང་བཙན་དང༌། ཡུམ་འ་ཞ་བཟའ་མང་མོ་རྗེ་ཁྲི་དཀར་ཞུ་བ་གཉིས་ཀྱི་སྲས་སུ་མེ་རྟ(སྤྱི་ལོ་༦༤༦)་ལོར་འཁྲུངས་པར་མངོན། དགེ་འདུན་ཆོས་འཕེལ་གྱི་དེབ་དཀར་དུ། འདི་བཙན་པོ་སྲོང་བཙན་གྱི་གཅུང་མོ་སད་མ་དཀར་དང་། གཅུང་མོ་སློན་ཀོང་གང་རུང་གི་སྲས་སམ་གུང་རི་གུང་བཙན་གྱི་སྲས་གང་ཞིག་ཡིན་མིན་ལོ་རྒྱུས་ཐོག་ཁ་ཚོན་ཆོད་པ་ཞིག་མེད། ཅེས་གསུངས་འདུག །དགུང་ལོ་བཅུ་གསུམ་པར་སྲིད་ཀྱི་ཁྲི་ལ་བཞུགས་ནས་བོད་ཀྱི་རྒྱལ་སྲིད་བསྐྱངས། སྐུ་ན་མ་སོན་བར་ཕྱི་ནང་གི་བྱ་བ་ཐམས་ཅད་བློན་ཆེན་མགར་སྟོང་བཙན་ཡུལ་བཟུང་གིས་བྱས་ཏེ་ལོ་བཅོ་བརྒྱད་ཙམ་གྱི་རིང་བོད་བཙན་པོའི་ཆབ་སྲིད་མུ་མཐུད་ནས་ལེགས་པར་བསྐྱངས་པ་དང༌། འབྲོ་བཟའ་ཁྲི་མ་ལོད་ཁབ་ཏུ་བསུས། རིགས་སྲས་འདུས་སྲོང་མང་རྗེ་རླུང་ནག་འཕྲུལ་གྱི་རྒྱལ་པོ་འཁྲུངས། རྗེ་འདིས་སྲིད་བཟུང་བའི་དུས་(སྤྱི་ལོ་༦༥༨)བོད་ས་རྟ་ལོར་གྲུ་གུ་རྣམས་རྒྱ་ལ་ཤོར་བའི་གནས་ཚུལ་བློན་པོ་མགར་གྱིས་གོ་ཐོས་བྱུང་བར་བརྟེན། བོད་ཀྱི་དམག་དཔུང་རྣམས་གྲུ་གུའི་ཡུལ་དུ་ཕབ། ཕན་ཚུན་དམག་འཐབ་ལན་མང་བྱས་པའི་མཐའ་མར་བོད་ཀྱི་དམག་དཔུང་གིས་གྲུ་གུ་ཕམ་ཉེས་སུ་བཏང་། གྲུ་གུའི་རྒྱལ་པོ་མུ་ཡུན་ནོ་ཧ་པོ་དང༌། བཙུན་མོ་ཝམ་ཕཱ་ཟེར་བ་གཉིས་བློན་འཁོར་ཧྲག་བསྡུས་དང་བཅས་པ་རང་ཡུལ་སྤངས་ནས་རྒྱ་ཡུལ་ལན་ཀྲའུ་ཕྱོགས་སུ་བྲོས་དགོས་པ་བཟོས།	(སྤྱི་ལོ་༦༧༡ )ལོར་བོད་དམག་གིས་རྒྱའི་ཀྲིའུ་བཅོ་བརྒྱད་བཅོམ། དེ་ནས་ལི་ཡུལ་པ་རྣམས་དང་མཐུན་སྡེབས་བྱས་ཏེ་ཆིག་ཚི་གྲོང་ཁྱེར་གྱི་པོ་ཧན་མཁར་ཡང་དབང་དུ་བསྡུས། སྤྱི་ལོ་༦༧༦ བོད་དམག་གིས་ཧྲན་ཀྲིའུ་དང་། ཀོ་ཀྲིའུ། །ཧི་ཀྲིའུ། ཧུང་ཀྲིའུ།(ད་ལྟའི་བ་ཡན། ལིན་ཞ། ཀན་སུའུ་བཅས་ཡིན་)རྣམས་ཕམ་པར་བྱས། ས་ཁུལ་དེ་དག་གི་འགོ་དཔོན་རྣམས་བསད་དེ་རྟ་ནོར་ཁྲི་ཕྲག་ལྷག་འཕྲོག །དེ་ནས་བོད་དམག་རྣམས་ཏེས་ཀྲིའུ་ལ་མཆོང༌། མི་ཀོའུ་དང་། ཏན་ཡིན། རྒྱཔྲ༤འུ་ཀྲིའུ་བཅས་ཀྱི་སྲུང་དམག་དང་ཚོ་དཔོན་རྣམས་བསད་དེ་དབང་བསྒྱུར་བྱས། ལོ་ངོ་བཅོ་བརྒྱད་རིང་དུ་བོད་ཀྱི་ཆབ་སྲིད་བསྐྱངས་ཤིང་གྲུ་གུའི་རྒྱལ་ཁམས་སོགས་མངའ་འོག་ཏུ་བསྡུས་པ་དང༌། འབྲོག་ལས་ཐོན་བསྐྱེད། ཞིང་ལས་ཐོན་བསྐྱེད་ཀྱང་མུ་མཐུད་ནས་གོང་འཕེལ་བྱུང་། ཞིང་གི་དོར་ཀ་དང་། འབྲོག་གི་ཐུལ་ཀ་བརྩི་བའི་སྲོལ་བཏོད་དེ་ལོ་ལྟར་འདུ་ཚོགས་ཆེན་པོ་རེ་སྐོང་འཚོགས་བྱེད། དགུང་ལོ་སོ་གཅིག་སྤྱི་ལོ་(༦༧༦)པར་གཙང་གི་བར་སྣང་སྒང་སྐུ་གཤེགས། བང་སོ་ནི་གུང་རི་གུང་བཙན་གྱི་གཡོན་དུ་བརྩིགས་སོ། ། 		བོད་རྗེ་སོ་དྲུག་པ་འདུས་སྲོང་མང་པོ་རྗེ་རླུང་ནམ་འཕྲུལ་གྱི་རྒྱལ་པོ་ནི། ཡབ་མང་སྲོང་མང་བཙན་དང་ཡུམ་འབྲོ་བཟའ་ཁྲི་མ་ལོད་གཉིས་ཀྱི་སྲས་སུ་ཡབ་འདས་ནས་ཞག་བདུན་ནམ་ཟླ་གཅིག་སོང་བ་མེ་བྱི་(སྤྱི་ལོ་༦༧༦)ལོར་འཁྲུངས། མགར་བཙན་སྙ་ལྡོམ་བུ་དང༌། སྟག་ར་ཁོང་ལོད། མགར་ཁྲི་འབྲིང་བཙན་བྲོད་རྣམས་ཀྱིས་བློན་པོ་བྱས། བཙུན་མོ་མཆིམས་བཟའ་བཙན་མེ་ཏོག་ཁབ་ཏུ་བཞེས། སྲས་ཁྲི་ལྡེ་གཙུག་བརྟན་སྐུ་བལྟམས། རྒྱལ་པོ་འདི་སྐུ་ཆུང་ངུའི་དུས་ནས་གཞན་དང་མི་འདྲ་བའི་སྙིང་སྟོབས་དང་དཔའ་ངར་ལྡན་པ་ཞིག་ཡོད་པར་གྲགས། འདི་ཉིད་དགུང་ལོ་གསུམ་ལ་ཕེབས་སྐབས་གཞི་ནས་ཡབ་གཤེགས་པའི་གསང་རྒྱ་བརྟོལ། ཤིང་ལུག་(༦༩༥)ལོར་བློན་གཞན་གྱི་ཕྲ་མ་ལ་ཉན་ནས། བློན་ཆེན་མགར་བའི་གདུང་བརྒྱུད་མགར་བཙན་གཉེན་གུང་རྟོན་ལ་རྒྱལ་པོས་བཀའ་ཁྲིམས་གཅོད་ནས་སྲོག་ཐོག་ཏུ་བཏང་། ལོ་དེ་རང་ལ་མགར་ཁྲི་འབྲིང་བཙན་བྲོད་ཀྱིས་འ་ཞ་དང་གཡུལ་བཀྱེས་ནས་རྒྱལ་ཁ་ཆེན་པོ་ཐོབ་ན་ཡང་བཀྱོན་ཕབ། དེར་བརྟེན་མགར་ཁྲི་འབྲིང་བཙན་བོད་མདོ་སྨད་དུ་བྲོས་ནས་ལྕེབས། མགར་སྟག་ར་ཁོང་ལོད་བྲོས་ནས་ཐང་རྒྱལ་རབས་ལ་མགོ་བཏགས་ཞུས་པས་ཐེ་ཅིན་གྱི་གོ་གནས་བསྩལ།  རྒྱལ་པོ་འདིའི་སྐུ་དུས་སུ་ཕོ་བྲང་ལྡན་དཀར་བརྩིགས། གཞན་ཡང་འདིའི་སྐུ་དུས་སུ་བོད་ལ་བློན་པོ་རྩལ་པོ་ཆེ་མི་བདུན་བྱུང་བ་སྟེ། རྔོག་རིང་ལ་ནག་པོས་གླང་པོ་ཆེའི་ཕྲུ་གུ་པང་དུ་འདེགས་ཐུབ་པ་དང༌། རྔོག་གླིང་ཁམས་ཀྱིས་གཡག་གྲུས་པོ་ཆེ་ལག་པས་ཐེག་པ། གནོན་རྒྱལ་མཚན་གྱིས་མདའ་སྟེའུ་ཁ་མ་འཕངས་ཏེ་བྱ་ཁྲ་ཡི་སྐེད་པ་གཅོད་ཐུབ་། སྦས་རྒོད་མདོང་ཅན་གྱིས་མིག་རྒྱང་གསུམ་གྱི་ས་ལ་མདའ་རྒྱང་གཅིག་གིས་སླེབས་ཐུབ་པ། མགོས་གཡག་ཆུང་གས་ཤྭ་བའི་རླིད་བུ་བྱེ་མས་བཀང་སྟེ་ཀླད་ལ་བསྐོར་ཐུབ་པ། ཅོག་རོ་འབྲོང་གཤོར་གྱིས་འབྲོང་ཐུར་དུ་རྒྱུག་པ་གྱེན་ལ་འཐེན་ཐུབ་པ། གནོན་ཁྲི་བདུན་གཡུ་བྱིན་གྱིས་རྟ་བཟང་པོ་གཡང་ལ་མཆོང་བ་གྱེན་དུ་འདྲེན་ནུས་པ་བཅས་སོ། །	རྒྱལ་པོ་འདིའི་མཛད་རྗེས་གཙོ་བོ་ནི། སྤྱི་ལོ་(༦༨༠)ལོར་བོད་དམག་དང་དེ་སྔོན་དབང་བསྒྱུར་བྱས་ཟིན་པའི་རྒྱ་དམག་རྣམས་བསྡུས་ཏེ་དམག་སུམ་ཁྲི་ལྷག་དྲངས་ནས་ཧི་ཡོན་དུ་དཔུང་འཇུག་བྱས། རྒྱའི་དམག་དཔོན་ལི་ཅིན་ཞིན་སོགས་བསད་ནས་ཡུལ་དེར་དབང་བསྒྱུར་བྱས། དེ་ནས་བཙན་པོ་སྐུ་ངོ་མས་བཀོད་འདོམས་གནང་ནས་ཐོག་མར་སུང་ཀྲིའུ་དང༌། ཐའི་ཀྲིའུ་སོགས་ལ་བསྟུད་མར་དམག་དྲངས་ཤིང༌། དེ་རྗེས་བཙན་པོས་འཇང་ཡུལ་དུ་དམག་དྲངས་ཏེ་འཇང་པ་རྣམས་ཆམ་ལ་ཕབ། ཏུན་ཧོང་གི་ཡིག་ཆའི་ནང་བོད་ཤིང་འབྲུག་སྤྱི་ལོ་(༧༠༤)ལོར་སྨེ་བ་ཟེར་བའི་ས་གནས་སུ་གཤེགས་ཞེས་གསལ། སྨེ་བ་ནི་་འཇང་ཡུལ་གྱི་ཉེ་འདབས་མྱཱ་ཞེས་པ་དེང་སང་གི་ཡུན་ནན་ཁུལ་དུ་ཡིན་ནམ་སྙམ། དེ་ལྟར་རྒྱལ་པོ་འདིས་དགུང་ལོ་ཉི་ཤུ་རྩ་བདུན་ནམ་དགུང་ལོ་ཉི་ཤུ་རྩ་དགུའི་རིང་བོད་ཀྱི་ཆབ་སྲིད་མེས་སྲོངབཙན་གྱི་ལུགས་ལྟར་ལེགས་པར་བསྐྱངས་ཤིང༌།  བོད་ཀྱི་ལོ་རྒྱུས་ཡིག་ཚང་ལས། དེའི་དུས་སུ་བོད་ཀྱི་རྒྱལ་པོའི་ས་མཐའ་བཞི་ནི། ཤར་ཟུ་ཅེའུ། མུ་ཅེའུ། འུ་ཅེའུ་དང་གསུམ་ཡིན། ལྷོ་ཕྱོགས་བྲམ་ཟེའུ་ཡུལ་དུ་སླེབས། ནུབ་ཕྱོགས་འུ་ཐེན་ལ་སླེབས། བྱང་ཕྱོགས་ཧོར་ལ་སླེབས། དེ་རྣམས་བསྐོར་བ་ལ་དཔག་ཚད་མང་པོ་ཡོད། བོད་ལྟ་བུ་དཔའ་བ་དང་། བརྟུལ་ཕོད་པ། རྒྱའི་རྒྱལ་པོ་ཧན་དང༌། གཡུ། ཅེའུ་ལ་སོགས་པའི་དུས་སུའང་བྱུང་བ་མེད་ཅེས་འཁོད། རྒྱལ་པོ་འདིའི་བང་སོ་སེང་གེ་བརྩེགས་མའམ་ལྷ་རི་ཅན་བྱ་བ་ཡབ་ཀྱི་གཡོན་ན་ཡོད་དོ། །ཏུང་ཧོང་ཡིག་རྙིིང་དུ་སྲོང་བཙན་ལས་འདིའི་སྐབས་ཀྱི་སྟོབས་འབྱོར་ཆེ་བ་བྱུང་ཞེས་བཤད་དེ་རྒྱུ་མཚན་ཤིན་ཏུ་མངས་ཡང་འདིར་མངས་སུ་དོགས་ནས་མ་བྲིས། 		བོད་རྗེ་སོ་བདུན་པ་ཁྲི་ལྡེ་གཙུག་བརྟན་མེས་ཨོག་ཚོམ་ནི། ཡབ་འདུས་སྲོང་མང་རྗེ་དང་ཡུམ་མཆིམས་བཟའ་བཙན་མེ་ཏོག་གཉིས་ཀྱི་སྲས་སུ་(སྤྱི་ལོ་༧༠༤) ཤིང་ཕོ་འབྲུག་གི་ལོར་ཕོ་བྲང་ཚལ་དུ་འཁྲུངས། ལོ་དེར་ཡབ་འདུས་སྲོང་འཇང་ཡུལ་མྱྭ་ལ་དམག་བྱེད་པར་ཆས་པས་སྐུ་གཤེགས། ཡུམ་གྱིས་རྒྱལ་སྲིད་བསྐྱངས། ཕྱིས་ནར་སོན་པ་ན་རྒྱལ་སྲིད་འཛིན།  ལྗང་མོ་བཟའ་ཁྲི་བཙུན་དང་། ལྷ་སངས། སྣ་ནམ་བཟའ་མང་མོ་རྗེ། ཅིན་ཁྲིན་ཀོང་ཇོ་སྟeེ་བཙུན་མོ་བཞི་བླངས་པ་ལས། ལྗང་བཟའ་ལ་ལྗང་ཚ་ལྷ་དབོན་ཞེས་པ་འཁྲུངས་ཀྱང་(༧༣༩) ཆུང་དུས་ནས་སྐུ་གཤེགས། བཙུན་མོ་གཉིས་པ་ལ་སྲས་མ་བྱུང་ཞིང་། མང་མོ་རྗེ་ལ་བཙན་པོ་ཁྲི་སྲོང་ལྡེའུ་བཙན་འཁྲུངས་ཏེ་འོག་ཏུ་རྒྱས་པར་འཆད་དོ། འདི་ཅིན་ཁྲི་ཀོང་ཇོ་ལྗང་ཚའི་བག་མར་བསུས་པའི་ཚུལ་རང་རེའི་སྔོན་གྱི་ལོ་རྒྱུས་རྣམས་སུ་བཤད་ཀྱང་བདེན་དཔང་མི་འཕེར་ཞིང་། བདེན་དཔང་འཕེར་བའི་དངོས་བྱུང་གི་ལོ་རྒྱུས་ལ་གཟིགས་པར་འདོད་ན། ཁྲི་རལ་པ་ཅན་གྱི་སྐབས་སུ་བཙུགས་པའི་རྡོ་རིང་ཡིག་ཆ་དང་། ཐང་ཧྲིན་གསར་རྙིང་། ཏུན་ཧོང་གི་ཡིག་ཆ་བཅས་གཟིགས་ན་གསལ་པོར་ཤེས་ཐུབ་པ་ཡིན་ནོ། །	རྒྱལ་པོ་འདིའི་མཛད་རྗེས་རགས་ཙམ་གླེང་ན། (སྤྱི་ལོ་༧༣༣)ལོར། བཙན་པོ་ཕོ་བྲང་དྲོན་ན་བཞུགས་ཤིང༌། རྒྱའི་ཕོ་ཉ་ལིང་ཞིང་ཤོ་དང་མྱྭའི་རྒྱལ་པོ་ཀག་ལ་བོང་སོགས་ཀྱིས་ཕྱག་འཚལ། བོད་ཀྱི་བཙན་པོ་ཁྲི་འདུས་སྲོང་གིས་མྱྭ་ལ་ཆབ་སྲིད་མཛད་པར་དགོངས་ཏེ། བཙན་པོ་རང་གིས་རུ་སྣ་དྲངས་ཏེ་དམག་འཐབ་ན་ཡང༌། བཙན་པོའངདམག་ཐོག་ཏུ་བཀྲོངས། རྒྱལ་པོ་ཁྲི་ལྡེ་གཙུག་བཙན་གྱི་རིང་ལ། གཟོད་འཇང་གི་རྒྱལ་པོ་བོད་ཀྱི་འབངས་སུ་བཞེས་ནས། རྒྱའི་ཆབ་སྲིད་ལའང་ཤིན་ཏུ་མི་བདེ་བར་བྱས། དེ་ནས་བཟུང་འཇང་གི་མྱྭ་དཀར་པོ་བོད་ཀྱི་དབང་དུ་བསྡུས། (སྤྱི་ལོ་༧༥༡)ལོར་བོད་དམག་རྣམས་ལུའུ་ནན་དུ་དྲངས། འཇང་བ་དང་ཀི་ལོ་རྒྱཔྲ༣ན་གྱི་དཔུང་བསྡེབས་ཏེ་འཐབ་པར་འཇང་དམག་དྲུག་ཁྲི་ཚར་བཅད་ཅིང་ཧུང་ཀྲིའུ་སོགས་ལྕགས་རི་གསུམ་ཡང་གཏོར། སྔོན་ཐང་གི་ཁབ་ཏུ་གཏོགས་པའི་གྱིག་ཆུས་ས་ཆ་ཡང་ཕྱིར་འཕྲོག་སྟེ་རྗེ་དཔོན་བསྐོས་ཤིང་ཞན་མཁར་བརྩིགས། 	ཆོས་ཕྱོགས་ནས། ལྷ་ས་མཁར་བྲག་དང་བྲག་དམར་མགྲིན་བཟང༌། མཆིམས་ཕུ་སྣ་རལ། བྲག་དམར་ཀ་ཆུ། མ་ས་གོང་བཅས་གཙུག་ལག་ཁང་ལྔ་བཞེངས་ཏེ། དེ་རྣམས་སུ་མདོ་སྡེ་ལས་རྣམ་པར་འབྱེད་པ་དང༌། གསེར་འོད་དམ་པའི་མདོ། ཀྲི་ཡ། ཨུ་པ་ཆ་ཤས་ཙམ་གྱི་གླེགས་བམ་རྣམས་སྤྱན་དྲངས་ནས་རྒྱལ་པོའི་མཆོད་གནས་སུ་བྱས། འདིའི་སྐོར་ཅུང་ཟད་རྒྱས་པ་དཔྱིད་ཀྱི་རྒྱལ་མོའི་མཆན་འགྲེལ་སོགས་སུ་གསལ་བས་དེ་དག་ལ་གཟིགས་དགོས། དེ་ཡང་ཏུན་ཧོང་ཡིག་ཚང་ལས། བཙན་པོ་ཁྲི་འདུས་སྲོང༌། སྐུ་ཆུང་ན་གཞོན་གྱིས་ཀྱང༌། ཕག་རྒོད་ལ་བཤན་གྱིས་མཛད། གཡག་རྒོད་སྒྲོག་ཏུ་བཅུག །སྟག་གི་རྣ་བ་བཟུངབ་སོགས་ཐུགས་སྒམ་པོའི་སྟེང་དུ། སྐུ་རྩལ་ཆེན་པོ་མངའ་བས། མི་དང་མི་མི་འདྲ་བར་བླ་ན་འཕགས་པས། ཉི་འོག་གི་རྒྱལ་པོ་ཐམས་ཅད་དང་འབངས་མགོ་ནག་ཕྱོགས་ཀྱིས། མཚན་བླ་དྭགས་འཕྲུལ་གྱི་རྒྱལ་པོ་ཞེས་བཏགས་ཏེ། བཀའ་མཆིད་ཀྱི་དཔེར་བརྗོད་དོ། །མགར་ལ་སོགས་པ་བློན་པོ་ཁ་ཅིག་གློ་བ་རིང་ན། ཐུགས་སྒམ་པ་དང་དབུ་རྨོག་བཙན་པོས་གཉེར་ནས་གློ་བ་རིང་པ་ཐམས་ཅད་བཀྱོན་ཕབ་སྟེ། ཕྱག་ན་ཆབ་སྲིད་སྔོན་བས་ཀྱང་མཐོ། གྲུ་གུ་ལ་སོགས་ཏེ་ཉི་འོག་གཞན་འབངས་སུ་བཅུག་ཅིང༌། དཔྱའ་ཕབ་པ་དང༌། མཁར་སྲ་བ་ཕབ། ཡུལ་ཕྱུག་པོ་བཅོམ་སྟེ་ཆབ་སྲིད་ལེགས་པ་མང་པོ་ནིའདིའི་རིང་དུ་མ་གཏོགས། འུང་གི་འོག་ཏུ་(སྲས་ཁྲི་ལྡེ་གཙུག་བཙན་)འཇང་ལ་ཆབ་སྲིད་མཛད་དེ་མྱྭ་དཀར་པོ་དཔྱའ་ཕབ། མྱྭ་ནག་པོ་འབངས་སུ་བཀུག་པ་ལ་སོགས་ཏེ། རྒྱལ་པོ་འདི་ལས་དབུ་རྨོག་བཙན་ཞིང༌། ཆབ་སྲིད་མཐའ་བསྐྱེད་པ་ནི་སྔོན་ཆད་གདུང་རབས་ཀྱིས་མ་མཛད་དོ། །ཞེསགསུངས་པ་ནི་ཡང་དག་པའི་གཏམ་མོ། །མདོར་ན་རྒྱལ་པོ་འདིའི་སྐུ་རིང་ལ་རྒྱ་བོད་ཀྱི་སོ་མཚམས་བརྟན་སྲུང་ཐོག་སྐབས་འགར་རྒྱ་དང་འཐབ་ཅིང་སྐབས་འགར་ཉེ་བ་ཅི་རིགས་བྱུང་ཞིང་། དམ་པའི་ཆོས་ཀྱི་ཐོག་ལ་རང་གི་ཡབ་མེས་རྣམས་ལས་ཀྱང་མཛད་རྗེས་ཆེ་ཙམ་བཞག་སྟེ། དགུང་ལོ་ང་གཉིས་པར་ཆུ་རྟ་ལོར་(༧༥༥)ནང་བློན་འགའ་ཞིག་གིས་དུག་དྲངས་ཏེ་སྐུ་གཤེགས།།		བོད་རྗེ་སོ་བརྒྱད་པ་བཙན་པོ་ཁྲི་སྲོང་ལྡེའུ་བཙན་ནི། ཆོས་རྒྱལ་མེས་དབོན་གཉིས་པ་ཞེས་གྲགས་ཤིང་། འདི་ཉིད་ཡབ་ཁྲི་ལྡེ་སྲོང་བཙན་མེས་ཨོག་ཚོམ་དང་ཡུམ་སྣ་ནམ་བཟའ་མང་མོ་རྗེ་གཉིས་ཀྱི་སྲས་སུ། ཆུ་ཕོ་རྟ་(༧༤༢) ལོར་ཕོ་བྲང་བྲག་དམར་དུ་སྐུ་བལྟམས། མཆིམས་བཟའ་ལྷ་མོ་བཙན་དང་། མཁར་ཆེན་བཟའ་མཚོ་རྒྱལ། བྲོ་བཟའ་ཁྲི་རྒྱལ་མོ། ཚེ་སྤང་བཟའ་མེ་ཏོག་སྒྲོན། ཕོ་ཡོང་བཟའ་རྒྱལ་མོ་བཙུན་བཅས་སྔ་ཕྱིར་བཙུན་མོ་ལྔ་ཁབ་ཏུ་བཞེངས། རིགས་སྲས་མུ་ཁྲི་སྲོང་པོ་དང༌། མུ་ནེ་བཙན་པོ། མུ་ཏིག་བཙན་པོ། ཁྲི་ལྡེ་སྲོང་པོ་བཅས་ཚེ་སྤང་བཟའ་མེ་ཏོག་སྒྲོན་གྱི་པང་དུ་འཁྲུངས། རྒྱལ་སྲས་དང་པོ་ཁྲི་སྲོང་པོ་ལྕགས་ཁྱི་(༧༦༠)ལོར་འཁྲུངས་ཀྱང་ཆུང་དུས་ནས་གྲོངས་པས། བང་སོ་དང་རྒྱལ་སྲིད་བཟུང་བའི་ལོ་རྒྱུས་མེད། རྒྱལ་སྲས་སུམ་པ་མུ་ཏིག་བཙན་པོ་(༧༦༣-༨༠༤) ཡང་བློན་མ་ཞང་གི་བུ་བསད་པའི་རྐྱེན་ལས་རྒྱལ་སྲིད་བཟུང་བའི་གོ་སྐབས་མ་བྱུང་ཡང༌། རྒྱ་སོག་གི་ཡུལ་གྲུར་དམག་བྱས་པའི་རྒྱལ་ཁའི་མཛད་རྗེས་ཆེ་བ་བཀའ་ཐང་དང༌། འཕྱོངས་རྒྱས་ཟམ་སྣེ་རྡོ་རིང་ཡིག་ཆ་སོགས་ལས་གསལ། བློན་པོ་གྲགས་ཆེ་བ་ནི་སྣང་བཞེར་ཟླ་བཙན་དང་། མཆིམས་རྒྱལ་གཟིགས་ཤུ་ཏིང༌། བློན་སྐྱེས་བཟང་རྒྱལ་ཀོང༌། ཞང་སྟོང་བཙན། སྦྲང་རྒྱལ་སྒྲ་ལེགས་གཟིགས། དབས་བཙན་བཞེར་མདོ་ལོད། བློན་ཁྲི་སྒྲ་སྟག་ཚབ། སྟག་སྒྲ་ཀླུ་ཁོང༌། འགོས་ཁྲི་བཟང་ཡབ་ལྷག  གཉེར་སྟག་བཙན་གདོང་གཟིགས། མ་ཞང་གྲོམ་པ་སྐྱེས་བཅས་ཡིན་ནོ། །འདིར་རང་རེའི་སྔོན་གྱི་ལོ་རྒྱུས་མང་ཆེ་བའི་ནང་དཔྱད་གཞིའི་ཡིག་ཆ་སྣ་མང་མེད་པའམ་རྩོམ་པ་པོར་ལོ་རྒྱུས་དངོས་བྱུང་གི་དཔྱོད་སྒ་ོལ་གུ་དོགས་པ། ཆོས་ལུགས་དང་གྲུབ་མཐའི་ཞེན་པ་ཆེས་དྲགས་པ་སོགས་ཀྱི་རྐྱེན་ནམ་གང་ལྟར་ཡང་། ཅིན་ཁྲིན་ཀོང་ཇོ་འཇང་ཚ་ལྷ་དབོན་གྱི་བག་མ་ལེན་པ་དང་། དེ་ཡང་བོད་མོ་རྣམས་ནི་སྤྲ་དང་སྤྲེའུའི་རྒྱུད་པ་ཡིན་པས་རྒྱལ་སྲས་ཀྱི་བཙུན་མོ་མི་འོང་བས་རྒྱའི་བུ་མོ་ལེན་པར་བཤད་མོད། ལྷ་དབོན་རང་ཉིད་སྤྲ་དང་སྤྲེའུ་ལས་ཆད་པའི་བོད་མི་བཀྲུས་ན་མི་དག་པ་ཡིན་བཞིན་དུ་བཙུན་མོ་སྤྲ་སྤྲེའུའི་རིགས་ལས་ཆད་པ་དང་སྡེབ་མི་རིགས་པ་ག་ལ་སྲིད། ལོ་རྒྱུས་སྨྲ་བ་འདི་རིགས་ཀྱིས་བཙན་པོའི་མི་རྒྱུད་རྒྱ་གར་བ་དང་། བཙུན་མོའི་མི་རྒྱུད་རྒྱ་ནག་པ་བྱས་ཏེ་བོད་མི་རྣམས་དེའི་འོག་ཏུ་འཛུལ་ན་གཟི་བརྗིད་ཆེ་བའི་སྣང་བ་ཤར་ནས། རང་གི་མི་རིགས་འདི་སྤྲེའུ་བྱང་ཆུབ་སེམས་དཔའ་དང་སྒྲོལ་མའི་སྤྲུལ་པའི་ཡུམ་བྲག་སྲིན་གཉིས་འདུས་པའི་ཆེ་བ་བཤད་ཞོར་དུ་ཁྱད་བསད་ཀྱིས་ལྷ་སྒྲུང་འདི་འདྲ་བཟོས་པ་ནི་མི་རིགས་རང་གི་ལོ་རྒྱུས་ལ་རྐང་བཙུགས་ནས་རྨ་འབྱིན་པ་ཡིན་ནོ།།	ཡང་ལོ་རྒྱུས་འགའ་ཞིག་ཏུ་ཅིན་ཁྲིན་ཀོང་ཇོ་ལ་ཁྲི་སྲོང་འཁྲུངས་པ་དང་། སྣ་ནམ་བཟས་འཕྲོག་སྟེ་རང་གི་ཕྲུ་གུ་ཡིན་ཁུལ་བྱས་པ་དང་། དེ་ནས་ལོ་གཉིས་ཀྱི་འཁྲུངས་སྐར་སྐབས་ཁྲི་སྲོང་གིས། ང་ཁྲི་སྲོང་ལྡེའུ་བཙན་རྒྱ་ཚ་ཡིན། ཁྱོད་སྣ་ནམ་བཟའ་ཡིས་ཅི་བགྱི་འཚལ། །ཞེས་གསུངས་ནས་རྒྱ་བཟའི་པང་དུ་ལོག་སོང་བ་སོགས་ལྷ་སྒྲུང་ཡ་མཚན་པ་དུ་མས་བཅོས་ཏེ་ཁྲི་སྲོང་རྒྱ་ཚ་ཡིན་པ་ཨུ་ཚུགས་ཀྱིས་བྲིས་ཡོད་མོད། དོན་དངོས་ལ་སྣ་ནམ་བཟའ་མང་མི་རྗེ་ལས་འཁྲུངས་པའི་ཚུལ་ཤིན་ཏུ་གསལ་ཏེ། གྱིམ་ཤིང་ཀོང་ཇོ་སྤྱི་ལོ་(༧༣༩) ལོར་གྲོངས་ཤིང་། ཁྲི་སྲོང་སྤྱི་ལོ་(༧༤༢) ལོར་འཁྲུངས་པས། ཤི་ནས་མི་ལོ་གསུམ་ཟིན་པའི་རོ་ཞིག་གི་ཁོག་པ་ནས་ཕྲུ་གུ་སྐྱེས་པའི་ལྷ་སྒྲུང་གསར་པ་ཞིག་བཟོས་ན་མ་གཏོགས་ཡོང་ཐབས་མེད་པ་ཞིག་ཡིན། ཐང་རྒྱལ་རབས་ཀྱི་ལོ་རྒྱུས་ཡིག་ཆར། ཁྲི་སྲོང་འཁྲུངས་པར་རྒྱའི་ལེགས་སྐྱེས་སྐྱེལ་བར་སོང་ཚུལ་མ་གཏོགས། ཀོང་ཇོའི་སྲས་ཡིན་པའི་ལོ་རྒྱུས་ཟུར་ཙམ་ཡང་མེད་ཅིང་། གལ་ཏེ་ཀོང་ཇོའི་སྲས་ཡིན་ན་རྒྱའི་ཡིག་ཚང་དུ་ལོ་རྒྱུས་འདི་འབུར་དུ་བཏོན་ནས་འབྲི་རྒྱུ་ཐེ་ཚོམ་ག་ལ་དགོས། རང་རེའི་བོད་ཀྱི་ཡིག་ཆ་ལ་བརྟེན་ནས་བཤད་ན། ཏུང་ཧོང་ནས་ཐོན་པའི་བོད་ཀྱི་ཡིག་རྙིང་ལས། རྟའི་ལོ་ལ་བཙན་ཕོ་ཕོ་བྲང་དབྱར་འཚར་བུ་སྣ་ན་བཞུགས། ཞེས་དང་། བཙན་པོ་ཁྲི་སྲོང་ལྡེེའུ་བཙན་བྲག་དམར་དུ་བལྟམས། ཡུམ་མང་མོ་རྗེ་ནོངས་ཕར་ལོ་ཆིག་ཅེས་དང་། ཁྲི་ལྡེ་བཙུག་བཙན་དང་སྣ་ནམ་བཟའ་མང་པོ་རྗེ་བཞི་གྲོང་དུ་བཤོས་པའི་སྲས་ཁྲི་སྲོང་ལྡེ་བཙན་ཞེས་ཤིན་ཏུའང་གསལ་བར་འབྱུང་བས་ཅིས་ཀྱང་ཡིད་ཆེས་པར་མཛོད་ཅིག །ལར་ནས་རང་རེ་སྔོན་གྱི་ལོ་རྒྱུས་སྨྲ་བ་མི་ཉུང་བ་ཞིག་གིས་རང་གི་མི་རིགས་དེ་མི་རིགས་གཞན་ཞིག་གི་ཁོངས་སམ་འོག་ཏུ་འཛུད་ཐབས་དང་། ལྷག་པར་རྒྱ་དཀར་ནག་གང་རུང་ཞིག་དང་འབྲེལ་འདྲེས་བཟོ་ཐུབ་ན་གཟི་བརྗིད་དུ་བརྩིས་ཏེ། ལོ་རྒྱུས་དངོས་བྱུང་ལ་བསྲེ་ལྷད་བཏང་ཅི་ཐུབ་གནང་འདུག་པ་དེ་དག་ད་ཕྱིན་ལོ་རྒྱུས་ཉམས་ཞིབ་པ་དག་གིས་གཟིགས་རྟོག་གཏིང་ཟབ་གནང་བར་འཚལ་ཅེས་ཀྱང་བསྐུལ་ལོ། ང་ཚོའི་མེས་པོ་ཚོ་རྒྱ་རྒྱལ་གྱི་ཚ་བོ་ཡིན་པའི་དབང་དུ་གཏོང་ནའང་དེས་གཟི་བརྗིད་ཆེ་རུ་འགྲོ་རྒྱུ་གང་ཡང་མེད་པ་དེ་ཡང་ངེས་པར་དུ་ཤེས་ཤིག མེས་དབོན་འདི་ཉིད་ལ་སྲོང་བཙན་གཉིས་པ་ཞེས་གྲགས་ཤིང་། ཆོས་དང་ཆབ་སྲིད་གཉིས་ཀའི་ཐོག་ལ་མཛད་རྗེས་རླབས་པོ་ཆེ་བཞག་པའི་ལོ་རྒྱུས་ཤིན་ཏུ་རིང་སྟེ་སྙིང་པོ་དྲིལ་ན།	དང་པོ་ཆོས་ཕྱོགས་ནས།	འཕགས་པའི་ཡུལ་ནས་གུ་རུ་པདྨསམ་བྷཝ་གདན་དྲངས་ཏེ། བརྟན་མ་བཅུ་གཉིས་སོགས་བོད་ཀྱི་མི་མ་ཡིན་པའི་ལྷ་ཀླུ་མཐུ་བོ་ཆེ་རྣམས་དམ་ལ་བཏགས། བསམ་ཡས་གཙུག་ལག་ཁང་གི་རྨང་གཏིང་། སྔར་འགྱུར་རྙིང་མའི་ཐེག་པ་རིམ་དགུ་དང་གྲུབ་པ་བཀའ་བརྒྱད་ལ་སོགས་པའི་ཆོས་འཁོར་རྒྱ་ཆེར་བསྐོར། གྲུབ་པའི་གོ་འཕངས་མཐོན་པོར་བསྐྱོད་པའི་རྗེ་འབངས་་ཉེར་ལྔ་སོགས་གསང་སྔགས་རྡོ་རྗེ་ཐེག་པའི་ལམ་ལ་མོས་པའི་གདུལ་བྱ་ཤིན་ཏུ་མང་པོ་འཕེལ། །ལྕགས་རྟ་(སྤྱི་ལོ་༧༩༠)ལོར་བལ་ཡུལ་ནས་ཀུན་མཁྱེན་ཞི་བ་འཚོ་གདན་དྲངས་ཏེ། བོད་ཀྱི་སད་མི་མི་བདུན་ལ་སོགས་པ་རབ་ཏུ་བྱུང་སྟེ་དམ་ཆོས་འདུལ་བའི་བསྟན་པའི་རྨང་གཞི་གཏིང་། དགེ་འདུན་གྱི་སྡེ་བཙུགས། བཻ་རོ་ལོ་ཙཱ་བ་ལ་སོགས་པས་མདོ་སྔགས་ཀྱི་གསུང་རབ་ཤིན་ཏུ་མང་པོ་བོད་སྐད་དུ་བསྒྱུར། བཙན་པོ་རང་གིས་ཀྱང་བཀའ་ཡང་དག་པ་ཚད་མར་གྱུར་པ་ཞེས་པའི་གཏན་ཚིགས་རིགས་པའི་བསྟན་བཅོས་དང་། ཤེས་རབ་ཀྱི་ཕ་རོལ་ཏུ་ཕྱིན་པ་འབུམ་གྱི་རྒྱ་ཆེར་འགྲེལ་སོགས་བརྩམས། བཙུན་མོ་མཆིམས་བཟའ་ལྷ་མོ་བཙན་དང་། མཁར་ཆེན་བཟའ་ཡེ་ཤེས་མཚོ་རྒྱལ་གཉིས་ཀྱིས་སྒྲུབ་པར་མཛད་པས་གྲུབ་པའི་གོ་འཕང་བརྙེས། འབྲོ་བཟའ་ཁྲི་རྒྱལ་མོ་བཙན་གྱིས་དགེ་རྒྱས་བྱེ་མ་གླིང་གི་ལྷ་ཁང་བཞེངས། ཚེ་སྤོང་བཟའ་མེ་ཏོག་སྒྲོན་གྱིས་དབུ་རྩེ་ལ་དཔེར་བླངས་ཏེ་ཟངས་གླིང་ལྷ་ཁང་བཞེངས། ཕོ་ཡོངས་བཟའ་རྒྱལ་མོ་བཙུན་གྱིས་བུ་ཚ་གསེར་ཁང་གླིང་ལྷ་ཁང་བཞེངས་པ་སོགས། བཙན་པོ་འདིའི་རིང་ལ་སངས་རྒྱས་ཀྱི་བསྟན་པ་རིན་པོ་ཆེ་ཤིན་ཏུའང་དར་བར་མཛད།	གཉིས་པ་སྲིད་ཕྱོགས་ནས། བཙན་པོ་འདི་ཉིད་སྐུ་ན་ཕྲ་བའི་སྐབས་ནས་རང་གི་ཡབ་ཁྲི་ལྡེ་བཙུག་ལྡེ་ལ་དུག་དྲངས་ཏེ་བཀྲོང་མཁན་གྱི་ནང་བློན་ལྡང་འབལ་དང་། དེའི་ཕྱོགས་སུ་གཏོགས་པའི་སྡེ་རིས་དང་བཅས་པ་ཉེས་པ་ལ་དཔོག་པའི་སྲོག་གི་ཆད་པ་གཅོད་ནས་རྒྱུ་ནོར་གཞུང་བཞེས་དང་། བཙོན་འཇུག་རྒྱངས་འབུད་སོགས་ཐོག་མར་ནང་གི་དགྲ་བོ་རྣམས་ཚར་བཅད་དེ་ཞེད་འཇགས་མཛད་པས། ནང་ཁུལ་མངའ་རིས་མཐའ་དག་རང་ཤུགས་ཀྱིས་རྗེ་ལ་གུས་འདུད་ལྷུར་བླངས། 	རྒྱ་བོད་ས་མཚམས་སུ་དམག་འཁྲུག་དང་འཇལ་འདུམ་ངེས་མེད་ཅི་རིགས་ཀྱིས་བོད་དམག་རྣམས་སྔ་ཕྱིར་ཙོང་ཁ་ཆེ་ཆུང་དང་། ཀ་ཆུ། ཟོང་ཆུ་སོགས་སུ་སླེབས་ཏེ་རྒྱའི་མཁར་བཙན་པོ་མང་པོ་ཕབ་སྟེ་ཐང་གོང་མ་བློན་འཁོར་དང་བཅས་པ་སྐྲག་དགོས་པར་བཟོས། ལྷག་པར་(༧༦༣) ཆུ་ཕོ་ཡོས་ལོར། བོད་བློན་སྟག་སྒྲ་ཀླུ་གོང་དང་། ཞང་སྟོན་བཙན། ཞང་རྒྱལ་གཟིགས་སོགས་ཀྱིས་བོད་དམག་འབུམ་ཕྲག་ལྷག་འཁྲིད་ནས་རྒྱ་ལ་དཔུང་འཇུག་བྱས་ཏེ། ཐང་གོང་མ་ཏའེ་ཙུང་རང་ཉིད་གསེར་འབྲུག་སྡེ་ལྔSའི་ཁྲི་ལས་བབ་ནས་ཤིན་ཅུ་ལ་བྲོས་དགོས་པར་བཟོས། ཐང་གི་རྒྱལ་ས་ཁྲང་ཨན་ཉིན་བཅོ་ལྔ་རིང་བོད་ཀྱིས་བཟུང༌། མཐར་ཕྱིར་འཐེན་བྱས། 	མ་ག་ད་རྒྱལ་པོའི་ཁབ་ཀྱི་སྒོ་མདུན་ན། དྷ་རུ་ཙེ་དོ་ཞེས་པའི་མཆོད་རྟེན་ནང་སངས་རྒྱས་ཀྱི་རིང་སྲེལ་མ་ག་དྷའི་བྲེ་ཁལ་གཅིག་ཡོད་པ་དེ་སྤྱན་དྲངས་པའི་ཆེད་དུ། རྟ་དམག་བྱེ་བ་ཕྲག་བཅུ་བཞི་གཤར་ནས་རྒྱ་གར་བའི་ས་མཚམས་སུ་སླེབས་པ་ན། ས་མཚམས་ཀྱི་རྒྱལ་ཕྲན་རྣམས་ཀྱིས་རྟ་དམག་འདི་ལྟe་ན། ད་དུང་རྐང་དམག་དང་གླང་པོའི་ཚོགས། ཤིང་རྟའི་ཚོགས་བཅས་ཀྱི་དཔུང་ཤུུགས་ཇི་ཙམ་ཡོད་པར་བསམ་སྟེ་དཔའ་ཁུམས་ནས་ཐམས་ཅད་ཀྱིས་མགོ་བསྒུར། དེ་ནས་གངྒཱ་བརྒལ་ཏེ་མ་གྷ་དྷར་བརྟོལ་བ་ན། མ་གྷ་དྷ་བ་རྣམས་འཇིགས་ཏེ་རྒྱ་གར་ཤར་ཕྱོགས་སུ་བྲོས་པས་གཡུལ་འགྱེད་མ་དགོས་པར་རྡོ་རྗེ་གདན་གྱི་མཆོད་རྟེན་དང་བྱང་ཆུབ་ཤིང་ལ་མཆོད་པ་བྱས། རྒྱལ་པོའི་ཁབ་ཀྱི་མཆོད་རྟེན་ཁ་ཕྱེས་ནས་རིང་བསྲེལ་བླངས། ཆུ་བོ་གངྒཱའི་འགྲམ་བྱེ་ཁུངས་བརྐོས་ནས་ལྕགས་ཀྱི་ཀ་བ་བཙུགས་ཏེ་ད་ནས་བཟུང་འཕགས་བོད་ཀྱི་ས་མཚམས་འདི་ཡིན་ཞེས་བཀའ་བÇUལ། དུས་ཕྱིས་འབྲི་ཤའི་དམག་གིིས་ལྕགས་ཀྱི་ཀ་བ་འདི་མེས་བཞུས་པས་ཤུལ་ད་ལྟར་ཡང་ཡོད་སྐད་ཐོས། །	བཙན་པོ་འདིའི་རིང་བོད་ཀྱི་ས་ཁྱོན་ཤར་སྐར་མ་སྨིན་དྲུག་འཆར་བའི་མཐའ་ཀེམ་ཤིང་ཁྲི་སྒ?ོ་ལ་ཐུག་ཅིང་། ལྷོ་མེ་བཞི་འཆར་བའི་མཐའ་ཆུ་བོ་གངྒཱའི་འགྲམ་གྱི་རྡོ་རིང་བཙུགས་པ་ལ་ཐུག་ཅེས་ཆོས་འབྱུང་མཁས་པའི་དགའ་སྟོན་ལས་གསུངས་ཤིང་། ད་དུང་རྒྱ་གར་བྱང་ཕྱོགས་དང་བལ་པོ་སོགས་ཀྱང་བོད་ཀྱི་ཆབ་འོག་ཏུ་བཅུག །ནུབ་ཀྱི་ཏ་ཟིག་དང་བྱང་གི་ལི་ཡུལ་ལ་ཐུག་པ་ཚུན་ཆད་བོད་ཀྱི་ཆབ་འོག་ཏུ་འདུས་པའི་ཚུལ་ཡང་དེབ་དཀར་དུ་གསལ་ལ། 	མདོར་ན། བཙན་པོ་འདི་ལས་ཆབ་སྲིད་མངའ་ཐང་ཆེ་བ། སྔོན་ཆད་གདུང་རབས་ཀྱི་མཛད་པ་ལ་ནི་མ་བྱུང་ངོ་། ཞེས་ཏུན་ཧོང་ཡིག་རྙིང་ལས་གསུངས་པ་ལྟར་དོན་ལ་གནས་སོ། སྐབས་དེར་བོད་ཀྱི་ས་མཚམས་ནི་ཤར་དུ་སུང་ཀྲིའུདང་། མའོ་ཀྲིའུ། སོས་ཀྲིའུ། བཅས་ལ་གནས། དགེ་འདུན་ཆོས་འཕེལ་གྱིས་ལན་ཇོ་དང། ཟོད་ཅོ། མེའོ་ཇོ་ཞེས་བྲིས་འདུག་པ་ནི་རྒྱ་སྐད་ཀྱི་སྒྲ་ཟུར་ཉམས་པར་འདྲ།  ལྷོར་བལ་ཡུལ་དང་། པོ་སོན་ཐན། ནུབ་ཏུ་ཨན་ཞི་སྡེ་བཞི་འམ་ཧོར་གྱི་ཚོ་ཆེ་སྡེ་བཞི། བྱང་གི་གྲུ་གུ་དང་། ཏུ་རུ་ཀའི་རྒྱལ་ཁམས་ལ་ཐུག་པར་བོད་ཀྱིས་དབང་བསྒྱུར་བྱས་པས། རྒྱའི་དེབ་ཐེར་དུ། གོང་མ་ཧན་དང་ཝེ་རྒྱལ་རབས་སུའང་འདི་ལྟ་བུའི་རྒྱལ་ཁབ་སྟོབས་ཆེན་པོ་གཞན་སུ་ཡང་བྱུང་མ་མྱོང་ཞེས་འཁོད་ལ། འདི་ནི་རང་རེ་མེས་པོ་ཚོས་བཞག་པའི་ལོ་རྒྱུས་ཐོག་གི་ངོམས་རིན་ཡོད་པའི་ལེ་ཚན་གལ་ཆེ་ཞིག་ཀྱང་ཡིན་ནོ།།	སྔོན་གྱི་ལོ་རྒྱུས་རྣམས་སུ་འཛམ་གླིང་རྒྱལ་པོ་ཁྲི་སྲོང་ལྡེའུ་བཙན་ཞེས་འཁོད་འདུག་པའང་དོན་ལ་གནས་པ་སེམས་སོ།།	མཐར་རང་གི་སྲས་མུ་ནེ་བཙན་པོ་ཆབ་སྲིད་ཀྱི་ཁྲིར་བཀོད་དེ་པཎ་ཆེན་བི་མ་ལ་མི་ཏྲི་དྲུང་དུ་ཆོས་གསན་ནས་སྒོམ་གྲྭར་གཤེགས་པར་གྲགས་ཤིང་། དོན་དུ་དགུང་ལོ་ང་ལྔ་པ་མེ་བྱི་(སྤྱི་ལོ་༧༩༦)ལོ་གསར་གྱི་དུས་སྟོན་དུ་རྟ་རྒྱུགས་འགྲན་པའི་སྐབས། བཙན་པོ་ལ་མི་མོས་པ་ཞིག་གིས་ལྐོག་ནས་འཇབ་མདའ་འཕངས་ཏེ་བཀྲོངས་ཞེས་བཀའ་ཐང་དུ་གསུངས་ཤིང་། བང་སོ་ནི་མུ་ར་རི་ལ་བརྩིགས་ཏེ་འཕྲུལ་རི་གཙུག་སྣང་དུ་བཏགས། མདུན་དུ་རྡོ་རིང་ཡི་གེ་ཅན་ཞིག་ཀྱང་བཙུགས། 				སྡེ་བཞི་སྲིད་ཀྱིས་གཞན་སྡེ་རྣམ་པར་མནན། །		རྣམ་དག་ཁྲིམས་ཀྱིས་རང་སྡེ་ཚུལ་བཞིན་བསྐྱངས། །		ལུགས་ཟུང་གསེར་གྱི་རྩིབས་སྟོང་འཆང་བ་གང༌། །		འཛམ་གླིང་རྒྱལ་པོར་བསྔགས་པ་དོན་དང་ལྡན། །		འཕགས་པའི་ཡུལ་ནས་མཁན་སློབ་དུ་མ་དྲངས། །		གངས་ཅན་བོད་དུ་མདོ་སྔགས་ཟུང་འབྲེལ་སྤེལ། །		མཐའ་བཞིའི་ཁྱོན་ལ་ལུང་གི་ཕོ་ཉ་འགྲིམས། །		ཁྲི་སྲོང་ལྡེ་བཙན་བཀའ་དྲིན་གཞན་ལས་ཆེ། །ཞེས་ཀྱང་སྨྲས་སོ། །	བོད་རྗེ་སོ་དགུ་པ་མུ་ནེ་བཙན་པོ་ནི། ཡབ་ཁྲི་སྲོང་ལྡེའུ་བཙན་དང་བཙུན་མོ་ཚེ་སྤང་བཟའ་མེ་ཏོག་སྒྲོན་གཉིས་ཀྱི་སྲས་སུ་ཆུ་སྟག་(སྤྱི་ལོ་༧༦༢)འཁྲུངས། བཙུན་མོ་རུ་ཡོང་བཟའ་ཁབ་ཏུ་བཞེས་ཀྱང་རིགས་སྲས་མ་འཁྲུངས། བཙན་པོ་འདིས་(སྤྱི་ལོ་༧༩༦)ནས་བོད་ཀྱི་སྲིད་ཁྲི་ལོ་གཅིག་དང་ཟླ་བ་དགུ་ལ་བཟུང་ཞིང་དེའི་རིང་ལ།	ཆོས་ཕྱོགས་ནས་བསམ་ཡས་དང་ཁྲ་འབྲུག  ལྷ་ས་བཅས་སུ་སྡེ་སྣོད་གསུམ་ལ་མཆོད་སྦྱིན་གྱི་རྒྱུན་འཛུགས། སྲིད་ཕྱོགས་ནས་བོད་ཀྱི་ཆབ་འབངས་རྣམས་དབུལ་ཕྱུག་མཉམ་རྒྱུའི་རྨང་གཞི་ལན་གསུམ་གཏིང་། ཡབ་ཀྱི་བཙུན་མོ་ཕོ་ཡོངས་བཟའ་ལ་ཡབ་ཀྱིས་གཉན་གཏོང་བ་བཞིན་བྱམས་སྐྱོང་གནང་བས། རང་གི་ཡུམ་མེ་ཏོག་སྒྲོན་ཐུགས་མ་མཉེས་ནས་དགུང་ལོ་སོ་དྲུག་མེ་གླང་(སྤྱི་ལོ་༧༩༧)ལ་དུག་དྲངས་ཏེ་བཀྲོངས་ཞེས་བཤད་མོད། དོན་དངོས་ལ་དབུལ་ཕྱུག་འདྲ་མཉམ་བྱེད་འདོད་མེད་པའི་འབྱོར་ལྡན་བློན་འཁོར་ཚོ་གཅིག་གི་ངན་ཇུས་འོག་ནས་བཙན་པོའི་སྐུ་སྲོག་ལ་བཞི་ཤད་འཐེན་པ་ཡིན་སྲིད་སྙམ། བང་སོ་ནི་ཁྲི་ལྡེ་གཙུག་བརྟན་མེས་ཨག་ཚོམ་ཅན་གྱི་བང་སོའི་གཡས་ངོས་མདུན་ན་བརྩེགས་ཤིང༌། མིང་ལ་ལྷ་རི་ལྡེམ་པོ་བཏགས། །		བོད་རྗེ་བཞི་བཅུ་པ་ཁྲི་ལྡེ་སྲོང་བཙན་ནམ་སད་ན་ལེགས་ནི། ཡབ་རྒྱལ་པོ་ཁྲི་སྲོང་ལྡེའུ་བཙན་དང༌། ཡུམ་ཚེ་སྤོང་བཟའ་མེ་ཏོག་སྒྲོན་གཉིས་ཀྱི་སྲས་སུ་ཤིང་འབྲུག་ལོ་སྟེ་(སྤྱི་ལོ་༧༦༤)ལོར་སྐུ་འཁྲུངས། འདི་ཉིད་ཁྲི་སྲོང་གི་བུ་བཞི་པ་དེ་ཡིན། འདིས་བཙུན་མོ་འབྲོ་བཟའ་ཁྲི་མོ་ལེགས་དང༌། མཆིམས་རྒྱལ་བཟའ་ལེགས་མོ་བཙན། ཅོག་རོ་བཟའ་བཙན་རྒྱལ་གསུམ་ཁབ་ཏུ་བཞེས་ཏེ་རིགས་སྲས་ལྔ་ཙམ་འཁྲུངས།  རྗེ་འདིའི་མཛད་གཙོ་ཁག་སྙིང་པོར་དྲིལ་ན། 	དང་པོ། རྒྱ་བོད་ཀྱི་སོ་མཚམས་ཡབ་མེས་སྐབས་བཞིན་བརྟན་སྲུང་མཛད་ཅིང་ཡབ་མེས་ཀྱི་དམག་ཟིལ་ལ་བརྟེན་ནས་རྒྱས་ཚུར་གནོད་ཤུགས་ཆེར་མ་བྱུང་བས་རྒྱ་བོད་དབར་འདུམ་ཞིང་མཐུན་པར་བྱུང་།	གཉིས་པ། སོག་ལྷ་ཁང་དགོན་སྡེ་དུ་མ་སྐར་ཆུང་གཙུག་ལག་ཁང་དང་། དབུ་སྟོད་ཞྭ་ལྷ་ཁང་སོགས་གསར་བཞེངས་དང་ཞིག་གསོ་ཅི་རིགས་གནང་། དེ་དང་ཆབས་གཅིག་གནས་དེ་དང་དེར་ཡི་གེ་བཀོད་པའི་རྡོ་རིང་བསླངས་པས་དུས་ཕྱིས་ཀྱི་ལོ་རྒྱུས་བསྐྱར་ཞིབ་ཀྱི་རྨང་གཞི་འཛིན་ས་བརྟན་པོར་བྱས། 	གསུམ་པ། དམ་པའི་ཆོས་བོད་སྐད་དུ་བསྒྱུར་ཅིང་བརྡ་དང་ཐ་སྙད་ཀྱི་དཀར་ཆག་བཀས་བཅད་གཏན་འབེབས་བྱས་ཚུལ་ནི། དེ་ཡང་བསྒྱུར་ཡིག་གཏན་ལ་དབབ་པའི་རྩ་འཛིན་བྱེད་ས་དང་པོ་བྱཱ་ཀ་ར་ཎའི་གཞུང་ལུགས་དང་མཐུན་པ། གཉིས་ན་གང་ཞིག་བསྒྱུར་བའི་ཆོས་ཀྱི་གཞུང་ལུགས་དེའི་རྩ་བའི་བརྗོད་དོན་དང་མི་འགལ་བ། གསུམ་ན་བོད་སྤྱིའི་སྐད་སྲོལ་དང་མཐུན་ཞིང་གོ་བདེ་བ་བཅས་ཀྱི་སྒོ་ནས་བསྒྱུར་དགོས་པ་དང་། དེ་ལ་ཡང་རྒྱ་རིམ་པ་བདུན་ལ་སོགས་པའི་བཀའ་གཙིགས་ཞིབ་ཆར་གནང་། སྔོན་གྱི་ལོ་ཙཱ་བ་ཚོས་གོ་དཀའ་བར་བསྒྱུར་བའི་བརྡ་རྙིང་རྣམས་སྐད་གསར་བཅད་ཀྱིས་གཏན་ལ་ཕབ་པ་དང་། དེ་དག་གི་གཞི་འཛིན་བྱེད་ས་སྒྲ་སྦྱོར་བམ་གཉིས་ལ་སོགས་པའི་གཞུང་གསར་རྩོམ་བྱེད་བཅུག་པ་སོགས་ད་ལྟའི་བར་དུ་བོད་གངས་ཅན་པའི་དམ་པའི་ཆོས་དང་རིག་པའི་གཞུང་ལུགས་ཀྱི་གཟི་འོད་ཤར་ནུབ་ཀྱི་འཛམ་གླིང་ཧྲིལ་པོའི་ཁྱོན་ཀུན་མཐར་ཆགས་སུ་བརྡལ་བཞིན་པ་འདིའི་རྨང་གཞི་བརྟན་ཚུགས་གནང༌། 	རང་རེའི་ལོ་རྒྱུས་འགའ་ཞིག་ཏུ་ཁྲི་ལྡེ་སྲོང་བཙན་དང་ཁྲི་གཙུག་ལྡེ་བཙན་གཉིས་ཀྱི་མཚན་ཟུར་ནོར་ནས། གསུང་རབ་སྐད་གསར་བཅད་ཀྱིས་གཏན་ལ་ཕབ་མཁན་ཁྲི་གཙུག་ལྡེ་བཙན་ནམ་རལ་པ་ཅན་དུ་བཤད་པ་ནི། ཡབ་མེས་ཀྱིས་སྐད་གསར་བཅད་ཀྱིས་གཏན་ལ་ཕབ་པ་དེ་ཉིད་རྒྱུན་འཛིན་དང་དར་སྤེལ་ཆེས་ཆེར་གནང་བ་ལ་དགོངས་པ་ཡིན་ན་མ་གཏོགས། ལོ་རྒྱུས་དངོས་དང་མཐུན་པ་ཞིག་མིན་ཏེ་ཐུགས་ཡིད་མི་ཆེས་ན། སྒྲ་སྦྱོར་བམ་གཉིས་བོད་རྒྱལ་སུའི་རིང་ལ་བརྩམས་པ་དང་དེའི་བརྗོད་དོན་གང་ཡིན་ལ་ལྟོས་ཤིག །ད་དུང་ཆོས་འབྱུང་བསྟན་པའི་པད་ཚལ་རྒྱས་པའི་ཉིན་བྱེད་དང་། ཆོས་འབྱུང་མེ་ཏོག་སྙིང་པོ་སོགས་ལ་གཟིགས་ན་གསལ་བར་ཤེས་པར་འགྱུར་རོ། 	དེ་ལྟར་བཙན་པོ་འདིས་བསྟན་སྲིད་གཉིས་ཀའི་སྒོ་ནས་གངས་ཅན་པའི་འགྲོ་བ་རྣམས་ལ་ཕན་པ་དང་བདེ་བའི་འཕྲིན་ལས་རླབས་ཆེན་མཛད་མཐར་དགུང་ལོ་ང་གཉིས་པ་ཤིང་མོ་ལུག་ལོར་(སྤྱི་ལོ་༨༡༥) སྒྲགས་ཀྱི་ཕུར་སྐུ་གཤེགས་པའི་བང་སོ་འཕྲུལ་གྱི་སྤྱི་མདུན་དུ་བཙུགས་ཤིང་། མིང་ལ་རྒྱལ་ཆེན་འཕྲུལ་གྱི་རི་བོ་བཏགས། དེའི་མདུན་དུ་རྡོ་རིང་བསླངས་པའི་ངོས་ལ་བཙན་པོ་འདིའི་ལོ་རྒྱུས་བཀོད།  		བོད་རྗེ་བཞི་བཅུ་ཞེ་གཅིག་པ་ཁྲི་ལྡེ་གཙུག་ལྡེ་རལ་བ་ཅན་ནི། ཆོས་རྒྱལ་མེས་དབོན་གསུམ་པར་གྲགས་ཤིང་། འདི་ཉིད་ཡབ་ཁྲི་ལྡེ་སྲོང་བཙན་དང་ཡུམ་འབྲོ་བཟའ་ཁྲི་མ་ལེགས་གཉིས་ཀྱི་སྲས་སུ་ཆུ་རྟ་(སྤྱི་ལོ་༨༠༢)ལོར་སྐུ་འཁྲུངས། དགུང་ལོ་བཅུ་གསུམ་པ་ཤིང་ལུག་(སྤྱི་ལོ་༨༡༥)ལོར་རྒྱལ་ཁྲི་ལ་བཞུགས་ནས་ལོ་ངོ་ཉེར་བདུན་རིང་དུ་རྒྱལ་སྲིད་བསྐྱངས། བ}[༨་ཆེན་པོ་བྲན་ཀ་དཔལ་གྱི་ཡོན་ཏན་གྱིས་བློན་པོའི་གཙོ་བོར་མཛད་ཅིང༌། ཅོག་རོ་བཟའ་དཔལ་གྱི་ངང་ཚུལ་མ་དང༌། མཆིམས་བཟའ་ཁྱུང་དཀར་མ། སྣ་ནམ་བཟའ་ཨ་རྗེ་ཕོ་ལེགས། ཚེ་སྤོང་བཟའ་ལྷུན་གྱི་བུ་མོ། ལྷ་ལུང་བཟའ་མེ་ཏོག་མ་བཅས་བཙུན་མོ་ལྔ་ཙམ་ཁབ་ཏུ་བཞེས་ཀྱང་རིགས་སྲས་ནི་མ་འཁྲུངས་བར་གྲགས། 	སྤྱིར་ཡབ་ཁྲི་ལྡེ་སྲོང་བཙན་ལ་སྲས་ལྔ་འཁྲུངས་པའི་ནང་ནས། ལྷ་རྗེ་དང་། ལྷུན་གྲུབ་གཉིས་ཆུང་དུས་ནས་གྲོངས། ལྷག་མ་གསུམ་ལས་རལ་པ་ཅན་དང་། གཙང་མ། དར་མ་གསུམ་ཆེ་ཆུང་གཅེན་གཅུང་གི་གོ་རིམ་ཐད་ལོ་རྒྱུས་སྨྲ་བ་ཚོས་བཞག་པའི་དེབ་ཐེར་ཁག་ཏུ་བཤད་སྲོལ་མི་འདྲ་བ་ཤིན་ཏུ་མང་བའི་ནང་ནས་འདིར་བོད་ཀྱི་དེབ་ཐེར་ཁག་གི་སྔ་ཤོས་སམ་རྙིང་ཤས་མཁས་པ་ལྡེའུས་བརྩམས་པའི་རྒྱ་བོད་ཆོས་འབྱུང་རྒྱས་པ་(དུས་རབས་བཅུ་གཉིས་ཡས་མས་སུ་བརྩམས།) ཉང་ཉི་མ་འོད་ཟེར་ཀྱིས་བརྩམས་པའི་ཆོས་འབྱུང་མེ་ཏོག་སྙིང་པོ། ལྡེའུ་ཇོ་སྲས་ཀྱིས་བརྩམས་པའི་ཆོས་འབྱུང་བསྟན་པའི་རྒྱལ་མཚན་རྣམས་ཁུངས་བཙན་པའི་ལུགས་སུ་བྱས་ཏེ་བཀོད་ན། སྲས་བགྲེས་པ་གཅེན་པོ་ཁྲི་རལ་པ་ཅན། འབྲིང་ལྷ་སྲས་གཙང་མ། ཐ་ཆུང་ལྷ་སྲས་དར་མ་འུ་དུམ་བཙན་ཡིན་ཏེ། རལ་པ་ཅན་འདི་ཉིད་ཆུ་རྟ་(སྤྱི་ལོ་༨༠༢) ལོར་ཡུམ་བཙུན་མོ་ཆེན་མ་འབྲོ་བཟའ་ཁྲི་མོ་ལེགས་ཀྱི་པང་དུ་འཁྲུངས། དབུ་སྐྲ་སིལ་བར་མི་མཉེས་པར་རལ་བ་ལན་བུར་བྱས་པས་རལ་པ་ཅན་ཞེས་གྲགས།།	བཙན་པོ་འདིའི་མཛད་རྗེས་ནི་ཤིན་ཏུའང་ཟབ་ཅིང་རྒྱ་ཆེ་བ་ཡོད་མོད་སྙིང་པོར་དྲིལ་ནས་བཀོད་ན། 	དང་པོ། མཐའ་མཚམས་བརྟན་སྲུང་གནང་ཚུལ་ནི་དགུང་ལོ་བཅུ་གསུམ་པར་(སྤྱི་ལོ་༨༡༥) ཤིང་འབྲུག་ལོར་སྲིད་ཁྲིར་འཁོད་པ་ནས་རྒྱ་བོད་ཀྱི་ས་མཚམས་ཁག་ཡབ་མེས་ཀྱི་སྐབས་བཞིན་བརྟན་སྲུང་ཐོག དབོན་ཞང་ས་མཚམས་མ་འདུམ་པས་དམག་འཐབ་ཐེངས་འགའ་བྱས་པའི་ནང་རྒྱའི་ཧྲ་ཀྲིའུ་མཁར་སོགས་བོད་ཀྱིས་འཕྲོག ཐང་གི་དམག་དཔོན་ཡན་ཁྲང་སོགས་ཀྱིས་མགོ་བཏགས། དེ་ནས་རྒྱ་བོད་ཕན་ཚུན་ས་མཚམས་གཏན་འཁེལ་ཀྱིས། གནམ་ལ་ཉི་ཟླ་གཉིས། ས་ལ་དབོན་ཞང་གཉིས་མཚོན་པའི་སླད་རྡོ་ལ་ཉི་ཟླའི་རི་མོ་བྲིས། ཕྱིན་ཆད་བོད་བོད་ཡུལ་ན་བདེ། རྒྱ་རྒྱ་ཡུལ་ན་བདེ། ས་མཚམས་རྨེ་རུ་མན་ལ་བོད་ཀྱིས་དམག་མི་དྲངས། དེའི་ཡན་ལ་རྒྱ་ཡིས་དམག་མི་དྲངས་སོགས་འཁོད་པའི་རྡོ་རིང་ཆུ་ཡོས་(སྤྱི་ལོ་༨༢༣)ལོར་བོད་ཀྱི་རྒྱལ་ས་ལྷ་ས་དང་རྒྱའི་རྒྱལ་ས་ཁྲང་ཨན་བཅས་སུ་བཙུགས།	གཉིས་པ་སངས་རྒྱས་ཀྱི་བསྟན་པ་རིན་པོ་ཆེར་བཀུར་བསྟི་རིམ་གྲོ་ཚད་ལས་བརྒལ་བ་གནང་བ་ནི། འུ་ཤང་རྡོ་དཔེ་མེད་བཀྲ་ཤིས་དགེ་ལེགས་འཕེལ་གྱི་ལྷ་ཁང་གསར་དུ་བཞེངས་པ་ལ་སོགས་གཙུག་ལག་ཁང་དང་ལྷ་ཁང་དུ་མ་ཞིག་གསོ་དང་། བོད་ཡུལ་ཕྱོགས་མཐའ་ཀུན་ཏུ་ལྷ་ཁང་སྟོང་རྩ་དང་མཆོད་རྟེན་བྱེ་བ་གསར་བཞེངས་མཛད།	གསུམ་པ། གཙུག་ལག་རིག་གཞུང་རྒྱ་ཆེར་སྤེལ་ཚུལ་ནི་དམ་པའི་ཆོས་བསྒྱུར་ཅིང་བརྡ་དང་ཐ་སྙད་གཅིག་གྱུར་གྱི་དཀར་ཆག་བཀོད་དེ་བཀས་བཅད་པ་བྱས་པ་སྟེ་ཡབ་མེས་ཀྱི་བཏོད་པའི་སྲོལ་ཆེན་པོའི་རྒྱུན་འཛིན་གནང་ནས་འཕགས་ཡུལ་གྱི་པཎྜིཏ་ཏ་སི་་དྲ་བྷ་དྷི་སོཊ་དུ་མ་དང་། སྐ་ལྕོག་ཞང་གསུམ་སོགས་ལོ་ཙཱ་བ་དུ་མར་གསུང་རབ་གླེགས་བམ་ཤིན་ཏུ་མང་པོ་སྐད་གསར་བཅད་ཀྱིས་བསྒྱུར་དུ་བཅུག འདུལ་བ་གཞི་ཐམས་ཅད་ཡོད་པ་སྨྲ་བ་ལས་གཞན་དང་གསང་སྔགས་བླ་མེད་ལས་མ་རྒྱུད་ཀྱི་སྐོར་རྣམས་མ་གཏོགས། བཤད་གྲྭ་དང་། འདུལ་གྲྭ། སྒོམ་གྲྭ་དུ་མས་བོད་ཡུལ་གང་སར་ཁྱབ་པར་བྱས། གྲ་ཤད་གཉིས་ཀྱིས་བོད་ཀྱིས་སེང་གེ་གནམ་དུ་མཆོང་བ་དང་མུ་ཏིག་སྟར་ལ་བརྒྱུས་པ་ལྟ་བུའི་སྲོལ་བཏོད་རྗེས་ཕུང་པོ་གསུམ་པའི་མདོ་ལ་སོགས་པ་གླེགས་བམ་དུ་འབྲི་རུ་བཅུག་སྟེ་གཟེངས་བསྟོད་རྒྱ་ཆེར་གནང་། 	བཞི་པ་དགེ་འདུན་གྱི་སྡེ་ལ་སྲི་ཞུ་ལྷག་པར་ཞུས་ཚུལ་ནི་རབ་བྱུང་ངུར་སྨྲིག་འཆང་བའི་སྡེ་རྒྱ་ཆེར་སྤེལ་བ་བྱས་ཏེ། དེ་ཡང་རབ་ཏུ་བྱུང་བ་རེ་ལ་འབངས་ཁྱིམ་བདུན་རེ་ཞབས་ཏོག་སྒྲུབ་མཁན་གནང་བ་དང་རྒྱལ་པོའི་མཛོད་ནས་ལོ་ལྟར་རབ་ཏུ་བྱུང་བར་ཇ་ཚྭ་མར་བུལ་ཏོག་འབྲི་ཁལ། ཤོག་སྨྱུག སྣག་ཚ། བཅས་ཀྱི་ལོ་ཕོག་ནར་གཏོང་མཛད། དམག་དང་དཔྱལ་ཁྲ་འུ་ལག་སོགས་རྒྱུགས་མི་དགོས་པར་བཟོས། ངུར་སྨྲིག་རྟགས་ཙམ་འཆང་བ་ཚུན་ཆད་ལ་དབུ་གུག་ཅིང་ཕྱག་རྒྱ་དང་གུས་འདུད་བྱེད། བློན་པོ་བྱས་པ་ཅན་ཚོས་གུས་འདུད་སྙུང་ཕྱག་ཉི་ཤུ་རྩ་གཅིག་ཕུལ་ཀྱང་ལན་མི་གནང་། ངུར་སྨྲིག་ལ་ལྷན་པ་བཏབ་པའི་རིགས་གཟིགས་ན་དེའི་ལྷ་འབངས་སུ་ཡིན་བརྩད་བཅད་ནས་ཆད་པས་བཅད། དགེ་འདུན་མང་པོ་ཚོགས་པའི་གྲལ་གཞུག་ཏུ་འཁོད་ནས་རང་གི་དབུ་སྐྲར་དར་ཚོན་སྣ་ལྔS་བཏགས་ཏེ་དེའི་སྟེང་དུ་དགེ་འདུན་རྣམས་བཞུགས་སུ་གསོལ་ནས་གུས་ཕྱག་དང་གསོལ་འདེབས་བྱེད། སྔོན་གྱི་རྒྱལ་པོ་མྱ་ངན་མེད་ཀྱི་རྣམ་ཐར་ལྟར་རྒྱལ་སྲིད་རབ་ཏུ་བྱུང་བའི་སྡེ་ལ་འབུལ་གསུངས་པར། ལོ་ཙཱ་བ་ཚོས་བོད་འབངས་འདུལ་དཀའ་བས་དེ་ལྟར་མི་འོངས་ཞུས། རབ་ཏུ་བྱུང་བའི་སྡེ་ལ་ངན་སྨྲས་བྱས་ན་ལྕེ་བཅད། མཛུབ་མོ་སྡིགས་ན་མཛུབ་མོ་བཅད། སྡང་མིག་བལྟས་ན་མིག་འབྲས་ཕྱུངས་བ་སོགས་སངས་རྒྱས་ཀྱི་བསྟན་པ་དང་དེ་འཛིན་དགེ་འདུན་གྱི་སྡེ། ལྷག་པར་རབ་བྱུང་ངུར་སྨྲིག་འཆང་བའི་སྡེ་ལ་གཅེས་པར་བསྐྱངས། བཙན་པོ་འདིས་(སྔ་ཕྱི་༨༡༥ནས་༨༤༡) བསྟན་སྲིད་གཉིས་ཀའི་ཐོག་མཛད་རྗེས་ཤིན་ཏུ་རྒྱ་ཆེ་བ་གནང་བའི་མཐར། གངས་ཅན་པའི་བསོད་ནམས་ཀྱི་མཐར་གཏུགས་པས། བཙན་པོས་གྲྭ་བཙུན་བཀུར་བཟོས་དང་གུས་ཕྱག་གནང་ནས་བྱས་པ་ཅན་གྱི་བློན་པོ་རྣམས་ལ་མཐོང་ཆུང་བྱེད་པ། སྐྱེས་པ་ཕལ་ཆེར་རབ་ཏུ་བྱུང་བས་མཐའ་སྲུང་དམག་དཔུང་ཉམས་གུད་དུ་ཕྱིན་པ། ལོ་དང་ཟླ་བའི་དཔྱ་ཁྲལ་མང་ཆེ་བ་རབ་བྱུང་ཚོའི་ལོ་ཕོག་ཏུ་ཐིམ་ནས་མཐའ་སྲུང་དམག་ཕོག་ཇེ་ཉུང་དུ་གྱུར་པ། ཁྲལ་དང་འུ་ལག་གི་མི་འབོར་ཇེ་ཉུང་དུ་གྱུར་པ། གནས་ལུགས་དེ་དག་རྒྱལ་པོ་ལ་ཞུས་ན་ཞུ་མཁན་ཁྲིམས་ལ་སྦྱར་བ་སོགས། མདོར་ན་བཙན་པོའི་མཛད་པ་ཕལ་ཆེ་བ་ནང་ཁུལ་བློན་པོ་ཁག་གིས་ལོག་པ་འབའ་ཞིག་མཐོང་ནས་རྒྱལ་ཁྲིམས་བསྒྱུར་བཅོས་བྱེད་པའི་ཆེད། མོ་པ་དང་ཁ་མཐུན་ནས་ལྷ་སྲས་གཙང་མ་མོན་ཡུལ་དུ་སྤྱུགས། བློན་བྲན་མཁར་དཔལ་ཡོན་བཙུན་མོ་དང་བཤོས་པའི་ངན་ཁག་བཀལ་ཏེ་ས་མཐར་ཕུད། བཙན་པོས་ཕོ་བྲང་དུ་རྒུན་ཆང་བཏུང་ནས་མྱོས་པའི་སྐབས་དང་བསྟུན་ནས་བློན་སྟག་རྣ་ཅན་སོགས་ཀྱིས་དབུ་ལྟག་པར་གཅུས་ཏེ་དགུང་ལོ་སོ་བཞི་པ་སྤྱི་ལོ་(༨༤༡)ལ་སྐུ་བཀྲོངས། བང་སོ་དོན་མཁར་མདའ་ཡི་གཡོན་ཕྱོགས་སུ་བརྩེགས།				མངའ་བདག་རྒྱལ་པོའི་ཁྲི་ཡི་སྟེང་འགྱིངས་ཀྱང༌། །		དབུ་སྐྱེས་རལ་པ་བཙུན་པའི་གདན་དུ་གཏིང༌། །		རྒྱ་ཡུལ་རྒྱ་སྐྱིད་བོད་ཡུལ་བོད་སྐྱིད་པའི། །		རྩ་ཚིག་རྡོ་རིང་བསླངས་པའི་མཛད་རྗེས་ཟབ། །		ཕྱོགས་རིས་རྨོངས་ཡུས་བརྩེགས་པའི་མུན་ཁྲོད་ནས། །		ནག་ཕྱོགས་སྲིན་པོ་འཁྲུགས་པའི་ལག་རིང་གིས། །		ལུགས་གཉིས་ནོར་བུའི་ཏོག་དང་བཙན་པོའི་དབུ། །		ལྷན་ཅིག་གཅུས་པའི་ཚུལ་འདི་ཅིས་མི་སྐྱོ། །ཞེས་ཀྱང་སྨྲས་སོ།། 	བོད་རྗེ་ཞེ་གཉིས་པ་ལྷ་སྲས་དར་མ་འུ་དུམ་བཙན་ནི། ཡབ་རྒྱལ་པོ་ཁྲི་ལྡེ་སྲོང་བཙན་དང༌། ཡུམ་འབྲོ་བཟའ་ཁྲི་མོ་ལེགས་གཉིས་ཀྱི་སྲས་སུ་(སྤྱི་ལོ་༨༡༥)ལ་སྐུ་འཁྲུངས། བཙུན་མོ་ཚེ་སྤོང་བཟའ་བཙན་མོ་འཕན་དང་སྣ་ནམ་བཟའ་གཉིས་ཁབ་ཏུ་བཞེས་ཏེ་སྔ་མ་འོད་སྲུངས་དང་། ཕྱི་མ་ལ་ཡིད་རྟེན་འཁྲུངས། དབས་རྒྱལ་ཏོ་རེ། སྟག་རྣ་ཅན་སྤྲེལ་མགོ་དང༌། སྣ་ནམ་རྒྱལ་ཚ་ཁྲི་གསུམ། རྗེ་ཁྲ་མགོ་གཉིས་ཕྱི་ནང་གི་བློན་ཆེན་དུ་བསྐོས་ནས་ཆབ་སྲིད་བསྐྱངས། བཙན་པོ་འདི་ཁྲི་ལྡེ་སྲོང་བཙན་གྱི་བུ་ཆུང་ཤོས་དེ་ཡིན་ལ། མངའ་བདག་ཁྲི་རལ་བའི་གཅུང་པོ་ཡིན་པ་གོང་དུ་དྲངས་པ་ལྟར་ཡིན། ཐང་རྒྱལ་རབས་ཀྱི་ཡིག་ཆ་ཚལ་བའི་དེབ་དམར་དུ་དྲངས་པ་ལས་མེ་ཕོ་འབྲུག་ལ་བོད་ཀྱི་རྒྱལ་པོ་འདས། ལོ་དེ་ཉིད་ལ་གཅུང་ཐ་མུ་(དར་མ་) ཟེར་བ་རྒྱལ་སར་བསྐོས། ཞེས་བཀོད་ཡོད་པ་བཅས་ལས་གསལ་བར་ཤེས་ནུས་པ་ཞིག་ཡིན། དཔལ་སྤུངས་ཀ་ཐོག་རིག་འཛིན་ཚེ་དབང་ནོར་བུའི་གསུང་བོད་རྗེ་ལྷ་བཙན་པོའི་གདུང་རབས་ཚིག་ཉུང་དོན་གསལ་དུ། བོད་ཤིང་ལུག་ལོར་( ༨༡༥) འཁྲུངས་པར་གསུངས། 	འོ་ན་སྦ་བཞེད་དང་། མཁས་པའི་དགའ་སྟོན་སོགས་སུ་དར་མ་གཅེན་དང་རལ་བ་གཅུང་པོར་གསུངས་པ་ཇི་ལྟར་ཡིན་ཞེ་ན། དེ་ནི་དེ་སྔོན་ལོ་རྒྱུས་འབྲི་མཁན་མང་ཆེ་ཤོས་རང་རེའི་སྟོན་པ་ཚད་མ་འཛིན་མཁན་ཞེ་གཅིག་ཡིན་པ་དང་། རལ་པ་ཅན་བསྟན་པ་ལ་མཛད་རྗེས་ཆེ་བ་དང། ལྷ་སྲས་དར་མ་སྟེས་དབང་གིས་རང་རེའི་བསྟན་པ་ཉམས་གུད་སོང་པའི་རྒྱལ་རབས་ཀྱི་མཚམས་སུ་འཁེལ་བ་ལ་བརྟེན་ནས་སྟོད་སྨད་ཀྱི་དབྱེ་མཚམས་མངོན་གཟུགས་དོད་པོ་ཞིག་བྱེད་དགོས་སྟབས། དར་མ་དམའ་འབེབས་པ་དང་ཁྲི་རལ་གཟི་བརྗིད་འདོན་པའི་ཆེད། བོད་ཀྱི་སྲོལ་རྒྱུན་ལ་བུ་རྒན་པ་ཕའི་ཚབ་ཏུ་སྡོད་དགོས་པ་དེ་ཉིད་གོ་ལྡོག་ནས་བཤད་པ་ཙམ་ལས་དོན་དངོས་དང་མཐུན་པ་ཞིག་ཡིན་མིན་རང་རེའི་ལོ་རྒྱུས་གསར་རྙིང་ཀུན་གྱི་ནང་ནས་ད་ལྟར་ཁུངས་བཙན་ཤོས་སུ་རྩི་བའི་ཏུང་ཧོང་ཡིག་ཆ་ལ་གཟིགས་ན་ཤེས་ཐུབ་པ་ཞིག་ཡིན། 	དེ་སྔོན་ཆོས་ལ་ཞེན་པའི་ལོ་རྒྱུས་སྨྲ་བ་ཚོས་རྒྱལ་པོ་འདི་གཉིས་ཀྱི་འཁྲུངས་འདས་ལོ་ཚིགས་གོ་རིམ་བརྗེ་སྟབས་མ་བདེ་བའི་རྐྱེན་བྱས་ཏེ་ཁྲི་སྲོང་ལྡེའུ་བཙན་མན་ཆད་ཀྱི་འཁྲུངས་འདས་ལོ་ཚིགས་སྐོར་ལ་བཟོ་བཅོས་རྒྱག་དགོས་བྱུང་འདུག་ཀྱང་། རྫུན་གྱི་ཁུངས་བུ་ཇི་ཙམ་རིང་ནའང་། ཉིན་གཅིག་ཁུང་བརྟོལ་ངེས་ཡིན་པ་ལྟར། རྒྱ་བོད་ཀྱི་ཡིག་ཚང་མང་པོ་རྟོག་ཞིབ་དང་ཕྱོགས་བསྡོམས་བྱེད་མཁན་ཚོས། རྫུབ་རྐུབ་འདི་རིགས་རྫ་མའི་རྐུབ་བཞིན་བརྟོལ་འདུག་མིན་བོད་ཀྱི་ལོ་རྒྱུས་རྟོག་ཞིབ་ནན་པོ་བྱེད་མཁན་གྱི་གཟུར་གནས་དཔྱོད་ལྡན་ཞིག་ཡིན་ཕྱིན་ཆད་ཅེས་ཀྱང་མཁྱེན་ངེས་ཡིན། 	བཙན་པོ་དགུང་ལོ་ཉེར་བདུན་པ་ལྕགས་བྱ་སྤྱི་ལོ་(༨༤༡)ལོ་ནས་མེ་སྟག་(༨༤༦) བར་རྒྱལ་པོའི་ཁྲི་ལ་འཁོད་དེ་དེའི་རིང་ལ་བོད་ཀྱི་ཆོས་སྲིད་གཉིས་ཐད་ནས་འཕོ་འགྱུར་ཧ་ཅང་ཆེན་པོ་བྱུང་བའི་མཐར། བཙན་པོ་རང་གི་སྐུ་སྲོག་དང་བོད་རྒྱལ་ཁབ་ཆེན་པོའི་གཅིག་གྱུར་གྱི་རྒྱལ་རབས་གཉིས་ཀ་མཇུག་རྫོགས་པ་ཡིན་ཞིང་། དེའི་བྱུང་རིམ་སྙིང་པོ་དྲིལ་ནས་བཀོད་ན། 	དང་པོ་བཙན་པོ་འདི་ཉིད་ཁྲི་ལ་འཁོད་ནས་བསྟན་པ་ལ་སྲི་ཞུ་བྱས་ཚུལ་ནི། འབྲི་ལྷ་ཁང་དང་། བཙུན་པོ། བཙན་མོ། འཕན་གྱིས་ཡར་ལུང་དཔག་བསམ་ལྗོན་ཤིང་ཕུག་པོ་ཆེའི་ལྷ་ཁང་སོགས་གསར་བཞེངས་མཛད། ཐོག་མར་བསྟན་པ་རྒྱས་པའི་སྨོན་ལམ་ཡང་མཛད་དེ། ད་ལྟར་རྒྱཔྲ་རན་སིའི་ཡིག་ཚང་དུ་ཡོད་པའི་ཏུང་ཧོང་ཡིག་རྙིང་ཞིག་ཏུ། འུའི་དུན་བརྟན་གྱི་བསྔོ་ཡིག་ཅེས་པར། བཙན་པོ་འུའི་དུན་བརྟན་གྱི་ཞལ་སྔ་ནས་ཀྱང་ཚེའི་བར་ཆད་ཀྱི་བགེགས་དང་བྲལ་ཏེ་ཚེ་ལ་དབང་ཐོབ་པར་སྨོན་ན། གཙུག་ལག་ཁང་དང་མཆོད་རྟེན་གསར་བརྩིགས་ཤིང་རྙིང་བཅོས་པ་ཡང་ལྷ་དང་མྱི་ཡི་མཆོད་པའི་རྟེན་ནམ་ཉི་མ་དང་ཟླ་བ་ཡོད་པའི་བར་དུ། དམ་པའི་ཆོས་མི་འཇིག་ཅིང། གནས་པར་གྱུར་ལ་འགྲོ་བ་མང་པོའི་བསོད་ནམས་ཀྱི་གཞིར་གྱུར་ཅིག །ཅེས་དང་། ཡང་བསྔོ་ཡིག་དེ་ལས། དམ་པའི་ཆོས་སྲུང་བ་དང་རྒྱལ་ཁམས་བྱིན་ཆེན་པོའི་སྲིད་བཅས་པའི་དོན་དང་། རྒྱལ་པོ་ཆེན་པོའི་དབང་དང་མཐུ་སྟོབས་ཀྱིས་དགྲར་གྱུར་པའི་སེམས་ཅན་གཞན། སྲོག་སྲིད་ལ་ཕབ་པ་མན་ཆད་གནོད་པའི་ཕྱོགས་སུ་གྱུར་ཏེ། ཞེས་དང་། བཙན་པོ་འུའི་དུན་བརྟན་གྱི་ཞལ་སྔ་ནས། ཚེ་རབས་ཀྱི་དངོས་སྡིག་གི་དྲི་མ་ནི་བྱང་། བསོད་ནམས་ཡེ་ཤེས་ཀྱི་ཚོགས་ནི་མྱུར་དུ་རྫོགས་ཤིང་། ཕྱོགས་བརྒྱད་ཀྱི་རྒྱལ་པོ་ཐམས་ཅད་ཀྱང་། བཀའ་འོག་ཏུ་བསྡུས་པ་དང་། ཞེས་སོགས་དང་། ཏུང་ཧོང་གཏེར་ཡིག་གི་ཚན་པ་གཞན་ཞིག་ཏུ། 		ལྷ་སྲས་ལྷའི་དྲིན་རེ་ཆེ། །		བཀའ་ལུང་གཞུང་དང་མཐུན་པའི་ཚེ། །		ཕྱི་ནང་གཉིས་ཀྱི་སློབ་དཔོན་དང༌། །		ལས་ཀྱི་རྡོ་རྗེ་མཁས་པ་གསུམ། །		མ་འདྲེས་སྤྱོད་པ་འདི་ལྟ་བུ། །		མཁས་བཙུན་སྤྱོད་པ་འཁྲུགས་པ་མེད། །		བོད་ཁམས་ཀུན་ཀྱང་བདེ་ཞིང་སྐྱིད། །		ལྷË་སྲས་དར་མ་མན་ཅད་དང༌། །		འོད་སྲུས་(སྲུང་)དབོན་སྲས་མན་(ཡན་)ཆད་དུ། །		སྤྱིར་ནི་དར་ཞིང་ཅེས་(ཆེས་)པས་། །		མྱིར་སྐྱེས་ཀུན་ཀྱང་འགྲུབ་པར་བཞེད། །	ཅེས་འབྱུང་བ་ལྟར་མི་ལོ་གཉིས་ཀྱི་རིང་བསྟན་པ་རིན་པོ་ཆེར་བྱ་བ་རྒྱ་ཆེར་བྱས་ནས་འཁོར་འབངས་བསྐྱངས་པས་བོད་ཁམས་ཀུན་ཀྱང་བདེ་ཞིང་སྐྱིད་པ་བྱུང༌། 	གཉིས་པ་ནང་ཁུལ་རྗེ་བློན་དང་བོན་བན་བར་གྱི་འགལ་བ་ཅི་ཆེར་འཕེལ་ཏེ་རྒྱལ་ཁྲིམས་ཉམས་པ་ནི། དེ་ཡང་བཙན་པོ་འདིས་བློན་སྟག་རྣ་སོགས་སྟོབས་དང་དཔུང་པའི་རྒྱལ་ཐབས་ལ་མཁས་ཤིང་། དམ་པའི་ཆོས་ལ་དེ་ཙམ་ཞེན་པ་མེད་པའི་བློན་འཁོར་རྣམས་ལ་གོ་བབ་མཐོན་པོ་གནང་བ་དང་། དཔྱ་ཁྲལ་གྱི་ཡོང་འབབ་ལས་དགེ་འདུན་ལ་ལོ་ཕོགས་ཉུུང་དུ་བཏང་བ་དང་། ལོ་རེར་དགེ་འདུན་གྱི་གྲངས་ཚད་ངེས་ཅན་ལས་འཇུག་ཏུ་མི་ཆོག་པ། མཐའ་མཚམས་དམག་དཔུང་གི་གྲང་འབོར་རྩ་འཛིན་གྱིས་གྲངས་འབོར་དེ་ཉིད་མ་ལོངས་བར་དུ་རབ་བྱུང་དུ་འཛུལ་མི་ཆོག་པ། ས་མཚམས་སྲུང་དམག་གི་ཕོགས་ཐོབ་དང་མཐུན་རྐྱེན་སླར་གསོ་གནང་བ་སོགས་ལ་བརྟེན་ནས། རབ་བྱུང་དགེ་འདུན་གྱི་སྡེའི་འཕེལ་ཁ་དང་མཐུན་རྐྱེན་ལ་ཚད་བཀག་ཐེབས་པས། ཁྲི་རལ་ཕྱོགས་གཏོགས་ཀྱི་བློན་པོ་ཚོས་བསམ་ཡས་དགོན་གྱི་རབ་བྱུང་གི་སྡེ་དང་ཆོས་ལ་དགའ་བའི་མང་ཚོགས་ལ་རྒྱལ་པོས་ཆོས་ལ་གནོད་པའི་ལས་བྱས་ཚུལ་སྒྲོག་སྟེ། ཐོག་མ་བློན་འཁོར་ནང་ཁུལ་གྱི་འགལ་ཟླ་དེ་ཉིད་རབ་བྱུང་དང་ཁྱིམ་པ་སོགས་མང་ཚོགས་ཀྱི་ཁྲོད་དུ་ཁྱབ་ནས་རྒྱལ་པོ་ལ་ཡིད་ཆེས་དང་གདེངས་འཇོག་བྱེད་མཁན་ཇེ་ཉུང་དུ་གྱུར། དེ་དང་དུས་མཚུངས་སུ་བོད་ཡུལ་སྟོད་སྨད་ཀུན་ཏུ་སད་སེར་དང་ནད་ཡམས་འདྲ་མིན་བྱུང་བ་དེ་སྔོན་ཁྲི་རལ་སྲིད་གཞུང་དང་ཕྱོགས་འགལ་གྱུར་པའི་བློན་པོ་ཚོས། བོད་ཆོས་བྱས་པས་བཀྲ་མི་ཤིས་པར་བྱུང་བ་བསྙད། 	ལངས་ཕྱོགས་དེ་གཉིས་ཀྱི་བར་ནས་བཙན་པོས་ཐག་གཅོད་བྱ་རྒྱུ་གཅིག་ཡོད་པ་དེ་ནི་དམ་པའི་ཆོས་ཉིད་རྣམ་པར་དག་མིན་བརྟག་དཔྱད་བྱ་རྒྱུ་དེ་ཡིན་པས། ཐོག་མར་བོད་ཀྱི་སྐུ་རྟེན་ཁག་རྟོག་དཔྱོད་བྱེད་པའི་ཆེད་ཇོ་བོ་ཤུཀྱ་མུ་ནེའི་ལོ་རྒྱུས་ལ་རྟོག་ཞིབ་བྱས་ཏེ། དང་པོ་རྒྱ་གར་ནས་བྱུང་ཚུལ་དང་། སྐབས་དེར་རྒྱ་གར་ལ་ཤིས་པ་དང་མི་ཤིས་པ་ཇི་ལྟར་བྱུང་ཡོད་མེད། དེ་ནས་རྒྱ་ནག་ཏུ་བརྫངས་རྗེས་རྒྱ་ནག་ལ་ཇི་ལྟར་བྱུང་ཚུལ། གལ་ཏེ་སྐུ་རྟེན་དེ་ཉིད་ཤིན་ཏུ་རྩ་ཆེན་ཞིག་ཡིན་ན། རྒྱ་གར་རྒྱལ་པོས་རྒྱ་ནག་ཏུ་བརྫང་མིན། ཐང་རྒྱལ་པོས་རྩ་ཆེན་བརྩི་ས་ཞིག་ཡིན་ན། བོད་དུ་བསྐྱལ་མིན། ལྷག་དོན་ཀོང་ཇོ་ཐང་རྒྱལ་པོའི་སྲས་མོ་དངོས་མིན་པར་རྩ་ཆེན་སྐུ་རྟེན་ཞིག་བསྐྱལ་བརྫངས་བྱེད་མིནབཅས་ལ་རྟོག་ཞིབ་ནན་པོའི་ལུགས་ཀྱིས་མཐའ་སྡོམ་བྱས་པ་དང༌། ད་དུང་སྐུ་རྟེན་དངོས་ལ་ཚ་འཇམ་ཅི་རིགས་ཀྱིས་རྟོག་ཞིབ་བྱས་ཀྱང་རྟགས་མཚན་དམིགས་བསལ་བ་གང་ཡང་མ་བསྟན་པས། གཙུག་ལག་ཁང་གི་ཕྱིར་བཏོན། དེ་ན་ཕྱག་རྡོར་གྱི་སྐུ་ཞིག་ཡོད་པ་དེར་ཐག་པ་བཏགས་ནས་འཐེན་བཅུག་པས། འཐེན་མཁན་དེ་མ་ཉིད་དུ་འཆི་བས་སྐུ་དེ་ཉིད་རྣམ་དག་ཏུ་རྩིས་ནས་བཞག། དེ་བཞིན་དབུས་ཁུལ་གྱི་གཙུག་ལག་ཁང་དང་དགོན་སྡེ་ལྷ་ཁང་ཆེ་ཕྲ་ཕལ་ཆེ་བའི་སྐུ་རྟེན་རྣམས་རྟོག་ཞིབ་བྱས་ཏེ་གསུང་བྱོན་པ་དང་ཁྲག་དོན་པ་སོགས། རྟགས་མཚན་བྱུང་རིགས་ཀུན་རྣམ་དག་རྩིས་ཏེ་རང་མལ་བཞག་པ་དེ་དག་ལ་དུས་ཕྱིས་གླང་དར་ཁྲིམས་ཐར་མར་གྲགས་ཤིང་། ད་ལྟའང་འགའ་རེ་མཇལ་རྒྱུ་ཡོད་པ་རྣམས་རྩ་ཆེར་བརྩི་བ་མ་གཏོགས། བདུད་རྒྱལ་གྱིས་ལག་པ་འཆང་མྱོང་བ་རེད་ཅེས་སྡུག་པོ་རྩི་མཁན་སུ་ཡང་མེད། རྟགས་མཚན་མ་བསྟན་པའི་སྐུ་འདྲའི་རིགས་རྣམས་ཆུ་ལ་བསྐྱུར་བ་དང་། ས་འོག་སྦས་པ་སོགས་བྱས། དེ་བཞིན་ཆོས་པའི་སྡེ་ཚན་ཁག་ལས་སྔགས་འཆང་སློབ་དཔོན་སངས་རྒྱས་ཡེ་ཤེས་ལ་ཉམས་སད་བྱས་པས། བྲག་ལ་ཐོག་ཕབ་པ་སོགས་ཡ་མཚན་ཞིང་འཇིགས་དགོས་པའི་རྫུ་འཕྲུལ་དུ་མ་བསྟན་པ་ལས། ཆོས་པ་རྣམ་དག་ཏུ་རྩིས་ནས་བསྔགས་བརྗོད་དང་གུས་འདུད་བྱས། དམག་དང་འུ་ལག་གི་ཁྲལ་ལས་གཡོལ་ནས་རབ་བྱུང་བའི་སྡེར་འཛུལ་མཁན་ཚོར་རྟགས་མཚན་གང་ཡང་བསྟན་རྒྱུ་མེད་པས་དགེ་འདུན་གྱི་སྡེ་ལས་བཏོན་ནས་དམག་དང་ཁྲལ་འུ་ལ་བརྫངས། བྱ་ཚུལ་འདི་དག་བསྟན་པ་ལ་དག་ཐེར་དང་རྨ་འབྱིན་པ་གང་ཞིག་ཡིན་མིན་དཔྱད་པར་བྱ་བའི་རིགས་ཏེ། ས་རྔོག་བུ་གསུམ་དང་རྗེ་ཙོང་ཁ་པ་སོགས་ཀྱིས་སྔོན་བྱོན་མཁས་པའི་གསུང་རབ་ཁག་ལ་ལུང་རིགས་ཀྱིས་རྟོག་ཞིབ་ནན་པོའི་ལུགས་སུ་བྱས་ནས་གཏན་འབེབས་མཛད་པ་དེ་དག་ཀྱང་བསྟན་པ་ལ་སྲི་ཞུ་དང་རྨ་འབེབས་གང་ཞིག་འགྱུར་མིན་དཔྱོད་པར་མཛོད་ཅིག་ཅེས་པ་ཡང་འཕྲོས་གླེང་ཙམ་སྟེ། ཁྲི་རལ་སྲིད་གཞུང་དང་ཕྱོགས་འགལ་གྱུར་པའི་བློན་པོ་(དུས་ཕྱིས་ལོ་རྒྱུས་མང་ཆེ་བའི་ནང་འདི་ཚོ་ལ་ཆོས་ལ་མི་དགའ་བའི་བློན་པོ་དང་བདུད་བློན་ཞེས་བྲིས་འདུག)ཚོས་གོ་སྐབས་འདི་དམ་འཛིན་བྱས་ཏེ་རང་ཉིད་དང་ཕྱོགས་འགལ་བྱེད་མཁན་རྣམས་འབུར་འཇོམས་བྱེད་པའི་ཆེད། དམངས་ཀྱི་དད་པའི་རྟེན་གཙོ་ཇོ་ཤག་གཉིས་གཙུག་ལག་ཁང་ནས་ས་སྦས་བཏང་། སྐུ་རྟེན་བཤིགས། གསུང་རྟེན་སྦར། ལྷ་ས་དང་བསམ་ཡས་བཤས་ཁང་དང་། ཕྱིིས་ཝ་ཚང་དང་སྤྱང་ཚང་དུ་གྱུར་པ་སོགས་སྔོན་བྱོན་མེས་དབོན་གོང་མ་ཚོས་མི་ལོ་བརྒྱ་ཕྲག་ལྷག་གི་རིང་བཞག་པའི་མཛད་རྗེས་མང་ཆེ་བ་རྩམ་པ་རླུང་ལ་འཕྱར་བ་ལྟར་གྱུར། ཆོས་ལ་དད་པའི་སེར་སྐྱ་མང་ཚོགས་ཀྱིས་ཡུལ་དུ་བཀྲ་མི་ཤིས་པ་བྱུང་བའི་རྐྱེན་བཙན་པོས་ཆོས་བསྣུབས་པ་ལས་བྱུང་བར་སྒྲོགས་ནས་ལྐོག་ཏུ་རྒྱལ་པོ་ལ་ངན་སྨྲས་སྣ་ཚོགས་བྱས་པར་མ་ཟད། 	མཐར་བཙན་པོ་དགུང་ལོ་སོ་བཞི་པ་མེ་སྟག་(༨༤༦)ལོར་བསམ་ཡས་དགོན་པའི་མཁན་ཟུར་ལྷ་ལུང་དཔལ་གྱི་རྡོ་རྗེ་ཡེར་བ་བྲག་ཏུ་སྒྲུབ་པ་ལ་བཞུགས་པ་ལས་ལངས་ནས། བཙན་པོས་ཇོ་ཁང་མདུན་གྱི་རྡོ་རིང་ཡི་གེ་ཀློག་བཞིན་པའི་སྐབས་དཔྲལ་བར་མདའ་བརྒྱབས་ཏེ་བཀྲོངས། བཙན་པོ་འདི་ཉིད་གྲོངས་ཁར། ཡང་ན་ལོ་གསུམ་སྔ་བའམ་ཡང་ན་ལོ་གསུམ་ཕྱིས་སོང་། ཞེས་པའི་སྡོམ་ཚིག་གཅིག་བཞག་ཡོད་པ་འདིར་ལོ་རྒྱུས་སྨྲ་བ་ཚོས་མིག་ཆུ་ཁོག་པ་ལ་མིད་ནས་ཞིབ་འཇུག་གི་སྨྱུག་རྩེ་རེ་ཞིག་དཔྲལ་བ་ལ་བཙུགས་ཏེ་བསམ་གཞིགས་མི་བྱེད་ཀ་མེད་ཡིན།	ཆོས་འབྱུང་བསྟན་པའི་རྒྱལ་མཚན་ལས། རྒྱལ་སྲིད་ཆོས་ལ་ཤོར་དོགས་ནས་རྗེ་ཡིས་ཆོས་སྤངས། ཞེས་གསུངས་པ་འདིས་བཙན་པོས་རྒྱལ་སྲིད་ཀྱི་དོན་དུ་ཆོས་པའི་ལམ་ལུགས་ལ་བསྒྱུར་བཅོས་ངེས་ཅན་ཞིག་གཏོང་དགོས་བྱུང་བ་ལས་ཆོས་ལ་སྐྱོན་མཐོང་ནས་མ་ཡིན་པར་ར་སྤྲོད་བྱས་ཡོད་ལ། རྒྱལ་སྲིད་དང་རྒྱལ་ཁབ་ནི་མི་རིགས་དང་རྒྱལ་ཁབ་གང་ཞིག་ཡིན་ཡང་དེའི་ཆབ་དཔལ་རིག་གསུམ་གྱི་རྟེན་གཞི་གཙོ་བོ་དེ་ཡིན་པས། དེ་ཉིད་བརྟན་པོ་བྱེད་པའི་ཐབས་ལ་བརྩོན་པ་ནི། རྒྱལ་པོ་ཞིག་གི་ངོས་ནས་བཤད་ན་འོས་ཤིང་རིགས་པ་ཡིན་མིན་ལོ་རྒྱུས་སྨྲ་བ་ཚོས་བརྟག་འོས་པ་ཞིག་ཀྱང་ལོས་ཡིན། འདིར་ཆོས་འབྱུང་ལ་ལར་བདུད་དང་ཐེའུ་རང་གི་སྤྲུལ་པར་བཤད་པ་དང་། དགོངས་དོན་དངོས་དང་ལེ་དབར་སྟོང་ཕྲག་གིས་ཆོད་པའི་རྒྱུད་དང་ལུང་སྟོན་གྱི་ཚིག་ཕྲེང་འགའ་ཞིག་ལ་བརྟེན་ནས་གླང་གི་མིང་དང་། མགོ་ལ་རྭ་ཡོད་པ་སོགས་ཀྱི་ཡི་གེ་བཀོད། དེ་ནས་ལྷ་སྒྲུང་དང་འདྲེས་པའི་གཏམ་ངོ་མཚར་བ་རེ་བཟོས་ནས་དམངས་ཁྲོད་དུ་ཁྱབ་བརྡལ་བྱས་པ་ལས། དོན་དངོས་ལ་བཙན་པོ་རིམ་བྱུང་གི་གདུང་རྒྱུད་ལས་ཆད་པའི་བོད་མི་རང་མཚན་པ། རང་ཉིད་ཀྱི་ཇུས་གཞི་དང་ཆོས་ཞེན་ཅན་གྱི་བློན་འཁོར། མང་ཚོགས་ཀྱི་བསམ་བློ་བཅས་ཁ་མ་འདུམ་པ་ལས་ནང་ཁུལ་ཟིང་ལོང་ཆེན་པོ་བྱུང་བ་དང་། རང་བྱུང་འབྱུང་བའི་ཁོངས་ནས་སྐར་ངན་ཤར་བ་དང༌། རི་བོ་ཉིལ་བ། ཆུ་བོ་བརྡོལ་བ། སད་སེར་དང་ནད་ཡམས་བྱུང་བ་བཅས་ལ་བརྟེན་ནས། ལོ་ངན་ལོའི་གཉེར་པ་དང་། དུས་ངན་ལོའི་དགེ་བསྐོས་ཞེས་པའི་དཔེ་ལྟར་བོད་རྒྱལ་ཁབ་ཆེན་པོའི་གཅིག་གྱུར་གྱི་གོང་བུ་ལྕགས་གོང་འདྲ་བ་དེ་ཕྱི་ནང་གི་རྐྱེན་དུ་མས་སིལ་འཐོར་དུ་སོང་བའི་འཕྲང་སྣེ་ལ་སྡོད་པའི་མཐའ་མཇུག་གི་བོད་ཀྱི་རྒྱལ་པོ་ཞིག་ཡིན་པ་ནི་ལོ་རྒྱུས་དང་མཐུན་པ་ཡིན་ནོ། །		སེམས་ལྡན་རྒྱལ་བློན་ཕན་ཚུན་ནང་དམེ་བྱེད། །		སེམས་མེད་གནམ་ས་ཆུ་ཡི་འབྱུང་བ་འཁྲུགས། །		ཆོས་ལྡན་ཞིང་དུ་ཆོས་ཀྱི་རྒྱལ་སྲིད་ཉམས། །		འདི་ཀོ་ཁ་བ་རི་བའི་ཆག་སྒོ་ཞིག །		ལྷ་སྲས་དར་མའི་མགོ་ཡི་རྭ་ཅོ་དང་། །		ལུང་ཤར་རྩིས་པའི་རྐུབ་ཀྱི་རྔ་མ་གཉིས། །		ཞེན་པའི་ཐ་གུས་འཆིངས་པའི་བོད་རྒན་ཚོས། །		སྨིག་རྒྱུར་ཆུ་རིས་འཛིན་པའི་བཅོས་སྒྲུང་ཡིན། །ཞེས་ཀྱང་སྨྲས་སོ། །